(25 ޖުލައި 2021 އާ ގުޅޭ)\nރޭގަ އޭނާ އެކޮޓަރިއަށް އައިކަމުގެ އެއްވެސް ލިސާނެއް ނެތެވެ. ފާހާނާއަށް ވަދެފައި ނުކުތް ގޮތަށް ކޮޓަރިން ނީރާ ނުކުތެވެ. ބަދިގޭ އައިލެންޑް ދޮށުގައި ސުޖާއު ސައިބޯން އިނެވެ. އެތަނުގައި ލަމްހާ ހަރަކާތްތެރިވާތީ ފެނުނެވެ. އެދިމާއަށް ދިއުމުގެ ކުރީން ނީރާ އައިސް ހުޅުވާލީ އީހާންގެ ކޮޓަރީ ދޮރެވެ. އެނދުގައި ގަދަ ނިދީގައި އީހާނު އޮތްތަން ފެނުނެވެ.\n"ވަރުބަލިވެފަ ހުރިވަރުން ކަންނޭނގެ." ސިކުނޑީގައި އުފެދުނު ސުވާލަށް ނީރާ ޖަވާބުދިނެވެ. ލަމްހާ ގޮވާލީ އެވަގުތެވެ.\nއީހާން ހޭލީ ޝީން ގުޅީމައެވެ. އޭރު މެންދުރުވާން ކައިރިވަނީއެވެ. މޫނުދޮވެލައިގެން އޭނާ ގެއިން ނުކުތީ ޝީން ގޮވައިގެން ދާންވެގެންނެވެ. ދެ ހަފްތާއަށް ދިވެހި ވެބްސީރީޒެއްގެ މަސައްކަތުގައި އަތޮޅުތެރެއަށް ފުރަން ޖެހޭކަން ޝީން އޮތީ ބުނެފައެވެ. ހެނދުނު ތެދުވަން ހިތުލައިގެން ހުއްޓެއްކަމަކު ކަންނެތްކަން ބޮޑުވީއެވެ. އިތުރަށް ނިދާލަން އީހާންއަށް އޮވެވުނީ ޝީން ފުރަންޖެހޭކަން ހަނދާން ނެތިފައެވެ. ޝީންއަށް ގުޅައިގެން ރޭގައި އެތައް ދަމެއް ވަންދެން ފޯނުގައި އޮވެފައި އީހާން ނިދީ އެހާލަހުންނެވެ. ކުއްޖަކާ ރައްޓެހިވެއްޖެނަމަ އީހާންގެ ދިރިއުޅުން ހުންނަނީ އެފަދައިންނެވެ. އެމީހަކަށް ހުރިހާ ސަމާލުކަމެއް އޭނާ ހުސްކޮށްލާނެއެވެ. ދަތުރުން އައިއިރު އީހާން ހުރީ ހިސާބަކަށް ނީރާއާ މެދު ހިތްހަމަނުޖެހިފައެވެ. އެހެންވެ ނީރާއާ ވާހަކަދައްކަން ވެސް އީހާން ހުރީ ބޭނުންވެފައެވެ. ވަގުތު ނެތުމުގެ ސަބަބުން އީހާން ކާރުގެ ތަޅުދަނޑި ހިފައިގެން ހަލުވިކޮށް ނުކުމެގެން ދިޔައެވެ. އެގަޑީ ނީރާ ގޭގައި ވެސް ނޫޅޭނެކަން އެނގި ހުރެއެވެ.\n"ފްރީވީމަ ގުޅައްޗޭ. ވ މިސްވާނެ..." ކާރުގައި ޝީންއާއެކު އިން އީހާން ބުނެލިއެވެ.\n"މީ ޓޫ." އީހާންގެ ގައިގާ ބައްދާލަމުން ޝީން ބުނެލިއެވެ.\nފުރަތަމަ ފަހަރަށް ޝީންއަށް ދެ ހަފްތާ ދެ އަހަރަށްވުރެ ވެސް ދިގުވާނޭ ހީވެއްޖެއެވެ. މީގެ ކުރީން ހަޔާތަށް ގިނަ ބައިވެރީންތަކެއް ގެނެސްފައެއް ޝީން ނުވެއެވެ. އީހާނަކީ އޭނާ ރައްޓެހިވި ދެވަނަ ޒުވާނާއެވެ. ކުރީގެ ގުޅުން ނިމިގެންދިޔައީ ޝީންގެ މަސައްކަތްކުރާ ދާއިރާ ރައްޓެހިވި ކުއްޖާއަށް ކަމުނުގޮސްގެންނެވެ. ޝީންގެ މަސައްކަތްތައް ހުއްޓާލަން މަޖުބޫރުކުރާ ވަރުންނެވެ. އެކުގައި މަސައްކަތްކުރާ ފިރިހެނުންނާ ގުޅުވައި ހަގީގަތެއްނެތް ވާހަކަތައް ދައްކާތީއެވެ. ޝައްކުގެ ވިހަ ގުޅުމުގެ މުލަށް ވެސް ފޭބީއެވެ. އެކުގައި ނޫޅެވޭނެކަން ޔަގީންވީއެވެ. އީހާންގެ ވިސްނުން އެހާ ހަންޏެއްނޫނެވެ. ކޮށްޓެއްގައި ބަންދުކޮށްގެން ގެންގުޅޭހެން ޝީންއާ މެދު ކަންތައް ކުރުމުގެ ގަސްދެއް އީހާންގެ ނެތެވެ.\n"އެކޮޅަށް ގޮސް ހަމަޖެހިފަ ގުޅާނަން. އެންމެން ވެސް ތުބޭނީ ޝޫޓް ކުރާ ގޭގަ... މިހެންބުންޏަސް ދާގޮތަށް ނުގުޅިދާނެ އިނގޭ." ޝީން ބުންޏެވެ.\n"އެހެންވެއޭ މިބުނީ ފްރީވެގެން ގުޅާށޭ. އައި ވިލް ބީ ވެއިޓިން." އީހާން ބުންޏެވެ. ކާރުން ޝީން ފޭބުމުގެ ކުރީން ތުންފަތާއި ނިތްކުރީގައި އީހާން ބޮސްދީފިއެވެ.\nފޯނަށް ބަލާލާނޭ ވަގުތު ނީރާއަށް ވީ ކުލާސްތައް ނިންމާފައި ނުކުތް ފަހުންނެވެ. މަޑު ހިނގުމުގައި ދާލިޔާއާއެކު އޮފީހަށް އޭނާ އައެވެ. ދެއަތުން ހިފަހައްޓާލެވިފައި އޮތް ފޯނަށް ގެއްލިފައި ހުރެއެވެ. އީހާން ގުޅީ އެވަގުތެވެ.\n"ނިމުނީތަ؟ ގެއިން ނުކުންނަމުން މިގުޅީ." ނީރާ ފޯނުކޯލު ނެގުމާއެކު އީހާން ބުނެލިއެވެ.\n"ނޯ ވެއިޓް. މިއަދު ކަމެއް އެބައޮތް... ނިމޭނެއިރެއް ނޭނގެ." ނީރާ ނިކަން އަވަހަށް ބުންޏެވެ. އީހާންގެ ފޯނުކޯލު އައުމުގެ ކުރީން އޭނާ ހުރީ ލައިޒަލް ފޮނުވާފައި ހުރި މެސެޖުތައް ކިޔާށެވެ. ބަލާ އަންނާނަންކަން ލައިޒަލް ބުނެފައި އޮތްއިރު ދެމީހުން އެކުގައި ކޮފީއަކަށް ދާން އެދިފައި އޮތެވެ.\n"ނިމުނީމަ ގުޅާ." އީހާން ބުންޏެވެ.\n"އީހާން... ނިމުނީމަ އަހަރެން ދާނަން. މިވަގުތު ބިޒީ އިނގޭ." އީހާން އެއްބަސްނުވުމުގެ އިތުރުން ފައްޗަކަށް ސުވާލުތައް އަމުނާލާނޭކަން އެނގޭތީ ނީރާ ބެލީ ފޯނުކޯލު ކުރުކޮށްލެވޭތޯއެވެ.\nކިޔާންގެ އޮފީހުން ނުކުތް ލައިޒަލް ފެނި ނީރާ ހުއްޓުން އެރިއެވެ. ލައިޒަލް އެތަނުގައި އުޅޭކަމެއް ކުޑަކޮށް ވެސް ނީރާއަކަށް ނޭނގެއެވެ. އެތައް މެސެޖެއް ނީރާގެ ފޯނަށް ކުރިއިރު ބުނެވެސް ނުލާ ވިއްޔާއެވެ. އެންމެންގެ ތެރޭ ނީރާ އިސްޖަހާލީ ލައިޒަލް އެނގޭކަމަށް ނުހަދާށެވެ. އޭނާ ފޯނު އަތަށް ލައިގެން ހުރެ އޮފީސް ތެރެއިން ނުކުތެވެ. ދާލިޔާ ދަތްދިލުވައިގެން ލައިޒަލް ނުކުމެގެން ދިޔަ ދިމާއަށް ބަލަން ހުރެފައި ނީރާގެ އަތުގައި ހިފައި ތަޅުވައިގަތެވެ. ހީވީ ނީރާގެ އަތް ލުހެލަން އުޅުނު ހެނެވެ. އޭނާ ދެއަތުން ވާހަކަދައްކަން ފެށިއެވެ.\n"ހަސްނާ ބުނީ ކިޔާންގެ ވަރަށް ކްލޯޒް ފްރެންޑެކޯ. އަޅެ އޭނާ ސެޓުކުރަން އުޅެބަލަ... މަށަށްވާނަމަ އެކަން މިހާރު ކޮށްލައިފީމުސް. ނަސީބު ދެރައީ. އެހެރަ އަޖައިބެއްފަދަ ދެ ލޮލުން އޭނާ ބަލާލަނީ ހަމައެކަނި ނީރާއަށް. އަހަރެން ފަކީރު މީ ނުފެންނަ ތާކިހާ އަޅައިގެން ހުރި މީހަކުފަދަ." ދާލިޔާގެ ވާހަކަތަކަށް ނީރާ ހީނގަތެވެ. މޮޔަވާހަކަ ނުދައްކާށޭ ނީރާ ބުނެލިއެވެ.\nއާދައިގެ މަތީން ދެ އަންހެން ކުދީން ގެއަށްދާން ނުކުތީ އެކީގައެވެ. ގޭޓު ކައިރީ ނީރާއާއެކު މަޑުކޮށްލާފައި ބަލާ އައީތޯ ދާލިޔާ އަހާލިއެވެ. ނީރާ ބޯޖަހާލުމުން ދާލިޔާ ހިނގައިގަނެއްޖެއެވެ. އެކުވެރިޔާއަށް މާދުރަށް ނުދެވެނީސް ގޭޓު ކައިރީ ނީރާގެ ކުރިމައްޗަށް މަޑުކޮށްލީ ކާރެކެވެ. ހިނިތުންވުން ފޮރުވަން ތުންބައްދަމުން ނީރާ އައިސް ކާރުގެ ކުރީ ދޮރުފަތް ހުޅުވާލިއެވެ.\nބެލްކަނީގެ ފާރުބުރީގަ ދަމާލެވިފައިވި ދެއަތް އަޅުވާލައިގެން އީހާން ހުއްޓެވެ. ފޫހިކަން ނޫނީ އެ މޫނުގައި ނުވެއެވެ. ދޭތެރެއަކުން އަނގައިން ޗުސް ކަނޑާލައެވެ. ރޭގަނޑު ހަތްގަޑި ބައިވެ ހިނގައްޖެއެވެ. ނީރާ ގެއަކަށް ނާދެއެވެ. ނީރާއާއެކު މަސައްކަތްކުރާ ދާލިޔާ ނޫނީ އީހާން ދަންނަ ކުއްޖަކު ނެތެވެ. ދާލިޔާއާ ވާހަކަދެއްކުމަކީ އީހާނަށް ވާނޭ ކަމެއްނޫނެވެ. މަންމަނަކާ ވާހަކަދައްކަން ނޭނގޭތީއެވެ. ހަރަކާތުގެ ބަހުރުވައަކީ އީހާން ކުޑަކޮށް ޝައުގުވެރިވާ ބަހެއްނޫނެވެ.\n"އީހާން... އަދިވެސް މިތާ." ރޭގަނޑު ކެއުން ސުފުރާ މައްޗަށް ނަގަން ނުކުތް ވަގުތު ބެލްކަނީގެ ދޮރު ހުޅުވާފައި ހުރެގެން ލަމްހާ އައީއެވެ.\n"މަންމަ ނީރާއަށް ގުޅާބަލަ." މަންމައާ ކުރިމަތިލަމުން އީހާން ބުނެލިއެވެ.\n"ނީރާ ލަސްވާނޭ ބުންޏޭ މަންމަ ކައިރީ." ލަމްހާ ކައިރީ ނީރާ އޮތީ ބުނެފައިކަން ހާމަކޮށްލިއެވެ.\n"ނުބުނޭތަ އަންނާނޭ އިރެއް؟. ހާދަ ލަސްވެއްޖޭ."\n"ނީރާ ނެތީމަ ފޫހިވެގެން ދޯ ތިއުޅެނީ. އިރުކޮޅަކުން އަތުވެދާނެ. ދެން އާދޭ އެތެރެއަށް... ބޭބެއާއެކު ކާން އަރަންވީނު." އަތުން އަންނާށޭ އިޝާރާތް ކުރަމުން ލަމްހާ ބުންޏެވެ.\nމަންމަގެ ފަހަތުން އީހާން އެތެރެއަށް ވަނެވެ. ޝީން ގުޅީ އެވަގުތެވެ. ފޯނުކޯލު ނެގުމާއެކު އީހާނަށް ވާހަކަދެއްކުނީ ތަންކޮޅެއް ބާރަށެވެ. ބޭއިޚްތިޔާރުގައެވެ. ރުޅިގަދަވެފައި ހުރި މީހަކު ކަހަލައެވެ. ޝީންއާ ގުޅުމެއްނެތް ނަމަވެސް ލިބިފައިވާ ނުތަނަވަސްކަން އީހާނަށް ބޭރުކޮށްލެވުނީއެވެ. ދެމީހުން ރައްޓެހިވި ފަހުން އީހާނާއި ދުރުގައި ޝީން ހުންނަން ޖެހުނު މީ ފުރަތަމަ ފަހަރެވެ. އޭނާ ވަގުތުވެގެން ގުޅުންއިރު އީހާންގެ ފުށުން ފާޅުވީ ޝީން އުންމީދުނުކުރާ ސިފައެކެވެ.\n"ކޮންކަމަކާ ރުޅިއައިސްފަ... އަހަންނަށް ކަމެއް ކުރެވުނީތަ؟" ޝީން ސުވާލުކުރިއެވެ.\nވަގުތުކޮޅަކަށް އީހާން ހިމޭންވިއެވެ. ކުރެވުނު ކަންތައް އޭނާއަށް ވިސްނުނީ ދެނެވެ. ހިމޭންވީ ނަފްސު ހަމައަކަށް އަޅުވާށެވެ. ދެންފަހެ ޝީން ކިބައިން އޭނާ މަޢާފަށް އެދިފިއެވެ. އަޑުގައިވީ ހަރުކަށިކަން ފިލުވާލިއެވެ. ނީރާއާ ހެދި ވީގޮތެއްކަން އީހާން ބުންޏެވެ.\n"ދެން އެއީ ރުޅި އަންނަން ޖެހޭވަރު ކަމެއްތަ؟ އޭނާގެ ވެސް ރައްޓެހިން ތިބޭނެއެއްނު..." ކަންތައްވީގޮތް އޮޅުންފިލުމުން ޝީން ބުންޏެވެ. އޭނާއަށް ވިސްނުނީ އީހާން މާ ކަންތައް ބޮޑުކުރަނީ ކަމެވެ.\nދެމީހުންގެ އަމިއްލަ ވާހަކައަށްވުރެ ފޯނުކޯލު ނިމެންދެން ވެސް ދެމެދުގައި ދެއްކުނީ ނީރާގެ ވާހަކައެވެ. ޝީންއަށް އެއްގޮތަކަށް ވެސް ނީރާއާމެދު އީހާނު އެ ގެންގުޅޭ އުސޫލުތައް ބަލައިގަންނަން ފަސޭހައެއް ނޫނެވެ. އެހެން އުޅުމުން އީހާނެކޭ ގަދަކަމުން ނީރާގެ ދިރިއުޅުން ކޮންޓްރޯލު ކުރަން އުޅޭ މީހެކޭ އެއްވެސް ތަފާތެއް ނެތީއެވެ. ފުރަތަމަ ފަހަރަށް ޝީންއާއި އީހާނު ދެބަސްވާން ޖެހުނީއެވެ. އެވެސް ދުރުގައި ތިބެންޖެހުނު ވަގުތެވެ. ދެމީހުންގެ ހިޔާލު އެއްގޮތްނުވީއެވެ.\n"ކޮންތާކުން ތިއައީ؟" ގޭތެރެއަށް ރަނގަޅަށް ނުވަދެވެނީސް ނީރާގެ ކަންފަތުގައި ޖެހުނީ އީހާންގެ އަޑެވެ. އަޖައިބުވެ ހައިރާންވީ އެ އަޑުގައި އެކުލެވިފައިވީ ނުރުހުމުގެ އަސަރުންނެވެ. ކާމޭޒު ކައިރީ އިން ސުޖާއު އާއި އޭނާގެ ގާތުގައި ހުރި ލަމްހާ ވެސް ހައިރާންވިއެވެ.\n"އީހާން..." ލަމްހާއަށް ގޮވާލެވުނެވެ. ނީރާއާ ވާހަކަދައްކައިގެން ނުވާނޭ ރާގެއްގައި އީހާންގެ އަޑު ހުރުމުންނެވެ.\n"ކާން އާދޭ." މަންމަގެ ކުރިމަތީ ހިތްހަމަނުޖެހުމުގެ އަސަރު ފަރުދާކޮށް އީހާން ބުނެލިއެވެ.\nލައިޒަލްއާއެކު ކޮފީއަށް ގޮސް އޭގެ ދެ މީހުން ނުކުތީ ރޭގަނޑު ކައިގެންނެވެ. އެހެންވިޔަސް ނުކެވޭނެޔޭ ބުނުން ރަނގަޅު ކަމަކަށް ނުވާނޭ ނީރާއަށް ވިސްނުނެވެ. ސޯފާގެ ވަކިން ހުރި ގޮނޑިއަށް އަތްދަބަސް ދޫކޮށްލާފައި ނީރާ އަވަހަށް އައިސް ކާމޭޒު ދޮށުގައި އިށީނެވެ. އީހާނު އިށީނީ ދެނެވެ. ކައި ނިމިގެން ނީރާ މޭޒުދޮށުން ތެދުވި ގޮތަށް ދިޔައީ ކޮޓަރިއަށެވެ. ގިނައިރެއްނުވެ އީހާނު ވެސް ކައި ނިމިއްޖެއެވެ.\n"ނީރާ..." ތަޅުލާފައި ހުރި ދޮރުގައި ހިފަހައްޓާލައިގެން ހުރެ އީހާން ގޮވާލިއެވެ.\n"އިހަށް މިތާ މަޑުކޮށްލަން އާދެބަލަ. ނީރާ ފާހާނާއަށް ވަނީ ކަންނޭނގެ." ދޮރުގައި އީހާން ޓަކިދޭން ފެށުމުން ލަމްހާ ބުންޏެވެ. އީހާނު އައިސް ސޯފާގައި އިށީނުމުން ސުޖާއު ވާހަކަފެށިއެވެ. ޝީންއާ ގުޅުވައި ވާހަކަދެއްކިއެވެ. އެ ވާހަކަދެއްކުމުގެ ޝައުގެއް އީހާންގެ ނެތެވެ. ރަޙުމަތްތެރިކަން އެކަނިކަން އޮންނަނީ ބުނެ އީހާނު އެ ވާހަކަ އޮއްބާލީއެވެ.\n"އީހާނު ކަމަކާ ހިތްހަމަނުޖެހިފަތަ؟" ނީރާ ކޮޓަރި ހުޅުވި ވަގުތު އެ ކޮޓަރިއަށް އީހާން ވަންތަން ބަލަން އިނދެފައި ސުޖާއު އަހާލިއެވެ.\n"ހީވަނީ މިއަދު ލަސްވާނެ ވާހަކަ ނީރާ ނުބުނެ އޮތީމަހެން. އެނގެއެއްނު އެ ދެމީހުންގެ ކޯޅުން ހުންނަ ގޮތް." ބޮޑުކަމަކަށް ހަދަން ލަމްހާ ބޭނުންނުވީއެވެ.\nއިހާނުގެ ސުވާލުތައް ފެށުނީ ކިތަންމެ ދުރުން ނަމަވެސް އެންމެފަހުން އޭނާ ލައިޒަލްގެ ނަން ކިޔައިފިއެވެ. ލައިޒަލްއަކީ ޔަމާނު ފަދަ ރަޙުމަތްތެރިއެކޭ ނީރާ ބުނެލީ ނިކަން އަވަހަށެވެ. ނީރާގެ އެނދުގައި ޖައްސާލައިގެން އީހާން އޮތެވެ. އެތައް ވާހަކައެއް ދެއްކިއިރު ވެސް އޭނާ ރުޅިވެރިކަން ނުދެއްކީ ނީރާ އެއްވެސް ކަމެއް ހިއްސާނުކޮށްފާނެތީއެވެ. އޭނާ ރުޅިއަތުވެއްޖެނަމަ އޭނާއަށްވުރެ ނީރާ އަޑުގަދަކޮށްލާނެއެވެ. އެކަމަކު އީހާނަށްވުރެ ކުރީން އޭނާ މައާފަށް އެދެމުން އަންނާނެއެވެ. ފުސްމޫނު ހަދައިގެން އެކަން ހިތު އަޅައިގެން ގިނައިރަކު ނުހުންނާނެއެވެ. ނީރާގެ ވާހަކަތަކުންނަމަ ލައިޒަލްއާ އޮންނަނީ އެކުވެރިކަން އެކަންޏެވެ. ނަމަވެސް އީހާނަށް ގަބޫލުކުރަން ފަސޭހައެއް ނުވިއެވެ. އެކަން އޮތީ އޭނާގެ ހިތުގައެވެ. ލައިޒަލްއަށް ސަމާލުވާން ވެއްޖެކަމުގައި އީހާނު ނިންމިއެވެ. ކޮންމެ ތަނަކަށް ދިޔަޔަސް ނީރާ ކުރަން ދިޔަކަމެއް ނިމުނީމަ އީހާނަށް ގުޅަންވާނޭ ކަމުގައި އޭނާ އެދުނެވެ. އަދި ނީރާ ބަލާދިއުމަކީ އޭނާގެ ޒިންމާއެއް ކަމުގައި ބުންޏެވެ. ބައެއްފަހަރު އީހާނުގެ އެ ހުންނަ ގޮތެއް ނީރާއަށް ވިސްނާލަން ވެސް އުނދަގޫވެއެވެ. ދެކޮޅު ނުހަދާ އީހާނު ބޭނުންވާ ގޮތަކަށް އޭނާއަށް ނީރާ ދޫކޮށްލަނީ އެހެންވެއެވެ.\nދެ ހަފްތާ ހަމަނުވަނީސް ޝީން ހިމެނޭ މަންޒަރުތައް ޝޫޓުކޮށް ނިމިއްޖެއެވެ. ފެމެލީ އެމަންޖެންސީއެއް މަތިކޮށް އޭނާ އަމިއްލަ ހަރަދުގައި އަވަހަށް މާލެއައެވެ. އީހާން ދުށުމަށް ބޭނުންވެފައި ހުރިވަރުންނެވެ. އީހާންއާއި އޭނާއާ ދެބަސްވެވޭތީ އެކަމުގެ އަސަރު ގުޅުމަށް ކޮށްފާނޭކަމުގައި ޝީންއަށް ހީވީއެވެ. ކޫސަނި މައްސަލައަކާ ހެދި އީހާނާ ވަކިވާން ޝީން ނޭދެއެވެ. އަދި އީހާނު އޭނާއާ ވަކިވެދާނޭ ކަމުގެ ބިރު ހިތުގައި އުފެދިފައި ވެއެވެ. ހާއްސަކޮށް ދަތުރުގައި އެ ދެމީހުން ފަހަނައަޅައި ގޮސްގެން ނުވާނޭ އިން ހުރަސްކުރުމުގެ ސަބަބުންނެވެ. ޝީންއަށް އަމިއްލަ ނަފްސު ކުށްވެރިކުރެވެއެވެ. އީހާން ވަކިވެދާނޭތީ ވިސްނެން ފެށުނީ ވެސް އެހެންވެއެވެ. އަނެއްކޮޅުން އީހާން ފަދަ ޒުވާނަކަށް ނޫނެކޭ ބުނުމަކީ އަންހެންކުއްޖަކަށް ކުރެވިދާނޭ ކަމެއްކަމުގައި ޝީނަށް ގަބޫލެއް ނުކުރެވެއެވެ.\nރިދާއާއި ނީރާއާއެކު ޝީން އިނީ ކޭވްގައެވެ. އީހާނު އައީ ޝީންއާއެކު ނީރާ ވެސް ގޮވައިގެންނެވެ. ދުރުގައި ކެފޭގެ ކަންކަން ބަލަހައްޓަން ޔަމާނާއި އީހާނު އުޅުނުއިރު ތިން އަންހެން ކުދީން މޭޒުދޮށުގައި ތިބީ އޮލަވާހަކައެއްގައެވެ.\n"ނީރާއަށް ލިބިފަ ތިހުރީ ވަރުގަދަ ބޭބެއެއް އިނގޭ." ޝީން ބުނެލިއެވެ.\n"ބޭބެއާ ޝީންއާ ދިމާވީ ކޮންތާކުން؟" ނީރާގެ ސިކުނޑީގައިވީ ސުޖާއުގެ ސޫރައެވެ. އޭނާ ބޭބެ ކިޔާ ހަމައެކަނި މީހަކީ އެއީއެވެ. އެކަމަކު އެއީ ބޭބެއަކަށްވުރެ ބައްޕަގެ މަގާމު ދެވިފައިވާ މީހެކެވެ.\n"މިވެސް އަނެއްކާ އަނެކަކު. ސްޓޮޕް ޖޯކިން... ކޮންތާކުންހޯ ދިމާވީ. އީހާންގެ ވާހަކަ މިދައްކަނީ. އަހަރެންގެ ނަމަށްވުރެ އީހާންގެ ދުލުން ނީރާގެ ނަން ކިޔާލެއް ގިނަ." ޝީން ބުންޏެވެ.\n"ނީރާއަށް ފިޔަވަޅު އަޅަންވީ ގޮތް ވެސް ކިޔާދޭނީ އީހާން. ދޯ ނީ." ރިދާ ހެވިފައި އިނދެ ބުނެލިއެވެ.\n"ހީ އިޒް ނޮޓް މައި ބްރަދާ." ކޮފީ ކައުންޓަރުގައި ހުރި އީހާނަށް ބަލާލަމުން ނީރާ ބުނެލިއެވެ.\n"ކޮންޓްރޯލު ފްރީކަކަށް ބްރަދާ ކިޔުން ހައްގެއްނޫން." ޝީން ބުނެލީ ނީރާ ކުރީ ސަމާސާއެއް ކަމަށް ހީކޮށް އެ ސަމާސާގައި ބައިވެރިވާށެވެ. ރިދާ ހީނގަތް ނަމަވެސް ނީރާ ބަލާލީ ހައިރާން ކަމާއެކުއެވެ.\n"ސީރިއަސްކޮށޭ!... ވީ އާ ނޮޓް ސިބްލިންގްސް. އިޓްސް އަ ލޯންގް ސްޓޯރީ." ނީރާ ބުންޏެވެ. ކުރިން ވީ ހިނިތުންވުން ޝީންގެ މޫނުން ފަނޑުވެ ސީރިއަސްކަމުގެ އަސަރު ވެރިވެއްޖެއެވެ.\n"ނީރާ، ސީރިއަސް، ސީރިއަސްކޮށްތަ؟" ޔަގީނުގެ މައްޗަށް ޔަގީން ކުރަން ޝީން އަހާލިއެވެ. (ނުނިމޭ)


BML ah 37 aharu : Khidhumaiythah bainalaquvaamee dhuniye balaigenfi - vNews.mv\nބީއެމްއެލްއަށް 37 އަހަރު: ޚިދުމަތްތައް ބައިނަލްއަގްވާމީ ދުނިޔެ ބަލައިގެންފި\nޠާހިރާ އަޒްހާރު Male' | 11 November 2019, 12:27\nމީގެ އެތައް އަހަރެއް ކުރިން ދިވެހިރާއްޖޭގައި މީހުން ދިރިއުޅެން ފަށާފައިވާއިރު، އަދެކޭ އެއްފަދައިން އެދުވަހުވެސް އަހަރުމެންގެ ކާބަފައިން ބުރަ މަސައްކަތް ކޮށްގެން ހޯދާ އާމްދަނީ ކޮންމެވެސް ގޮތަކުން ރައްކާކުރާނެއެވެ. އެހެންނަމަވެސް އެދުވަހު އެމީހުންނަށް ލިބޭ އާމްދަނީ ފަހަށް ރައްކާކުރުމުގެ ހަރުދަނާ ނިޒާމެއް ގާއިމްވެފައެއް ނުވެއެވެ.\nއެހެންނަމަވެސް ދިވެހި ކާބަފައިން ވަނީ މިފަދަ ކޮންމެ ކަމެއްގައިވެސް އަމިއްލަ ގޮތްތައް ތައާރަފުކޮށް މިއަދުގެ ޖީލު ބަލައިގަނެ އެބަޔަކާމެދު ފަހުރުވެރިވާފަދަ ގިނަ ކަންކަމެއް މިއަދުގެ ޖީލާހަމައަށް ފޯރުކޮށްދީފައެވެ. ކާބަފައިންގެ އަމިއްލަ ގޮތްތަކުގެ މަތިން ކާބަފައިންގެ އާމްދަނީ ފަހަށް ރައްކާކުރަމުން އައިސްފައިވަނިކޮށް މީގެ 45 އަހަރު ކުރިން ދުނިޔޭގެ އެހެން ގައުމުތަކުގައިވެސް ރުފިޔާ ރައްކާކުރުމަށް ބޭނުންކުރާ ބޭންކިން ނިޒާމު ރާއްޖެއަށް ތައާރަފުކޮށްފައިވެއެވެ.\n11 ނޮވެމްބަރު 1982 ގައި ބީއެމްއެލް ހުޅުވުމުގެ ރަސްމިއްޔާތުގެ ތެރެއިން\nދިވެހިރާއްޖޭގެ ގައުމީ ބޭންކުގެ ނަމުގައި 1982 ވަނައަހަރުގެ ނޮވެމްބަރު 11 ވަނަ ދުވަހު، ދިވެހި ސަރުކާރުގެ 60 އިންސައްތަ ހިއްސާ އަދި އިންޓަރނޭޝަނަލް ފައިނޭންސް އިންވެސްޓްމެންޓް ކޮމްޕެނީ ލިމިޓެޑް (އައިއެފްއަިސީ ބޭންކް ލިމިޓެޑް) ގެ 40 އިންސައްތަ ހިއްސާ އޮންނަ ގޮތަށެ ދިވެހި ބޭންކު ވުޖޫދުވެގެން އައުން ވެގެންދިޔައީ އެތައް ގޮތަކުން ދިވެހީންނަށް ފަސޭހައާއި މަންފާ ލިބިގެން ދިޔަކަމަކަށެވެ. އެއީ މީގެ 37 އަހަރު ކުރިއެވެ.\nއެހެންނަމަވެސް 1992 ވަނަ އަހަރު ދިވެހިރާއްޖޭގެ ބޭންކަކީ ސަރުކާރާއި، އައިއެފްއައިސީ ބޭންކް ލިމިޓެޑާ ގުޅިގެން ހިންގާ ކުންފުޏެއްގެ ގޮތުގައި ހަމަޖެހި، ބޭންކް އޮފް މޯލްޑިވްސްއަކީ ސަރުކާރުގެ ބޮޑު ހިއްސާއެއް އޮންނަ ކުންފުންޏެއްގެ ގޮތުގައި ވަނީ ހަމަޖެހިފައެވެ. އެހެންކަމުން މިހާރު ބެންކް އޮފް މޯލްޑިވްސްއަކީ 62.2 އިންސައްތަ ސަރުކާރުގެ ހިއްސާ އޮންނަ ކުންފުންޏަކަށްވާއިރު، ސަރުކާރު ހިއްސާވާ ކުންފުނިތަކުގެ 4.1 އިންސައްތަ ހިއްސާ އޮންނަ ކުންފުންޏެކެވެ. ބާކީ 33.7 އިންސައްތަ ހިއްސާކުރަނީ އާންމު ހިއްސާދާރުންނެވެ.\nދިވެހި ރާއްޖޭގެ ގައުމީ ބޭންކުގެ ހިދުމަތް އެންމެ ފުރަތަމަ ފޯރުކޮށްދީފައިވަނީ ދިވެހިރާއްޖޭގެ ވެރިރަށް މާލޭގައެވެ. އެއަށްފަހު ބެންކް އޮފް މޯލްޑިވްސްއިން ވަނީ އެ ބޭންކްގެ ހިދުމަތް ރާއްޖޭގެ ހުރިހާ ސަރަހައްދަކަށް ފޯރުކޮށްދީ ހިދުމަތުގެ ފެންވަރު ރަނގަޅު ކުރުމަށް ގިނަ މަސައްކަތްތަކެއް ކޮށްފައެވެ. މިމަސައްކަތުގެ ތެރެއިން ބީއެމްއެލްއިން ވަނީ މުޅި ރާއްޖެ ހިމެނޭ ބޭންކިންގ ވިއުގަޔަކާއެކު 20 އަތޮޅުގައި 37 ބްރާންޗް، 49 ސެލްފް ސަރވިސް ބޭންކިންގ ސެންޓަރ، 113 އޭޓީއެމް، 5700 ޕީއޯއެސް މަރޗަންޓުން، 277 ކޭޝް އޭޖެންޓުން އަދި އެންމެ ޒަމާނީ އޮންލައިން ބޭންކިންގ ހިދުމަތް ފޯރުކޮށްދީފައެވެ.\nމީގެ އިތުރުން ދުނިޔޭގައި ފުޅާވަމުން އަންނަ އިސްލާމިކް ބޭންކިންގެ ނިޒާމުވެސް ބީއެމްއެލްއިން ވަނީ ތައާރަފު ކޮށްފައެވެ. އެގޮތުން ބީއެމްއެލް އިސްލާމިކްއިން ވަނީ ބީއެމްއެލް އިސްލާމިކް ޕަރސަނަލް ފައިނޭންސިންގެ ހިދުމަތް ދާދި ފަހަކުން ރާއްޖެއަށް ތައާރަފުކޮށް، މިހިދުމަތް ދޭން ފަށާފައެވެ. ބީއެމްއެލް އިސްލާމިކުން ބުނީ އެ ބޭންކުގެ ޚިދުމަތްތައް ފަރުމާ ކުރެވިފައިވަނީ އިސްލާމިކް ބޭންކިންގއާ ގުޅޭ ބައިނަލްއަގުވާމީ އެންމެ ރަނގަޅު އުސޫލުތަކަށް ބިނާކޮށް، ޝަރުއީ ހަމަތަކަށް ފުރިހަމައަށް ފެތޭ ގޮތުގެ މަތިންކަމަށެވެ.\nމިގެ އިތުރުން ބޭންކް އޮފް މޯލްޑިވްސްއިން ގެންދަނީ އެކި ގޮތްގޮތުން އެކި ފަރާތްތަކަށް އެހީތެރިކަން ފޯރުކޮށްދިނުމުގެ ގޮތުންވެސް ތަފާތު ދުވުންތައްވެސް ބާއްވާ، އެފަރާތްތަކަށް އެހީތެރިކަން ފޯރުކޮށްދެމުންނެވެ.\nބީއެމްއެލްގެ 37 އަހަރުގެ ދަތުރަށް ބަލާލާއިރު ބީއެމްއެލްއިން ވަނީ ބައިނަލްއަގުވަމީ ދުނިޔެވެސް ބަލައިގަންނާނެ ފަދަ މަސައްކަތްތަކެއް ކޮށް، ބައިނަލްއަގުވާމީ ގޮތުން ގިނަ އެވޯޑްތަކެއްވެސް ކާމިޔާބު ކޮށްފައެވެ. އެގޮތުން ބީއެމްއެލްއިން ވަނީ އޭޝިއާސް ބެސްޓް އެމްޕްލޯޔަރ ބްރޭންޑް އެވޯޑް ވިދިވިދިގެން ތިންފަހަރު ކާމިޔާބު ކޮށްފައެވެ. މި އެވޯޑް ބީއެމްއެލްއަށް ލިބިފައިވަނީ ބޭންކުން ކަނޑައަޅާފައިވާ ސިޔާސަތުތަކާއި ވަޒީފާ ދިނުމާއި މުވައްޒަފުން ތަމްރީނުކުރުމާ އަދި ހުނަރުވެރި މުވައްޒަފުން ވަޒީފާގައި ދެމެހެއްޓުމަށް ބޭންކުން ކުރަމުންދާ މަސައްކަތުގެ ސަބަބުންނެވެ. މި އެވޯޑަކީ ވޯލްޑް އެޗްއާރުޑީ ކޮންގްރެސް އާއި އެމްޕްލޯޔަރ ބްރޭންޑިންގ އިންސްޓިޓިއުޓްއިން އިން ދޭ ޝަރަފުވެރި އެވޯޑެކެވެ.\nބީއެމްއެލްގެ ސީއީއޯ މރ. ޓިމަތީ ސޯޔަރ\nދިވެހިރާއްޖޭގައި ބޭންކިންގެ ދާއިރާއިން ބެންކް އޮފް މޯލްޑިވްސްއިން ގިނަ ކާމިޔާބޯތަކެއް ހޯދާފައިވާއިރު، ބެންކް އޮފް މޯލްޑިވްސްގެ ސީއީއޯ އަދި އެމްޑީ، ޓިމް ސޯޔާ ވިދާޅުވީ ބޭންކެއްގެ ހައިސިއްޔަތުން ބޭންކް އޮފް މޯލްޑިވްސްއަށް މިހާރުވެސް ގިނަ މަސައްކަތްތަކެއް ރައްޔިތުންނާ ހަމައަށް ފޯރުކޮށްދެވިފައިވާ ކަމުގައެވެ. އަދި ބެންކް އޮފް މޯލްޑިވްސްގެ އަމާޒަކީ ބެންކިިންގެ ދާއިރާގައި ޑިޖިޓަލްކޮށް ދެވޭނެ ހުރިހާ ހިދުމަތެއް އިތުރަށް ފުޅާކޮށް، ދިވެހިރާއްޖޭގެ ބެންކިން ނިޒާމު ޑިޖިޓަލައިޒް ކުރުން ކަމަށް ޓިމް ވިދާޅުވިއެވެ.\nރާއްޖޭގެ ރައްޔިތުންގެ ދިރިއުޅުން ތަރައްގީކުރުމަށްޓަަކައި ބީއެމްއެލްއިން ކޮށްދެމުންގެންދާ މުހިއްމު މަަސައްކަތްތަކުގެ އަގު ވަޒަންކޮށް، ބީއެމްއެލްގެ 37 ވަނަ އަހަރީ ދުވަހުގެ ހެޔޮ އެދުމާއި ތަހުނިޔާ ބީއެމްއެލްގެ ހީވާގި މުވައްޒަފުންނަށާއި މެނޭޖްމަންޓަށް އަދި ހިއްސާދާރުންނަށް އަރިސްކުރަމެވެ.\nބޭންކް އޮފް މޯލްޑިވްސް ވިޔަފާރި ރާއްޖެ ރިޕޯޓް\nމޯ ލައިކް ރައްޔިތުން ފެލުމުގައި 37 އަހަރު. "ލުއި" ލޯނަކަށް ވަނީ %18 ރިބާ ކާލެވުނީމަ.


SunOnline: Riyaasee inthikhaabu kaamiyaabu kureveynee Madam ge masakkaiypulhun: Saleem\nރިޔާސީ އިންތިޚާބު ކާމިޔާބު ކުރެވޭނީ މެޑަމްގެ މަސައްކަތްޕުޅުން: ސަލީމް\nއައިޝަތު ފަރީޙާ 27 Apr 2018, 22:19\nއޭދަފުށީ ދާއިރާގެ މެމްބަރު އަހުމަދު ސަލީމް ރައްޔިތުންގެ މަޖިލީހުގެ ކޮމެޓީ ބައްދަލުވުމެއްގައި -- ސަން ފައިލް ފޮޓޯ/ ފަޔާޒު މޫސާ\nމިއަހަރު ބާއްވާ ރިޔާސީ އިންތިޚާބު ވެރިކަން ކުރާ ޕީޕީއެމް އަށް ކާމިޔާބު ކުރެވޭނީ ރައީސުލްޖުމްހޫރިއްޔާގެ އަނބިކަނބަލުން މެޑަމް ފާތިމަތު އިބްރާހިމްގެ މަސައްކަތްޕުޅުންކަމަށް ރައްޔިތުންގެ މަޖިލީހުގެ އޭދަފުށީ ދާއިރާގެ މެންބަރު އަހުމަދު ސަލީމް (ރެޑްވޭވް ސަލީމް) ވިދާޅުވެއްޖެއެވެ.\n"މަމެން ރައީސް ޔާމީނާއެކު" ގެ ނަމުގައި ތ. ވޭމަންޑޫގައި މިރޭ ބޭއްވި ޖަލްސާގައި ވާހަކަ ދައްކަވަމުން ސަލީމް ވިދާޅުވީ މެޑަމް ފާތުން އަކީ ހިތްވަރުފުޅުގަދަ، ކެތްތެރި ކަނބަލެއްކަމަށެވެ. ޕީޕީއެމްގެ ފަހަތުގައި މީހުން ތިބެނީ މެޑަމް ފާތުންގެ އޯގާތެރިކަމުން ކަމަށްވެސް އޭނާ ވިދާޅުވިއެވެ.\n"އެކަމަނާގެ ހިތްވަރުފުޅުން އަޅުގަނޑުމެންގެ ފަހަތުގައި މިހާ ގިނަ މީހުން އެއްކުރެވި މީހުން މި ޖަލްސާތަކަށް އައިސް މިހުންގެ އޯގާތެރި ކަމާ އަޅާލުން މި ލިބެނީ،" ސަލީމް ވިދާޅުވިއެވެ.\nމެޑަމް ފާތުންވެސް ބައިވެރިވެވަޑައިގެންނެވި އެ ޖަލްސާގައި ސަލީމް ވިދާޅުވީ އެކަމަނާއަކީ ކުރައްވާ ކޮންމެ ކަމެއްގައިވެސް އެންމެ ދަށުން ފެށިގެން މީހުންނާ މަޝްވަރާ ކުރައްވާ ކަނބަލެއް ކަމަށެވެ.\nމިރޭގެ ޖަލްސާގައި ވާހަކަ ދައްކަވަމުން ރައްޔިތުންގެ މަޖިލީހުގެ ތ. ގުރައިދޫ ދާއިރާގެ މެންބަރު ހުސައިން މަނިިކު ދޮންމަނިކު ވިދާޅުވީ ޕީޕީއެމްގެ ހިތްވަރަކީ މެޑަމް ފާތުން ކަމަށެވެ.\nރައީސް ޔާމީނަކީ ތަރައްގީގެ ބާނީ ކަމަށްވެސް މެންބަރު ހުސައިން މަނިކު ދޮންމަނިކު ވިދާޅުވިއެވެ.\nއޭނާ ވިދާޅުވީ ކުރީގެ ދައުރުތަކުގައި ތަރައްގީގެ ގިނަ މަސައްކަތްތަކެއް ކުރެވުނު ނަމަވެސް މިދިޔަ ކުރު މުއްދަތުގައި ރައީސް ޔާމީން ގެނެސްދެއްވި ވަރުގެ ތަރައްގީ އެހެން އެއްވެސް ވެރިއަކަށް ނުގެނެސްދެވޭ ކަމަށެވެ.\nމިރޭގެ ޖަލްސާގައި ވާހަކަ ދައްކަވަމުން ރައްޔިތުންގެ މަޖިލީހުގެ ބިލެތްދޫ ދާއިރާގެ މެބންބަރު އަހުމަދު މުބީން ވިދާޅުވީ ރާއްޖެއަށް އިސްލާމްދީން ނޫން ދީނެއް ގެނައުމަށް މަސައްކަތް ކުރާ ބަޔަކު އެބައުޅޭކަމަށެވެ. އިދިކޮޅު ފަރާތްތަކަށް ފާޑުވިދާޅުވަމުން މުބީން ވިދާޅުވީ ރާއްޖޭގައި އޮންނަންޖެހޭނީ އިސްލާމްދީން އެކަނި ކަން ޔޫރަޕިއަން ޔޫނިއަން އާއި ހުޅަނގުގެ ގައުމުތަކަށް އަންގައިދޭން ޓްވީޓެއް ކޮށްލަންވެސް އިދިކޮޅު މެންބަރުންނަށް ނުކެރުނު ކަމަށެވެ.\nރައީސް ޔާމީން ހިންގަވާ ތަރައްގީގެ މަޝްރޫއުތަކާ ގުޅޭގޮތުން ވާހަކަދައްކަވަމުން މުބީން ވިދާޅުވީ އެމަނިކުފާނު ފައްޓަވާފައިވާ މަޝްރޫއުތަކަކީ ފަސް އަހަރުން ނިންމާލެވޭވަރަށްވުރެ ބިޔަ މަޝްރޫއުތަކެއްކަމަށެވެ.\n"10 އަހަރަކުންވެސް ނުފުދޭނެކަން އެބަ އެނގޭ. ދެން އަންނަ ފަސް އަހަރު ނިންމާފަ އެކަމާ ދޭތެރޭ ވިސްނާނީ. ދެހާސް އަށާރާގައި މިލިބޭ ފުރުސަތު ރައްޔިތުން ހިފާނެކަމާ ދޭތެރޭ ޝައްކެއް ނުކުރަން،" މުބީން ވިދާޅުވިއެވެ.\nކުރީގެ މެމްބަރު އަހުމަދު މުބީން\nނަޝީދުގެ ވާހަކަފުޅާއެކު ޔާމީން ދޫކޮށްލާ: އިދިކޮޅު\nވައިރަސް ނެތް ރަށްތަކުގައި ނަމާދު ކުރެވެން ޖެހޭ: އިދިކޮޅު


Maruvy Vampire Akah Vaankuri Massakathuge Sababun - Vaguthu\nމަރުވީ ވެމްޕަޔާރއަކަށް ވާންކުރި މަސައްކަތުގެ ސަބަބުން\nއެމެރިކާގެ ސެން ޑިއެގޯގައި އުމުރުން 17 އަހަރުގެ ސްޓެންފޯޑް ގަޓާރސަން މަރުވީ އޭނާ ވެމްޕަޔާރއަކަށް ވުމަށް ކުރި މަސައްކަތުންނެވެ. އޭނާގެ އާއިލާއިން ބުނާގޮތުގައި އޭނާއަކީ އަބަދުވެސް ވެމްޕަޔާރއަކަށް ބަދަލުވުމަށް ވަރަށް ޝައުގުހުރި އަދި އެކަން ކުރުމަށް މަސައްކަތްވެސް ކުރަމުން އައި ކުއްޖެކެވެ. ގަޓާރސަންއާއި ދެކޮޅަށް އޭނާގެ ސްކޫލުގައި އެހެން ކުދިން ދިމާކޮށް އަނިޔާކުރަމުންދިޔަކަމަށް މައުލޫމާތު ލިބޭއިރު އޭނާ ދިޔައީ ވެމްޕަޔާރއަކަށް ބަދަލުވެގެން އެ ކުދިންގެ ފަރާތުން ބަދަލުހިފުމަށް މަސައްކަތްކުރަމުންކަމަށް އާއިލާއިން ވަނީ ބުނެފައެވެ.\nއޭނާ މަރުވެގެންދިޔައީ އޭނާ އޮޅުކުރަމުންދިޔަ ވާލެއް އޭނާ ގައިގައި ދަތް ނުވަތަ ވަކި އެޅުމުގެ ސަބަބުން ރޭބީސް ނަމަކަށްކިޔާ ނުރައްކާތެރި ބައްޔެއް ޖެހުމުގެ ސަބަބުންނެވެ. ގަޓާރސަންގެ އާއިލާއިން ބުނާގޮތުގައި އެ ވާލު އޭނާ ގައިގައި ދަތްއަޅާފައިވަނީ ކޮންމެވެސް ކަހަލަ 'ރިޗުއަލް'އެއްގެ މަސައްކަތް އެއާއިއެކު އޭނާ ކުރަމުންދަނިކޮށްކަމަށެވެ. ގަޓާރސަންގެ އެކުވެރިޔަކު ވަނީ ގަޓާރސަން ވާލަކާއިއެކު ޖިންސީ ގުޅުން ހިންގުމުން އޭނާއަށް ވެމްޕަޔާރއަކަށް ބަދަލުވެވިދާނޭކަމަށް ގަޓާރސަން ގަބޫލުކުރިކަމަށްވެސް ބުނެފައެވެ.\nއޭގެ އިތުރުންވެސް ގަޓާރސަން ދިޔައީ އޭނާގެ 56 އަހަރުގެ ލޯބިވެރިޔާގެ ލޭވެސް ބޮމުންކަމަށް އޭނާގެ އެކުވެރިން ވަނީ ބުނެފައެވެ. އެ އަންހެން މީހާގެ ފަރާތުން އެ މައްސަލައިގައި އެއްވެސް ބަހެއް ލިބިފައެއް ނުވެއެވެ. އޭނާގެ އެކުވެރިން ވަނީ ގަޓާރސަންގެ ކަންތައް ހުރި ގޮތް އެނގޭކަމަށާއި އެހެންނަމަވެސް ދުވަހަކުވެސް އޭގެ ސަބަބުން އޭނާ މަރުވެގެން ދާނޭކަމަށް ގަބޫލުނުކުރާކަމަށް ބުނެފައެވެ. ގަޓާރސަން އަކީ ވެމްޕަޔާރއެއް ގޮތަށް ހެދުން އަޅަންވެސް ލޯބިކުރާ ފަރާތެއްކަމަށް ހަބަރުލިބޭއިރު އޭނާ ވަނީ ބަފީ ދަ ވެމްޕަޔާރ ސްލެޔާރ ނަމަކަށްކިޔާ ފިލްމެއްވެސް އެތައް ފަހަރެއްގެ މަތިން ބަލައިފައިކަމަށް އޭނާގެ އެކުވެރިން ވަނީ ބުނެފައެވެ.


Aasandha Audit: Income support dhingoi rangalhu\nއާސަންދަ އޮޑިޓް: އިންކަމް ސަޕޯޓް އެލަވަންސް ދިންގޮތް ރަނގަޅު\nމަސައްކަތްތެރިންގެ ބަޔަކު މަގުމަތި ސާފު ކުރަނީ: ވަޒީފާއަށް އަސަރު ކުރި މީހުންނަށް ސަރުކާރުން ވަނީ އެލަވަންސްއެއް ދީފައި -- އަހުމަދު އަޝްހާދު އަބްދުﷲ (ޖެރީ) |އަވަސް\nކޮވިޑް-19 އާއި ގުޅިގެން އާމްދަނީއަށް ނުރަނގަޅު އަސަރު ކޮށްފައިވާ މީހުނަށް އިންކަމް ސަޕޯޓް އެލަވަންސް ދިނުމުގައި އާސަންދައިން އަމަލު ކޮށްފައި ވަނީ ރަނގަޅަށް ކަމަށް އޮޑިޓާ ޖެނެރަލްގެ ރިޕޯޓްގައި ބުނެފި އެވެ.\nކޮވިޑް-19 ގެ ބަލިމަޑުކަމާއި ގުޅިގެން އާސަންދަ ކުންފުނިން ކޮށްފައިވާ ހަރަދުތަކުގެ ކޮމްޕްލަޔަންސް އޮޑިޓް ރިޕޯޓު ނެރުނު އިރު އާސަންދައިން މައިގަނޑު ގޮތެއްގައި ކޮށްފައިވާ ހަރަދުތަކަކީ ގައުމުތަކުގެ ބޯޑަރު ބަންދު ކުރުމުން ރާއްޖެ ނާދެވި ތިބި އަމިއްލަ ގޮތުންނާއި އެންސްޕާ އަދި އާސަންދައިގެ ދަށުން ބޭސްފަރުވާއަށް ގޮސް ތިބި ދިވެހިންނާއި އެ މީހުންގެ އެހީތެރިންނާއި، އާއިލާއަށް ފައިސާގެ އެހީ ދިނުމާއި ކޮވިޑް-19 އާ ގުޅިގެން އާމްދަނީއަށް ނުރަނގަޅު އަސަރު ކޮށްފައިވާ މީހުން އިންކަމް ސަޕޯޓް އެލަވަންސް ދިނުމެވެ.\nކޮވިޑް-19 އާއި ގުޅިގެން އާމްދަނީއަށް ނުރަނގަޅު އަސަރު ކޮށްފައިވާ މީހުނަށް ސަރުކާރުން ދޭން ނިންމި އިންކަމް ސަޕޯޓް އެލަވަންސް، އިކޮނޮމިކް މިނިސްޓްރީން ކަނޑައަޅާ މީހުންނަށް ދޫކޮށްފައި ވަނީ އެންސްޕާ މެދުވެރިކޮށެވެ.\nއޮޑިޓް ރިޕޯޓްގައި ބުނެފައި ވަނީ އިންކަމް ސަޕޯޓަށް އެދުނު މީހުންގެ ތެރެއިން މިނިސްޓްރީން ކަނޑައެޅި 2,506 މީހަކަށް 10,049,378 ރުފިޔާ ދޫކޮށްފައިވާ ކަމަށެވެ. އެ ގޮތުން ވަޒީފާ އަދާކުރާ މީހުންގެ ތެރެއިން އާމްދަނީއަށް ނުރަނގަޅު އަސަރު ކޮށްފައިވާ 2،042 މީހަކަށް 7,787,447 ރުފިޔާ ވަނީ ދޫކޮށްފައެވެ. އަދި އަމިއްލަ މަސައްކަތް ކުރާ މީހުންގެ ތެރެއިން އާމްދަނީއަށް ނުރަނގަޅު އަސަރުކޮށްފައިވާ 464 މީހަކަށް 2,261,931 ރުފިޔާ ވަނީ ދޫކޮށްފައެވެ.\nރިޕޯޓްގައި ބުނެފައިވަނީ އެންސްޕާއިން އެކަން ކޮށްފައި ވަނީ "ވެރިފިކޭޝަން ގައިޑް ލައިން ފޯ އިންކަން ސަޕޯޓް ޕްރޮގްރާމް" ގެ އުސޫލުތަކާއި އެއްގޮތަށް ކަމަށެވެ.\nއޮޑިޓް އޮފީހުން މިއަދު އާންމުކުރި ރިޕޯޓަށް މައުލޫމާތު ހޯދި ދުވަހާއި ހަމައަށް އިންކަމް ސަޕޯޓްގެ ގޮތުގައި ދޫކޮށްފައިވަނީ 10 މިލިއަން ރުފިޔާ ނަމަވެސް މިހާރު އެ އަދަދު ވަނީ 43.6 މިލިއަނަށްވުރެ މައްޗަށް ގޮސްފައެވެ. އެ ގޮތުން މިހާތަނަށް 10،522 މީހަކަށް ވަނީ އެ އެލަވަންސް ދޫކޮށްފައެވެ.\n"އިންކަމް ސްޕޯޓް އެލަވަސް" ދޫކުރަނީ ކޮވިޑް-19 އާ ގުޅިގެން ވަޒީފާ ގެއްލުނު މީހުނާއި ވަޒީފާއަށް އަސަރު ކޮށްފައިވާ މީހުނަށެވެ. މި ފައިސާ ދޫކުރަނީ އޭޕްރީލް މަހާއި ޖޫން މަހަށެވެ. އެއީ "އިކޮނޮމިކް ރިލީފް ޕެޖޭޖު" ގައި ހިމަނައިގެން 5،000ރ. ގެ މަގުންނެވެ. އެހީ ދެނީ ކޮވިޑް-19 އާ ގުޅިގެން އިގްތިސޯދަށް އެހީވާން ސަރުކާރުން އިއުލާނު ކުރި 2.5 ބިލިއަން ރުފިޔާގެ ރިލީފް ޕެކޭޖުގައި ހިމަނައިގެނެވެ. އިންކަމް ސަޕޯޓް އެލަވަންސަށް އެދިި ހުށަހަޅަން ޖެހެނީ "ޖޮބް ސެންޓަރު ޕޯޓަލް" އަށެވެ.\nއޮޑިޓާ ޖެނެރަލް އޮފީސް އާސަންދަ މިނިސްޓްރީ އޮފް އިކޮނޮމިކް ޑިވެލޮޕްެމަންޓް\nއަށް މިލިއަން ރުފިޔާގެ ހިލޭ އެހީ "ގެއްލިއްޖެ"


ފުރާވަރު – heyobas\nފުރަތަމަ ސަފްހާ ފުރާވަރު\nފުރާވަރަށް އަރާ ދުވަސްވަރަކީ ކުއްޖާގެ ޅަފަތުގެ ދުވަސްވަރަށްފަހު ޒުވާނަކަށް ވުމާ ދެމެދު އަންނަ ވަރަށް ނާޒުކު ދުވަސްވަރެކެވެ. މިދުވަސްވަރު ކުދިންގެ ހިތްތަކުގައި ތަފާތު ގިނަގުނަ ސުވާލުތައް އުފެދޭނެއެވެ. މިސާލަކަށް: އަހަންނަކީ ކާކު؟ އަހަރެން ދިރިއުޅުން ހޭދަކުރާނީ ކިހިނެތް؟\n“ އަހަރެންނަކީ ކާކު؟“ މި ސުވާލު އަމިިއްލަ ނަފްސާ މެދު ކުރަނީ ކުއްޖާ އޭނާގެ ހަށިގަނޑުގެ ބައްޓަން، ބުރުސޫރަ، އަދި ކުއްޖާގެ ޝަހްޞިއްޔަތާ މެދު ޔަގީންވުމަށެވެ. މިދުވަސްވަރު ކުއްޖާއާއި އޭނާގެ ޢާއިލާއާ ދޭތެރޭ އޮންނަ ގުޅުމަށް ކޮންމެވެސް ވަރަކަށް ބަދަލުތަކެއް ގެނައުމާއި އެކު، އެކުވެރިންގެ ރުހުން ހޯދުމަށް ވަކިން މަސައްކަތް ކުރުމާއެކު ފުރާވަރަށް އަރަމުން އަންނަ މި މަރްޙަލާގައި އެމީހުންގެ އަމިއްލަ ނަފްސުގެ އެކިއެކި ކަންކަމާ ބެހޭގޮތުން ހޯދާ ވިސްނާ، ފިކުރުކުރެއެވެ.\nއަމިއްލަ ނަފްސުގެ އަގު ވަޒަންކޮށް އަމިއްލަ ނަފްސާއި މެދު ފުރިހަަމަ ޔަގީން ކަމާއި އިތުބާރު އޮންނަ ކުދިން، މާ ބޮޑު ހާސްކަމަކާއި ނުލާ މިދުވަސްވަރު ހޭދަކޮށްލައެވެ. އެ ނޫން ކުދިން ތަފާތު ގޮތްގޮތަށް އުޅެއެވެ. މިސާލަކަށް: ހިތް ހަމަނުޖެހިފައި ތިބުން. އާދަޔާ ޚިލާފަށް ގިނައިން ކެއުން، ރަނގަޅަށް ނުކެވުން، މިޒާޖު ބަދަލުވުން، ރުޅި ގަދަވުމާއި އެކު ހަރުކަށި މިޒާޖެއް ގެންގުޅުން ހިމެނެއެވެ.\nކުއްޖާ އޭނާގެ ނަފްސާ މެދު ދެކޭގޮތް ބަދަލު ކޮށްލެވިދާނެއެވެ. ތިމާގެ ނަފްސާމެދު ދަށްކޮށް ވާހަކަ ނުދަށްކާ، އަބަދުވެސް އުންމީދާ އެކު ވާހަކަ ދެއްކުމުން އަމިއްލަ ނަފްސުގެ އަގު ވަޒަން ކުރެވޭނެއެވެ. މިސާލަކަށް: ”އަހަރެންނަކީ އެހެން މީހުންގެ ރުހުން ލިބޭ ކުއްޖެއް!“ “ އަހަރެން ކުރާ ގިނަ ކަންތައް ކާމިޔާބުކުރެވޭނެއެވެ. މިގޮތަށް ވާހަކަ ދެއްކުން ބަދަލުކޮށްލުމަކީ ފަސޭހަ ކަމެއް ނޫނެވެ. އެކަމަކު މިއީ ނުވާނެ ކަމެއްވެސް ނޫނެވެ. ތިމާގެ އަަމިއްލަ ނަފްސާ މެދު ތިމާގެ ޚިޔާލު ފާޅު ކުރާއިރު އެ ޚިޔާލުތަކާއި މެެދު ވިސްނާ، އަމިއްލަ ނަފްސާއި މެދު ދެކޭގޮތް ބަދަލުކުރަން ބޭނުންވެއެވެ. އެކަމަށް މަސައްކަތް ކުރަންވާނެއެވެ.\nކުއްޖާ އޭނާގެ އަމިއްލަ ނަފްސާއި މެދު ދެކޭ ގޮތް ބަދަލުކުރުމަށް މައިން ބަފައިން އެހީތެރިވުން.\nމިގޮތުން ކުރެވޭނެ ބައެއް ކަންކަމަކީ:\nދަރިފުޅު ކިބައިގައި ހުރި ރަނގަޅު ސިފަތަކީ ކޮބައިކަން ފާހަގަކުރާށެވެ. އޭނާ ކުރާ ކަންތައްތަކުގެ ތެރެއިން މައިންބަފައިން އެންމެ ހިތްހަަ ޖެހޭ ގޮތަށް ކުރަނީ ކޮންކަމެއްކަން އޭނާ ގާތު ބުނާށެވެ.\nއެނާގެ އަމިއްލަ ނަފްސާއި މެދު ދެރަކޮށް ދަށްކާ އުޅެނީ ކޮން ވާހަކަތަކެއް ހެއްޔެވެ؟ މިކަންކަން ބަދަލުކުރުމަށް އޭނާއާ އެހީވެދޭށެވެ. އޭނާގެ ކިބައިގައި ހުރި ހަރުދަނާ ސިފަތަކާއި ކުޅަދާނަ ކަންތައްތައް އޭނާއަށް ކިޔައިދޭށެވެ.\nދަރިފުޅު ދަށްކާ ވާހަކަ ބައެއްފަހަރު ޤަބޫލު ނުވިޔަސް ތިޔައީ ގޯސްކަމެކޭ ނުބުނެ އެދަށްކާ ވާހަކަ އަޑުއާށެވެ. މިސާލަކަށް: “ އަހަރެން ޓީޗަރާއިމެދު އެހާ ހިތްހަމަ ނުޖެހޭ“ މިހެން ބުނިކަމުގައިވިޔަސް އޭނާ ޓީޗަރާއި މެދު އިޙްސާސްކުރާ ގޮތާއި ޓީޗަރާއި މެދު ކަންތައްތައް ތަފާތު ވާނެކަން ދަނެ އޭނާގެ އިޙްސާސްތައް ހާމަކުރިޔަ ދޭށެވެ.\nދަރިފުޅު ކުރާ ބައެއް ކަންތައްތަކާ ނުރުހޭ ފަހަރުވެސް ދިމާވާނެއެވެ. އެހެންނަމަވެސް ކުއްޖާއަކީ “ ގޯސް ކުއްޖެކޭ“ ބުނުމުގެ ބަދަލުގައި ”ދަރިފުޅު ތިޔަ ކުރިކަމާއި މެދު ހިތްހަމައެއް ނުޖެހެއޭ “ ބުނެވިދާނެއެވެ.\nސްކޫލް ޙަރަކާތްތަކުގެ އިތުރުން ހުސްވަގުތު ފައިދާހުރި ގޮތުގައި ހޭދަ ކުރުމަށް ކުރެވިދާނޭ ތަފާތު ކަންތައްތަކާއި މެދު ކުއްޖާއާއެކު ޚިޔާލު ބަދަަލުކޮށް، އޭނާ ކުރާހިތްވާ ކަމެއް އިޚްތިޔާރުކުރުމަށް އެހީތެރިވެދޭށެވެ.\nއިޖްތިމާޢީ ކަންކަމާއި ކުއްޖާ ދުރުހެލިވާނަމަ ހުސްވަގުތުގައި ކުރާނެ ކަމެއް ކަނޑައަޅާށެވެ. ނުވަތަ އާ ހުނަރެއް ދަސްކޮށް ދެވޭތޯ ބަލާށެވެ.\nދަރިފުޅުގެ މުސްތަޤުބަލާ މެދު ނިންމާ ނިންމުންތައް މައިން ބަފައިން އަމިއްލައަށް ނިންމުމުގެ ބަދަލުގައި ދަރިފުޅު ބައިވެރިކޮށްގެން ނިންމާށެވެ. އަދި މިކަމުގައި ދަރިފުޅަށް ހިތްވަރުވެސް ދޭށެވެ.\nމި ފުރާގެ ކުދިން ވަރަށް ގިނަފަހަރަށް ފިލްމީ ތަރިންނާއި މިއުޒިކް ކުޅުންތެރިންފަދަ މީހުންގެ އެކި ކަންތައްތައް( މިސާލަކަށް: ހެދުން އަޅާ ގޮތާއި އިސްތަށިގަނޑު ބަހައްޓާގޮތް) ނަކަލުކުރެއެވެ. މިގޮތަށް ދަރިފުޅު އުޅެން ފަށައިފިނަމަ ރުޅި އިސް ކުރުމުގެ ބަދަލުގައި މިކަމާއި އޭނާއާ ވާހަކަ ދަށްކާށެވެ.\nކުއްޖާއަށް ހުރިހާ ކަމެއް އެންމެ ރަނގަޅަކަށް ނުކުރެވޭނެއެވެ. މިކަން ދަނެ މިފަދަ ކަންކަމުގައިވެސް ކުއްޖާއަށް ހިތްވަރުދޭށެވެ. ތިމާ ބޭނުންވާ ގޮތަށް އުޅެން ތިމާގެ ދަރިފުޅަށް މަޖުބޫރުކުރެވޭނަމަ، އަށަގަންނުވަން ތިޔަ އުޅޭ ސިފަތަށް ތިމާއަށް ލިބިގަނެވުނު ގޮތާއި މެދު ވިސްނާލާށެވެ. ތިމާއަށް އެސިފަތަށް ލިބުނީ މީހަކު މަޖުބޫރުކޮށްގެން ހެއްޔެވެ؟ ނުވަތަ ތިމާއަށް ކަމުދާ މީހެއްގެ ކިބައިގައި ހުރި ސިފަތައް ލިބިގަނެގެން ހެއްޔެވެ؟\nކުއްޖާގެ ޙަޔާތަށް އަންނަ މި ނާޒުކު ދުވަސްވަރު އޭނާ އަށް އެހީތެރިވެދޭށެވެ. މިއީ މުސްތަޤުބަލަށްޓަކާ އެޅޭ މުހިންމު ފިޔަވަޅެކެވެ.


އައިކޯސްޓް އިން ހިންގުމަށް ހަމަޖެހިފައިވާ ދެ ކޯހަކާއި ގުޅޭގޮތުން އޮފިސަރުންނަށް މަޢުލޫމާތު ދީފި\n04 ފެބުއަރީ 2016\nއިންސްޓިޓިއުޓް ފޯރ ކަރެކްޝަނަލް ސްޓަޑީޒް (އައިކޯސްޓް) އިން ހިންގުމަށް ހަމަޖެހިފައިވާ ދެ ކޯހަކާއި ބެހޭ ގޮތުން ޖަލުތަކާއި ހެޑްއޮފީހުގެ އެކި ސެކްޝަން ތަކުގައި މަސައްކަތްކުރާ އޮފިސަރުންނަށް މަޢުލޫމާތު ދީފިއެވެ.\nމަޢުލޫމާތު ދީފައިވާ ކޯސް ތަކަކީ “ސެޓްފިކެޓް 1 އިން ކަސްޓޯޑިއަލް ސުޕަވިޝަން” އާއި “ސެޓްފިކެޓް2އިން ކަސްޓޯޑިއަލް ސުޕަވިޝަން” އެވެ. އެގޮތުން މި ދެ ކޯހާއިބެހޭ މަޢުލޫމާތު ދީފައިވަނީ މާފުށީ ޖަލުުގައެވެ. މިއަދު މަޢުލޫމާތު ދީފައިވަނީ ކޯހުގެ ޝަރުޠުތަކާއި ކޯހުގައި ކިޔަވައިދޭނެ މާއްދާތަކާއި ބެހޭގޮތުންނެވެ.\nފުރަތަމަ ކޯސް 21 ފެބްރުއަރީގައި ފަށާއިރު، 18 ފެބްރުއަރީ އާއި ހަމައަށް ކޯހަށްއެދި ފޯމް ހުށަހެޅުމުގެ ފުރުޞަތުވަނީ ހުޅުވާލާފައިވާކަމަށް އައިކޯސްޓް އިން މަޢުލޫމާތު ދެއެވެ.\nމި ކޯސްތަކުގައި ބައިވެރިވާ އޮފިސަރުންނަށް އެ އޮފިސަރަކު މަސައްކަތްކުރާ ޖަލެއްގައި ހުރެގެން އެއޮފިސަރެއްގެ އޯފް ޑިއުޓީގައި ކިޔެވުމުގެ ފުރުޞަތު އައިކޯސްޓް އިން ވަނީ ހުޅުވާލާފައެވެ.\nއަލަށް އައިކޯސްޓް އިން މި ފަށާ ކޯސްތަކުގެ ތެރެއިން ސެޓްފިކެޓް ލެވެލް 1 ގެ ކޯސް ޚާއްޞަ ކުރެވިފައިވަނީ ޕްރިޒަން ޕްރައިވެޓް، ޕްރިޒަން ލާންސް ކޯޕްރަލް އަދި ޕްރިޒަން ކޯޕްރަލް ރޭންކްގެ އޮފިސަރުންނަށްކަމަށްވެސް އައިކޯސްޓް އިން މަޢުލޫމާތުދެއެވެ. އަދި ސެޓްފިކެޓް2ގެ ކޯސް ހާއްސަކުރެވިފައިވަނީ ޕްރިޒަން ސަރޖަންޓް އަދި ޕްރިޒަން ސްޓާފް ސަރޖަންޓް ރޭންކްގެ އޮފިސަރުންނަށްކަމަށްވެސް އައިކޯސްޓްގެ ފަރާތުން މަޢުލޫމާތު ދެއެވެ.


SunOnline: Gaumee captain Akoo aai Faisal ves Eagles ah\nޢަބްދުﷲ އައިމަން 29 Jul 2021, 09:06\nއަންނަ މަހަށް ޝެޑިއުލްކޮށްފައިވާ އޭއެފްސީ ކަޕްގެ ދެކުނު އޭޝިއާ މެޗުތަކަށް ތައްޔާރުވަމުން އަންނަ ރާއްޖޭގެ އީގަލްސްގެ ޕްރެކްޓިހުގައި ވެލެންސިއާއަށް ކުޅެމުން އަންނަ ގައުމީ ޓީމުގެ ކެޕްޓަން އަކްރަމް އަބްދުލް ޢަނީ އާއި ކީޕަރު މުހައްމަދު ފައިސަލް ބައިވެރިވެއްޖެ އެވެ.\nއޯގަސްޓް 15 ގައި، އިންޑިއާގެ ބެންގަލޫރު އެފްސީއާ ދެކޮޅަށް މާލޭގައި އީގަލްސް ކުޅޭ މެޗަށް، ޓީމު ވަރުގަދަ ކުރުމުގެ ގޮތުން، އެ ކްލަބުން ވަނީ އަލީ ފާސިރު (ސެންޓޭ) އާއި އަލީ އަޝްފާގު (ދަގަނޑޭ) އާއި އިސްމާއިލް އީސަ (މެސީ) އަދި މުހައްމަދު އާރިފް (ބަކާ) ގެނެސްފަ އެވެ. ބެލެވޭ ގޮތުގައި މި ކުޅުންތެރިން ގުޅިފައިވަނީ ހަމައެކަނި އޭއެފްސީ މެޗުތައް ކުޅުމަށެވެ.\nގައުމީ ކެޕްޓަން އަކޫ މިއީ އީގަލްސްއަށް ކުޅޭ ފުރަތަމަ ފަހަރެވެ. މިހާތަނަށް ފުރަތަމަ ޑިވިޝަނުގެ ގިނަ ކުލަބުތަކަކަށް ކުޅެފައިވާ އަކޫ ވަނީ މީގެ ކުރިން ވަނީ ވެލެންސިއާ، ނިއު ރޭޑިއަންޓް، މާޒިޔާ، ވީބީ ސްޕޯޓްސް ކްލަބް، ވިކްޓްރީ އަދި ޓީސީ ސްޕޯޓްސް ކްލަބަށް ކުޅެފަ އެވެ.\nއެންމެ ފަހުގެ ސާފުގެ މޮޅު ކުޅުންތެރިޔާގެ މަގާމު ހޯދި ފައިސަލް މިއީ އީގަލްސްއަށް ކުޅޭނެ ދެވަނަ ފަހަރެވެ. މީގެ ކުރިން ފައިސަލް އެ ޓީމަށް ކުޅުނީ 2014 ވަނަ އަހަރެވެ.\nއީގަލްސްގެ ކޯޗަކީ މީގެ ކުރިން ޓީސީ ގޮވައިގެން އޭއެފްސީ ކަޕަށް ނުކުތް ޕްރޯ ލައިސަންސް ކޯޗު މުހައްމަދު ޝާޒްލީ (ޝާޒް) އެވެ.


ފޮށުމުގެ ނިދިން ގައުމެއް ހޭލައްވާލި ހިތްވަރު! - Suvaadheeb\nފޮށުމުގެ ނިދިން ގައުމެއް ހޭލައްވާލި ހިތްވަރު!\nއާޓިކަލް ޕޯސްޓްކުރީ ސުވާދީބު6މަސް ކުރިން يناير 17, 2020 01326\nމިއީ ޖޫން މަހުގެ އަށް ވަނަ ދުވަހު ލަމްހާ އަށް މަގުމަތިން ޖިންސީ ފުރައްސާރަކުރި ހާދިސާގެ ވަރަށް ވެސް ކުޑަ މިންވަރެކެވެ. މި ހަފުތާގެ “ސެޝަން” ގައި އޭނާ އެ ދުވަހުގެ ބިރުވެރިކަމާއި އޭގެ ނޭދެވޭ އަސަރު ކުރި ގޮތުގެ ވާހަކަ މި އިންޓަވިއުގައި ކިޔައިދޭއިރު މަގުމަތިން އެ ދުވަހު ލަމްހާއާ ބެހުނު މީހާ މިހާރު ވަނީ ފުލުހުން ބަލަމުން އަންނަ މި މައްސަލަ ނިމެންދެން ޖަލުގައި ބަންދުކޮށްފައެވެ.\nމައްސަލަ ނިމޭނެ ދުވަހެއް ނޭނގެއެވެ. އަދި ނިމޭނެ ގޮތެއް ވެސް ނޭނގެއެވެ. ނަމަވެސް މަގުމަތިން ޖިންސީ ފުރައްސާރަކުރި މައްސަލައިގައި އެ މީހާ ކުށްވެރިވެއްޖެ ނަމަ އަދަބެއްގެ ގޮތުގައި ކަނޑައެޅިފައިވާ އެންމެ ބޮޑު މިންވަރު އެނގެން އެބައޮތެވެ. – ތިން މަސް ދުވަހުގެ ޖަލު ހުކުމެކެވެ.\nއެކަމަކު ސުވާލަކީ މިއެވެ. ތިން މަސް ދުވަހަކީ ހައްގު އަދަބެއް ހެއްޔެވެ؟ ލަމްހާ ބުނަނީ މިހެންނެވެ.\n“އެއީ ހައްގު އަދަބެއް ނޫން. ބޭކާރު އަދަބެއް. އޭނަ އަހަރެންގެ ގަޔަކު އަތެއް ނުލާތީ އިތުރު އަދަބެއް ދެވޭކަށް ނެތޯ ބުނެފައި ވަނީ”\n“އެކަމަކު މިސާލަކަށް ތިން މަސް ފަހުން އޭނަ މިނިވަންވެގެން މަގުތަކަށް އަނެއްކާވެސް ނުކުތީމަ ކޮން ގެރެންޓީއެއްތަ އޮތީ އޭނަ ދެން ވެސް ނުފޮށޭނެކަމަށް. ރަނގަޅު، ކުރިއާ ހިލާފަށް ދެން ތަންކޮޅެއް އުނދަގޫވެދާނެ ފޮށެން. އެކަމަކުވެސް ކޮން ގެރެންޓީއެއް އޮތީ ތިން މަހުގެ އަދަބަކުން އޭނަ އަށް މިކަމުން ފިލާވަޅެއް ލިބިދާނެ ކަމަށް،” ލަމްހާގެ މި ސުވާލުތަކުގައި އަސްލަށް ބަރުދަނެއް އެބަހުއްޓެވެ.\n“މިކަހަލަ ކަމަކަށް ބަލާއިރު އަޅުގަނޑަށް ހީވަނީ އެއީ ވަރަށް ކުޑަ އަދަބެއްހެން. މިއަށް ވުރެ ސީރިއަސްކޮށް ނަގަން ޖެހޭ މައްސަލައެއްހެން އަޅުގަނޑަށް ހީވަނީ މިއީ”\n“އަނެއްކޮޅުން މި މުޖުތަމައުގެ ވިސްނުން ވެސް މިފަދަ މައްސަލަތަކުގައި ބަަދަލުކުރަން އެބަޖެހޭ. އަންހެން ކުއްޖަކާ ފޮށުނީމަ އެ އަންހެން ކުއްޖާ އަށް ފާޑުކިޔައި އެޓޭކުކުރުމުގެ ބަދަލުގައި އަސްލު ޖެހޭނީ އެހީތެރިކަން ފޯރުކޮށްދޭން ދޯ”\n“އަދިވެސް މި ސޮސައިޓީ އަށް ގަބޫލެއް ނުކުރެވޭކަން ނޭނގެ އަންހެނަކު ވަޒީފާ އަށް ދިއުން ނުވަތަ އަމިއްލަ ފައި މައްޗަށް ތެދުވެ އުޅޭ އުޅުން ބަލާކަން. ވަރަށް އުނދަގޫކަންކަން މިއީ އަދިވެސް. އެކަމަކު އަންހެނަކު އިންޑިޕެންޓެންޑްވުން ނުވަތަ އެކަނި ބޭރަށް ދިއުން އެއީކީ އެއްވެސް މައްސަލައެއް އޭގައި ހުރި ކަމެއް ނޫން”\n“އަހަރެމެންގެ މުޖުތަމައުގެ މަގުތައް ފިރިހެނުންނަށް ރައްކާތެރި ތަންތަނުގެ ގޮތުގައި ހެދިފައިވާ ފަދައިން އެތަންތަން އެބަ ވާންޖެހޭ ހަމަ އަންހެނުންނަށް ވެސް ރައްކާތެރި މަގުތަކަކަށް. މިނިވަންކަމާ އެކުގައި އަންހެނުންނަށް ވެސް މަގުތަކުން ހިނގާލާފައި ދެވެން އެބަޖެހޭ.”\nލަމްހާގެ އިންޓަވިއުގެ ތެރެއިން.\nލަމްހާ ފަދައިން މި ހުވަފެން ދެކޭ އަންހެން ކުދިން ބައިވަރެވެ. ނަމަވެސް މުޖުތަމައުގެ ވިސްނުމާއި އާންމު އަހުލާގު އެންމެ ބޮޑަށް ހާމަވެގެން ދަނީ އަބަދުވެސް މިކަހަލަ މައްސަލަތަކުންނެވެ. އަދި މިފަދަ މައްސަލަތަކުގައި އެދެވޭ ބަދަލުތަކެއް ގެނައުމަށް މި މުޖުތަމައު ތައްޔާރުވެފައި އޮތް މިންވަރު ލަމްހާގެ މި “އެންމެ މައްސަލައެއް” ހިލިގެން ބަންޑުންވި ހިޔާލާއި ޝުއޫރުތަކުން އެކަނި ވެސް އެނގިގެންދެއެވެ.\n“މީހުންނަށް މިކަންތައް ވެސްވީ ބޮޑަށް މަޖާކަމަކަށް. އަޅުގަނޑުގެ އަމިއްލަ އޮފީސް ތެރެއިން ވެސް ޖެއްސުންކޮށް ދިމާކޮށްލީ އެ ވީޑިއޯއާ ގުޅުވާލައިގެން. މީހުންނަށްވީ މަޖާ ކަމަކަށް،” ކަންބޮޑުވުން ފާޅުކޮށް ލަމްހާ ބުނެލިއެވެ.\n“ގިނަ ފަހަރަށް އަންހެން ކުއްޖަކަށް މިކަހަލަ ކަމެއް ދިމާވިޔަސް ކިޔާދޭން ނުކެރެނީ މީހުން އެ ވާހަކަ ގަބޫލުނުކޮށްފާނެތީ. ނުވަތަ އެހެން ކިޔާފައި ދައްކާނީ ކޯއްޗެއް ހެއްޔޭ. ކޮބައި ހެއްޔޭ އެ ވާހަކައެއް ޕްރޫވްކޮށްދޭނެ ގޮތަކީ. ކަމާ ބެހޭ ފަރާތްތަކަށް އަހަރެން އެ ވާހަކައެއް ހިފައިގެން ދިޔަޔަސް އެމީހުން އަހަރެންގެ ވާހަކަ ގަބޫލުކުރާނެހޭ؟ ސީރިއަސްކޮށް ނަގާފާނެ ހެއްޔޭ؟ ގިނަފަހަރަށް ވެފައި ހުންނަނީ ވެސް މިހެން. މީހުން ގަބޫލެއް ނުކުރޭ.”\nފަހަރެއްގައި ލަމްހާގެ މި ހިތްވަރަކީ، މަގުމަތިން ފޮށުމާއި ޖިންސީ ފުރައްސާރައާ ދެކޮޅަށް ގައުމު ހޭލައްވަފާނެ ހިތްވަރެކެވެ. އެހެންކަމަށް އުއްމީދުކޮށް އޭގައި ބައިވެރިވަމާ ހިނގާށެވެ.\nއާސިޔާ: އިލްމީ ގާބިލްކަމާއި ހުނަރުވެރިކަމުގެ ނަމޫނާއެއް\nސުވާދީބު2ހަފުތާ ކުރިން يناير 17, 2020\nސުވާދީބު4މަސް ކުރިން يناير 8, 2020


ކޮވިޑް19: ބަލި ޖެހިފައިވާ މީހުނަށް އާންމުކޮށް ނޭނގޭ ބައެއް އަލާމާތްތައް – Dhen.mv\nކޮވިޑް19: ބަލި ޖެހިފައިވާ މީހުނަށް އާންމުކޮށް ނޭނގޭ ބައެއް އަލާމާތްތައް\nJune 6, 2020 - 9:46 pm\nކޮވިޑް19 ގެ އެންމެ އާންމު އަލާމާތްތަކަކީ ހުން އައިސް ކަރުގައި ރިއްސުމާއި ކެއްސުމެވެ. ނަމަވެސް ކޮވިޑް19 ގެ ތަފާތު އެކި އަލާމާތްތައް ހުންނަ ކަމުގައި ޑޮކްޓަރުން އަންނަނީ ބުނަމުންނެވެ. އަދި އެކި މީހުނަށް ދިމާވަނީ ތަފާތު އަލާމާތްތައް ކަން ވެސް ފާހަގަކޮށްލަން ޖެހެއެވެ.\n1. ބޭރަށް ހިންގުން އެގޮތުން މީގެ ތެރެއިން އެއް އަލާމާތަކީ ބޭރަށް ހިންގުމެވެ. ބްރިޓިޝް މެޑިކަލް ޖާނަލް ގައި ޝާއިއު ކޮށްފައިވާ ރިޕޯޓެއްގައިވާ ގޮތުން ކޮވިޑް19 ޖެހުމުން ބޭރަށް ހިންގުން މެދުވެރިވެ، އަދި ބައެއް އެހެނިހެން ބަނޑުގެ މައްސަލަތައް ވެސް ކުރިމަތިވެއެވެ. އެގޮތުން ހޮޑުލަވައި ހޮޑުލެވުމަކީ ވެސް އޭގެ ތެރޭގައި ހިމެނޭ ކަމއެއްގެ ގޮތުގައި ފާހަގަކޮށްފައިވެއެވެ.\nނަަމަވެސް ޑަބްލިޔު އެޗްއޯ އިން ނެރުނު ކޮވިޑް19 ގެ ރިޕޯޓުގައި މި މައްސަލަ ކުރިމަތިވެފައިވަނީ އެންމެ5އިންސައްތަ ބަލިމީހުނަށެވެ.\n2. ލޯ ރަތްވުން\nލޯ ރަތް ވުމަކީ ވެސް ކޮވިޑް19 ގެ އަލާމާތެއްގެ ގޮތުގައި ވަނީ ފާހަގަކުރެވިފައެވެ. ޗައިނާ ގައި ދާދި ފަހުން ކުރި ދިރާސާއެއްގައި މިކަން ވަނީ ދެނެގަނެވިފައެވެ.\n3. ގައިގެ ތަންތަން ހިރުވާ ރަތްވުން\nގައިގެ ތަންތަން ހިރުވާ ރަތްވާ ގޮތް ދިމާވުމަކީ ވެސް ކޮވިޑް19 ގެ އަލާމާތެއް ކަމުގައި އެންމެ ފަހުގެ ރިޕޯޓުތައް ބުނެއެވެ. މި މައްސަލަ އެންމެ ބޮޑަށް ކުރިމަތިވަނީ ކުޑަކުދިންނަށެވެ. އިޓަލީގައި ކޮވިޑް19 ޖެހުނު 88 މީހުންގެ ގްރޫޕެއްގެ ތެރެއިން 25 އިންސައްތަ މީހުންގެ ގައިން ވަނީ މި އަލާމާތް ފެނިފައެވެ.\n4. އިނގިލި ތައް ދުޅަވުން\nއިނގިލިތައް އަދި ވަކިން ހާއްސަކޮށް ފައިގެ އިނގިލިތައް ދުޅަވެ ރަތް ވުމަކީ ވެސް ކޮވިޑް19 ޖެހުނު ބައެއް ބަލި މީހުންގެ ފަރާތުން ފެނިފައިވާ އަލާމާތެކެވެ.\n5. ބޮލުގައި ރިއްސުމާއި ބޯ އެނބުރުން\nޑަބްލިޔުއެޗްއޯ ގެ ތަފާސް ހިސާބުތަކަށް ބަލާއިރު ކޮވިޑް19 ޖެހުނު މީހުންގެ 14 އިންސައްތަ މީހުނަށް ވަނީ މި އަލާމާތް ކުރިމަތިވެފައެވެ. ސިއްހީ މާހިރުން ބުނާ ގޮތުގައި ބޮލުގައި ރިއްސާ ބޯ އެނބުރުމަކީ ކޮވިޑް19 އާ ދެކޮޅަށް ހަށިގަނޑުގެ ދިފާއީ ނިޒާމް ހަނގުރާމް ކުރުމުން ވާ ގޮތެއް ކަމަށެވެ.


Dho?! Adhives enme kamudhanee kureege dhivehi lava?\nއަދިވެސް އެންމެ ކަމުދަނީ ކުރީގެ ދިވެހި ލަވަ؟\nމީގެ އަހަރުތަކެއް ކުރިން ފެށިގެންވެސް ދިވެހިންނަކީ ލަވަޔާއި މިއުޒިކަށް މާ ބޮޑު ލޯތްބެއް އުފެދިގެން އުޅޭ ބައެކެވެ. އަށާރަ ސަތޭކައިގެ ފަހުކޮޅުން ނެއްޓި ނަވާރަ ސަތޭކަ އަށް އަޅައިގެން އައިއިރު މިއުޒިކްގެ ފޯރީގައި ނުޖެހޭ ދިވެއްސެއް ހުރިހެނެއް ހިއެއް ނުވެ އެވެ. އެ ފޯރީގައި ކޮންމެ ގެއަކުންވެސް ލަވަ ޖަހަމުން ދިޔައީ ބޮޑެތި ސްޕީކަރުތައް ބަހައްޓައިގެން، މުޅި ރަށަށް އަޑުއިވޭ ވަރަށެވެ. އެންމެ ބޮޑު ސްޕީކަރު ސިސްޓަމާ އެކު ރަށު ރައްޔިތުންނަށް ފޮނި ދައްކަން ވެސް ލަވަ ޖަހާ އުޅުނެވެ.\nއެންމެ ބޮޑަށް ފާހަގަކުރެވުނު އެއް ކަމަކީ އާންމުކޮށް އެ ދުވަސްވަރު އެންމެން ވެސް ޖަހާ އުޅުނީ ދިވެހި ލަވަ ކަމެވެ. އޭރުގެ މަޝްހޫރު ލަވަ ކިޔުންތެރިންގެ ލަވަތައް ރަށުގެ އެކި ހިސާބުތަކުން އިވޭނެ އެވެ. އެކަމާ އުނދަގޫވެގެން ޝަކުވާ ކުރާނެ މީހަކު އުޅޭހެން ހިއެއް ނުވެ އެވެ.\nލަވަ ޖެހުމުގެ އެ ޓްރެންޑް މަޑުމަޑުން ބަދަލުވަމުން ގޮސް މިހާރު ކޮންމެ މީހަކު ވެސް ލަވަ ޖަހަނީ އެމީހެއްގެ ފޯނުން އެމީހަކަށް އިވޭ ވަރަށެވެ. އެއާ އެއްވަރަށް ބަދަލުވެގެން އައި އަނެއް ކަމަކީ ދިވެހިން ޖަހަމުން ދިޔަ ލަވަތަކެވެ. ދުވަހެއް ދުވަހަކަށް، ރީތި ދިވެހި ލަވަތައް މިއުޒިކް ޕްލެޓްފޯމްތަކަށް އަޅަމުން ދިޔަ ނަމަވެސް ދިވެހި ލަވަޔަށްވުރެ ބޮޑަށް އިނގިރޭސި ލަވަތަކަށް ދިވެހިންގެ ޝައުގުވެރިކަން ބޮޑުވި އެވެ. އިނގިރޭސި ލަވަޔާއެކު ހިންދީ ލަވަތަކަކީ ވެސް ދިވެހިންނަށް ވަރަށް ބޮޑަށް ކަމުގޮސްފައިވާ ލަވަތަކެކެވެ.\nމި ވާހަކައެއް ގަބޫލު ނުކުރެވޭ ނަމަ އާންމުކޮށް ޖަހާ ލަވަތަކުގެ ޕްލޭ ލިސްޓަށް ވިސްނާލަ ބަލާށެވެ. ފޯނުގައި އެތައް ސަތޭކަ ލަވައެއް ހިމެނޭއިރު އޭގެ 80 ވަރަކަށް ޕަސަންޓު ލަވަޔަކީ އިނގިރޭސި ލަވަ އެވެ. ދެން ގިނަވާނީ ހިންދީ ލަވަ އެވެ. އެންމެ ފަހުގެ ލަވަތަކެވެ. ފޭވަރިޓް އާޓިސްޓުންގެ ލަވަތަކެވެ.\nނަމަވެސް އަދިވެސް ދިވެހި ލަވަތައް ދެކެ ލޯބިވާ އަދި އެ ލަވަތަކަށް ވަފާތެރި މީހުން އުޅޭކަން "ލަވަފޮށި" ފަދަ ޕްލެޓްފޯމްތަކަށް ބަލައިލުމުން އެނގެ އެވެ. އެތައް ހާސް މީހުން ރަޖިސްޓްރީވެފައި އެބަތިއްބެވެ. ގަވާއިދުން ދިވެހި ލަވަތައް އަޑުއަހާ މީހުން އެބަތިއްބެވެ. ދިވެހި ލަވަ އަޑުއަހާ މީހުންނަށް އަދިވެސް ކަމުދަނީ ކުރީގެ ލަވަތައްކަން ވެސް އެއިން އެނގެ އެވެ. ހަމައެކަނި ލަވަފޮށީގެ އެންމެ ޓޮޕް އާޓިސްޓުންނަށް ބަލައިލިޔަސް އެކަން އެނގިގެންދެ އެވެ. އެންމެ ކުރީގައި އުޅޭ ތިން އާޓިސްޓުން ތެރެއިން ދެ އާޓިސްޓުންނަކީ މިހާރު ލަވަކިޔުން ހުއްޓާލާފައިވާ ދެ ފަންނާނުންނެވެ. އެއީ އަލީ ރަމީޒާއި އުމަރު ޒާހިރެވެ. އެއް ވަނައިގައި އަލީ ރަމީޒު އޮތް އިރު ދެވަނަގައި އޮތީ ޝަލަބީ އިބްރާހީމެވެ. އަދި ތިން ވަނައިގައި އޮތީ އުމަރު ޒާހިރެވެ. އެހެން ވަނީ ކީއްވެގެން ހެއްޔެވެ؟ ފަހުގެ ދިވެހި ލަވަތައް ދިވެހިންނަށް ކަމުނުދަނީ ހެއްޔެވެ؟ ނުވަތަ އެންމެ އުންމީދުކުރާ ފެންވަރަށް ދިވެހި ލަވަތައް ނުހެދެނީ ހެއްޔެވެ؟ އެހެން ނޫނީ، އިނގިރޭސި ލަވަ ރީތި ކަމަށް ހެދިގެން، ރައްޓެހިންގެ ތެރޭގައި "ކޫލް" ކަން ދައްކަނީހެއްޔެވެ؟


ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު 2020- ކެންޑިޑޭޓުންގެ ގުރުއަތުނެގުމާ ގުޅޭ\nކެންޑިޑޭޓުންގެ ގުރުއަތުނެގުމާ ގުޅޭ\n04 އޭޕްރިލް 2020 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް ކުރިމަތިލާފައިވާ ކެންޑިޑޭޓުންގެ ގުރުއަތުނެގުމާއި ނަން ތަރުތީބުކުރުމަށް ހަމަޖެހިފައިވާ ތާރީޚު، ގަޑި އަދި ތަން މި ދަންނަވަނީއެވެ.\nގުރުއަތުނެގުން ކުރިޔަށްދާނެ ތާރީޚު، ގަޑި އަދި ތަން\nކައުންސިލް އިދާރާ ނުވަތަ ކައުންސިލް އިދާރާއިން ކަނޑައަޅާ ތަނެއް\n04 މާރިޗު 2020، ބުދަ\nއިންތިޚާބާ ބެހޭ މަރުކަޒު (ބައު ޖަމާލުއްދީން)، ޓްރެއިނިންގ ހޯލު\nއަދި ދަންނަވަމެވެ. އިންތިޚާބުގައި ވާދަކުރައްވާ ކެންޑިޑޭޓުން ކަނޑައެޅިފައިވާ ގަޑިއަށް ގުރުއަތުނަގާ ތަނަށް ވަޑައިގެންދެއްވުން އެދެމެވެ. ކެންޑިޑޭޓަށް ހާޟިރުވެވެން ނެތްނަމަ، ކެންޑިޑޭޓުގެ ފަރާތުން ބަދަލުގައި ވަޑައިގަންނަވާ ބޭފުޅެއް ބަޔާންކޮށް، ކެންޑިޑޭޓުގެ ސިޓީއަކާއެކު ވަޑައިގެންދެއްވުން އެދެމެވެ.\nވީމާ މިކަން ޢާންމުކޮށް އެންގުމަށްޓަކައި، އިޢުލާނުކުރީމެވެ.


Drug Aa Dhekolhah Sarukaarun Kuraa Massakkaithah Dhanee Bodu Thanun Ithuru Kurevemun - Imran - Vaguthu\nމިއަދު ހިނގަމުންދާ މުހިއްމު ކަންތައްތައް - 18 ގަޑިއިރު ކުރިން\nޑްރަގާ ދެކޮޅަށް ސަރުކާރުން ކުރާ މަސައްކަތްތައް ދަނީ ބޮޑުތަނުން އިތުރު ކުރެވެމުން - އިމްރާން\n3 މަސް ކުރިން ( އޮކްޓޯބަރ 8, 2019 )\nމަސްތުވާތަކެއްޗާއި ދެކޮޅަށް ސަރުކާރުން ކުރާ މަސައްކަތްތައް މިހާރު ދަނީ ބޮޑުތަނުން އިތުރު ކުރެވެމުން ކަމަށް ހޯމް މިނިސްޓަރ އިމްރާން އަބްދުﷲ ވިދާޅުވެއްޖެއެވެ.\nކަނޑުބޯޓަކުން ހޮނިހިރު ދުވަހުގެ ރޭ އަތުލައިގަތް 150 ކިލޯ މަސްތުވާތަކެތީގެ އޮޕަރޭޝަނާއި ގުޅޭ ބައެއް މައުލޫމާތު ހިއްސާ ކުރަމުން ކޮމިޝަނަރ އޮފް ޕޮލިސް މުހައްމަދު ހަމީދު ކުރި ޓްވީޓް ރީޓްވީޓް ކުރައްވާ މިނިސްޓަރ އިމްރާން ކުރެއްވި ޓްވީޓެއްގައި ވިދާޅުވީ، މިފަދަ އޮޕަރޭޝަންތައް ކާމިޔާބު ކުރަން ފަސޭހަވާނީ ހުރިހާ މުވައްސަސާތައް އެކުގައި މަސައްކަތް ކޮށްގެން ކަމަށެވެ.\nއެ އޮޕަރޭޝަން ކާމިޔާބުކޮށްފައި ވަނީ،ފުލުހުންނާއި، ސިފައިން ގުޅިގެން ހިންގި އޮޕަރޭޝަނެއްގައެވެ.\nދެ މުވައްސަސާ ގުޅިގެން ހިންގި އެ އޮޕަރޭޝަންއަކީ އިންޑިއާ އަސްކަރިއްޔާ އިން ދިން މައުލޫމާތުތަކަކަށް ބިނާކޮށް ހޮނިހިރު ދުވަހުގެ ރޭ ހިންގި އޮޕަރޭޝަނެކެވެ. އެ އޮޕަރޭޝަންގައި އަތުލައިގަތް ބޯޓުން 150 ކިލޯގެ މަސްތުވާތަކެތި ހޯދާފައެވެ. އަދި އެބޯޓުން މަސްތުވާތަކެތި ނަގަން ދިޔަ ދިވެހި ދޯންޏެއް ވެސް ވަނީ ފުލުހުންގެ ބެލުމުގެ ދަށަށް ގެންގޮސްފައެވެ.\nކަނޑުބޯޓާއި، ދޯނި އަދި އޭގައި ތިބި މީހުން މިހާރު ވަނީ ދޫނިދޫ އަށް ގެނެސްފައެވެ.\nއަތުލާގަތް އެ މަސްތުވާތަކެތީގެ މަގުމަތީ އަގު 59.2 މިލިއަން ރުފިޔާ އަށް އަރާނެ ކަމަށް ކޮމިޝަނަރ އޮފް ޕޮލިސް މުހައްމަދު ހަމީދު ވަނީ ވިދާޅުވެފައެވެ.\nކަނޑުހުޅުދޫ މެޖިސްޓްރޭޓްގެ މައްސަލާގައި އަދިވެސް ފުލުހުން ހެއްކާއި ގަރީނާ ހޯދުމުގައި\nއެމްްއެންޑީއެފްގެ ލޯންޗެއްގައި ރޯވެއްޖެ\nކަނޑުމައްޗަށް ގެއްލުނު ދެމީހުން ހޯދުމުގެ މަސައްކަތް އަދިވެސް ކުރިއަށް\nއޮކްޓޯބަރ 8, 2019 14:57\nއެއީތެދެއް ހަމައެކަނި ވިއްކަން ނުނިކުންނަކަން.\nއޮކްޓޯބަރ 8, 2019 15:01\nލާދީނީ މީހުންގެ ހަރަކާތްތަށް ވެސް ދަނީ ބޮޑުތަނުން އިތުރުވަމުން ، ކަލޭ ފިނޑިކަމުން އެކަމަށް ފިޔަވަޅެއް އަޅަން ނުކެރޭތި.\nއޮކްޓޯބަރ 8, 2019 19:25\nވަޒީރުކަމެއް ދުލެއްނުކުރާނަން! މަ ވަރަށް ވަޒީރުކަން ބޭނުން! ދީނަށް ފުރައްސާރަކުރިޔަސް ހަޖޫޖެޔިޔަސް މަށަކަށް ވަޒީރުކަން ދޫކޮށްލެވޭކަށް ނެތް!\nއޮކްޓޯބަރ 8, 2019 21:47\nކޮބާހޭވެފަ މާލޭމަގުމަތީގަ ތިބެނީ މިހާރު ނިދިގެން ވެއްޓިފަ ބިއްޖެހިފަ ތިބޭމީހުން ވަރައް ހައްލުވެއްޖެއެއްނޫން\nއޮކްޓޯބަރ 9, 2019 00:49\nއިމްރާނު ކަލޭ ދޮގުނަހަދާ ހުރޭ..\nއޮކްޓޯބަރ 9, 2019 00:54\nރާއްޖޭގައި އެންމެ ބަރާބަރައް ހޯމް މިނިސްޓަރުކަން ކުރެއްވީ އުމަރުނަސީރު. ޔާމީނު ހުރަސް ނޭޅިނަމަ މަރުގެ ހުކުންވެސް އޭނާ ތަންފީޒުކުރާނެ. މިހާރު މިހިރަ ޝޭހު ކަލޭގެޔައް މަރުގެ ހުކުމްވެސް އަދި ޒިނޭގެ ހުކުމްވެސް ރަލުގެ ހުކުމްވެސް ތަންފީޒުކޮއްލާކައް ނުކެރޭނެ.


MDP Member Aai Eku Naifaru Mulhi Council Nafrathu Bill Aai Dhekolhu! - Vaguthu\nކޮވިޑްގެ "ޗުއްޓީ" ނިމިއްޖެ ކަމުގެ އަލާމާތްތައް ފެންނަން ފަށައިފި -3މިނެޓް ކުރިން\nއެމްޑީޕީ މެމްބަރާއި އެކު ނައިފަރު މުޅި ކައުންސިލް ނަފްރަތު ބިލާއި ދެކޮޅު!\nނައިފަރު ކަެުންސިލަރުންގެ ފޮޓޯއެއް --\nޅ. ނައިފަރު ކައުންސިލްގެ އެމްޑީޕީ މެމްބަރާއި އެކު އެރަށު ހުރިހާ ކައުންސިލަރުން ސަރުކާރުގެ ފަރާތުން ތުޅާދޫ މެންބަރު ހިސާން ހުސެއިން ހުށަހަޅުއްްވާފައިވާ ނަފްރަތު ބިލާއި ދެކޮޅުކަން ހާމަކުރައްވައިފިއެވެ.\nއާންމު ތަނެއްގައި މުސްލިމަކު ކާފަރު ކުރުމުގެ ތުހުމަތު ކުރުމަކީ ޖިނާއީ ކުށެއްގެ ގޮތުގައި ކަނޑައަޅާ ގޮތަށް ގާނޫނުލް އުގޫބާތު އިސްލާހު ގެނައުމުގެ ބިލު އިއްޔަ ވަނީ މަޖިލީހަށް ބަލައިގަނެފައެވެ. އަދި އެ ބިލް ދިރާސާ ކުރުމަށް ޖުޑިޝަރީ ކޮމިޓީއަށް ފޮނުވާފައިވެއެވެ.\nމި ބިލު ފަރުމާ ކޮށްފައިވަނީ އިސްލާމު ދީނުގެ އަސާސްތަކުގެ މައްޗަށް ލާދީނިއްޔަތުގެ ބާރު ގަދަވާނެ ގޮތަށް ކަމަށް ނައިފަރު ކައުންސިލަރުން ސޮއިކޮށްފައި ނެރުނު ބަޔާނެއްގައިވެއެވެ. އަދި މި ބިލާއި އެކު ގާނޫނީ ފަންނުވެރިންގެ މަސައްކަތްތައް ހީނަރުވެގެން ދާނެ ކަމަށް އެ ކައުންސިލްގެ މެމްބަރުން ދެކެއެވެ.\nމި ބަޔާނުގައި ވަނީ އެ ބިލުގައި ކަންބޮޑުވާ އެތައް ކަމެއް ހުރިކަން ފާހަގަކޮށް، ބިލު އަނބުރާ ގެންދިއުމަށް ގޮވާލާފައެވެ.\nނައިފަރު ކައުންސިލްގެ އިތުރުންވެސް ގިނަ ރަށްތަކުގެ ކައުންސިލްތަކުން ވަނީ މި ބިލާއި ދެކޮޅަށް އަޑު އުފުލާފައިވެއެވެ.\nމި ބިލުގެ ފުރަތަމަ ކިޔުން މެއި 31 ވަނަ ދުވަހު އިއްވާފައިވާއިރު އިއްޔަ ވަނީ އެ ބިލުގެ ތަފްސީލު ހުށަހަޅާ، ވޯޓަށް އަހާފައެވެ. ބިލު ބަލައިގަންނަން ފާސްކުރީ 38 މެންބަރުންގެ ވޯޓުންނެވެ. ނުފެންނަ ކަމަށް 17 މެންބަރަކު ވޯޓު ދެއްވިއެވެ. އޭގެ ތެރޭގައި އެމްޑީޕީގެ4މެމްބަރަކު ހިމެނެއެވެ.\nއެ ބިލަކީ "ލާދީނިއްޔަތު" ފެތުރުމުގެ ޖާގަ ލިބޭ ގޮތަށް ފަރުމާކޮށްފައިވާ ބިލެއްގެ ގޮތުގައި ސިފަކޮށް ގިނަ ބައެއްގެ ކަންބޮޑުވުމާއި ފާޑުކިއުންތައް މި ބިލަށް އަމާޒުވެގެން ދިޔައެވެ.\nސަރުކާރު ހިންގާ ކޯލިޝަންގައި ހިމެނޭ ޖުމްހޫރީ ޕާޓީއާއި އަދާލަތު ޕާޓީން ވެސް މި ބިލާ ދެކޮޅަށް ބަޔާނެއް ނެރުނެވެ. އެމްޑީޕީގެ މަދު މެންބަރުންތަކެއް ވެސް ބިލަށް ތާއީދު ނުކުރައްވާ ކަން ވަނީ ހާމަކުރައްވައިފައެވެ.\nނަމަވެސް ބިލަށް އިސްލާހެއް ގެނައުމުގެ ވިސްނުން ގެންގުޅޭކަން ސަރުކާރުން އަދި ހާމައެއް ނުކުރެއެވެ. މި ބިލަށް އަމާޒުވާ ފާޑުކިއުންތަކަށް ރައީސް އިބްރާހީމް މުހައްމަދު ސޯލިހް ވެސް ރައްދު ދެއްވިއެވެ. އެމަނިކުފާނު ވިދާޅުވީ ސަރުކާރުން އެ ބިލު ހުށަހެޅީ ވަކި ބަޔެއްގެ ޚިޔާލަށް ހުރަސް އަޅަން ނޫން ކަމަށެވެ.\nމި ބިލަށް ފާޑުކިއުން އަމާޒުވެފައިވަނިކޮށް އިސްލާމް ދީނަށް ފުރައްސާރަ ކުރުމުގެ ޖިނާއީ ކުށް ތަފްސީލްކޮށް އިތުރު ބިލެއް ވެސް ހުށަހަޅާފައިވެއެވެ. އެ ބިލު ވެސް ހުށަހެޅުއްވީ ހިސާނެވެ.


ހާސްވެ ކަންބޮޑުވާ ވަގުތުތަކުގައި ހޯދިދާނެ ހައްލު – Haftha\nSun, 19 January, 2020, 12:31 pm\nހާސްވެ ކަންބޮޑުވާ ވަގުތުތަކުގައި ހޯދިދާނެ ހައްލު\nއަޅުގަނޑުމެންގެ ތެރެއިން ބައެއް މީހުން، ބައެއްފަހަރު ކަންކަމާ ހާސްވެ ހަދާނެގޮތެއް ޚިޔާލަށް ނައިސްގެން އުޅެންޖެހެއެވެ. މިފަދަ ދަނޑިވަޅުތަކުގައި ޢަމަލުކުރެވިދާނެ ބައެއް ގޮތްގޮތް ޙިއްސާ ކޮށްލާނަމެވެ.\nހާސްވެ ކަންބޮޑުވެ، ހިތްހަމަ ނުޖޭގޮތް ދިމާވުމުން އެންމެ ފުރަތަމަ ކުރާ ކަމެއްގެ ގޮތުންވެސް ފުންކޮށްނޭވާ ލާށެވެ. އެއަށްފަހު އެމީހަކު އެވަގުތު އެހުރި ޙާލަތަކުން އެހެން ޙާލަތަތަކަށް ބަދަލުވެލާށެވެ. ކޮޅަށް ހުރިނަމަ އިށީނދެލާށެވެ. އިށީނދެގެން އިންނަމަ އޮށޯވެލާށެވެ. އެންމެ ފަސޭހައިން ހިތަށްހަމަޖެހުން ލިބޭނީ ﷲ އަށް ޙަމްދު ކުރުމުންނެވެ. ތިމާގެ އުފާވެރި ވަގުތުތަކާއި އުފާވެރި ހާދިސާތައް ހަނދާންކުރުމުންނެވެ. ތިމާއަށް ލިބިފައިވާ ނިޢުމަތްތައް ޝުކުރުވެރިކަމާއެކު ބަލައިގަތުމުންނެވެ.\nގާތް މީހަކާމެދު ހިތްހަމަ ނުޖެހިއްޖެނަމަ، އެމީހާގެ ފަރާތުން ލިބިފައިވާ ހިތްހަމަޖެހުންތަކާއި، ރަނގަޅުކަންކަން ހަނދާންނަށް ގެނެސް، އުފާވެރިކަން ހިތަށް ގެނެވޭތޯ މަސައްކަތްކުރާށެވެ.\nދުރުމީހަކާމެދު ހިތްހަމަނުޖެހޭގޮތް ދިމާވެއްޖެނަމަ، ތިމާއަށް ވިސްނޭވަރަށް އަނެކާއަށް ނުވިސްނެނީކަން ޤަބޫލުކޮށް، މިކަހަލަ ކިތަންމެ ކަމެއް އަދިވެސް ދިމާވެދާނެކަން ދަނެ، އެމީހާ ކިތަންމެ ވަރަކަށް އެއްޗިހި ކިޔަސް ތިމާގެ އަނގައިން ބޭއަދަބީ އެއްވެސްބަހެއް އަނެއްމީހާއާ ދިމާއަށް ނުބުނާށެވެ.\nއޭރުން ކާމިޔާބުއެލިބެނީ ހަމަ ތިމާއަށެވެ. ހިނިތުންވެލައިގެން އަނެކާއާ ކުރިމަތިލެވޭތޯ ހިތްވަރު ކުރާށެވެ. ކަމަކާ ހިތްހަމަ ނުޖެހިއްޖެނަމަ އެންމެ އަވަހަށް ހިތްހަމަޖެހުންލިބޭނީ ﷲ ހަނދުމަކޮށް އެކަނލާނގެ ޙަޟުރަތުން ވާގިއެދުމުންނެވެ. ހެޔޮ އެއްޗެއް ދުލުން ކިޔުމުންނެވެ.\nތަޢުލީމު އުގެނޭ ވަރަކަށް ތިމާގެ ސިކުނޑި ހުޅުވެއެވެ. މާނައަކީ ތިމާގެ މަޢުލޫމާތުގެ ޚަޒާނާ މުއްސަނދިވީ ވަރަކަށް ތިމާ، ކަންކަމާމެދު ދެކޭގޮތް ބަދަލުވެއެވެ. ޤަބުލުކުރެވޭ ޤަބޫލުކުރެވުން ތަފާތުވެއެވެ. އެހެންކަމުން، ތިމާއާ އެއްވަރަށް ތަޢުލީމު އުގެނުމުގެ ފުރުޞަތު ލިބިފައިނުވާ މީހުން ބުނާ އެއްޗިއްސަށް ރައްދުދޭއިރު ހަނދާނުގައި ބަހައްޓަންވީ ތިމާއަށް އެނގޭވަރަށް އަނެއް މީހާއަށް ނޭނގޭނެކަމެވެ.\nނަމަވެސް ނޭނގޭ މީހާވެސް ދެރަކޮށްނުލާށެވެ. ތިމާއަށް އެނގިފައިވާ އެގުމަކާމެދު ބޮޑާވެނުގަންނާށެވެ. މިފަދައިން ކަންތައްކުރާ މީހުންނަށް ﷲގެ ރުއްސެވުމާއި ލޯބި ލިބި، މާތް މީހުންގެ ތެރޭގައި ހިމެނޭނެއެވެ.\nކުޑަކުދިންނާއި އެކުގައި ވަގުތު ހޭދަކުރުމަކީ ތިމާއަށް ނޭނގި ނަމަވެސް ތިމާގެ ސިކުޑި ތާޒާވާ ކަމެކެވެ. އެއީ އެކުދިންނާ ވާހަކަދައްކައި، ވާހަކަ ކިޔައިދީ އަދި އެކުދިން ދައްކާ ވާހަކަ އަޑުއެހުމުން ތިމާގެ ސިކުނޑީގައި ހުންނަ ނުތަނަވަސްކަން އަވަހަށް ފިލައިގެންދިއުމަށް މަގުފަހިވާތީއެވެ.\nއެހެން އިންސާނުންނާއި ޖަނަވާރުންނަށް ކަމޭހިތުމުންވެސް ތިމާއަށް އުފާވެރިކަން ލިބެއެވެ. އެއީ ތިމާގެ ހުރިހާ ޢަމަލެއް ހުރިހާ ވަގުތަކުވެސް ﷲ ބައްލަވާވޮޑިގެންވާތީ ތިމާކުރާ ކޮންމެ ރަނގަޅުކަމަކުން ތިމާއަށް އުފާވެރިކަންލިބޭނެގޮތް ﷲ މިންވަރު ކުރައްވާތީއެވެ.\nއެހެންމީހުންގެ ވާހަކަ އެމީހާ ނެތް ތަންތަނުގައި ދައްކާމީހުންނާބައިވެރިނުވުމަކީ ހިތްހަމަޖެހިގެން އުޅުމަށް އެޅޭ ވަރަށް މުހިއްމު ފިޔަވަޅެކެވެ. ހަމަ އެހެންމެ ވަގުތުތައް ބޭކާރުކޮށްނުލައި، އަބަދުވެސް ތިމާއަށާއި އެހެންމީހުންނަށް ފައިދާވާފަދަ ކަންކަން ކުރުމުގައި ވަގުތުހޭދަކުރުމަކީވެސް ހިތްހަމަޖެހޭ، ކާމިޔާބު ދިރިއުޅުމެއް ކުރިޔަށް ގެންދިއުމަށް ކުރެވޭ ވަރަށް މުހިއްމު މަސައްކަތެކެވެ.\nސާފުވަޔާއި ސާފުފެނާއި ތާޒާކާނާގެ އިތުރުން، އެކަށީގެންވާ ވަރަށް ނިދުމަކީވެސް އިންސާނާގެ އުފާވެރި ދިރިއުޅުމަށް ނިހާޔަތަށް މުހިއްމު ކަމެއްކަން ތިމާގެ ވިސްނުމުން ކައްސާލިޔަނުދެމާތޯއެވެ.\nއުފާވެރިކަމަކީ ކޮންމެމީހަކަށް ވެސް އެމީހާގެ އަމިއްލަ އިޚްތިޔާރާއި މަސައްކަތުން، މާބޮޑު އުނދަގުލަކާނުލާ ހޯދޭނެ އެއްޗެކެވެ. އެހެންކަމުން އަޅުގަނޑުމެން އެންމެންނަކީވެސް އުފާވެރި ބަޔަކަށްވަމާތޯއެވެ.\n| މަސްދަރު : ފަންވަތް\nފަސް އަހަރުގެ ކުއްޖާއަށް ޖިންސީ ގޯނާކުރި މީހާގެ ބަންދަށް 15 ދުވަސް


ކޮވިޑްގެ ބަލި މީހުން ތިބީ މި 12 ރަށުގައި! | Sandhaanu\nކޮވިޑްގެ ބަލި މީހުން ތިބީ މި 12 ރަށުގައި!\nކޮވިޑް-19 ގެ ބަލި މީހުން ތިބި ރަށްތައް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން އާންމުކޮށްފިއެވެ.\nއެޗްޕީއޭއިން ހާމަކޮށްފައިވާ ގޮތުގައި ރަށްރަށުން ޕޮޒިޓިވްވެފައި ވަނީ މާލެއިން ދިޔަ މީހުން ކަމަށާއި އެމީހުންނަކީ ރަށްރަށައް ހޯމް ކަރަންޓީނަށް ދިޔަ މީހުންނާއި މާލެއާއި ރަށްރަށާއި ދެމެދު ދަތުރުކުރާ ބޯޓްތަކުގައި މަސައްކަތް ކުރާ މީހުންކަމަށް އެޗްޕީއޭ އިން ހާމަކުރެއެވެ.\nކޮވިޑްގެ ބަލި މީހުން ތިބި ރަށްތަކަކީ ހއ. ކެލާ، ހދ. ނާވައިދޫ، ބ. ކުޑަރިކިލު، ރ. އިނގުރައިދޫ، ޅ. ހިންނަވަރު، ކ. މާފުށި، ވ. ފުލިދޫ، ޏ. ފުވައްމުލަކު ސިޓީ، ހއ. އިހަވަންދޫ، ބ. ކަމަދޫ، ރ. ހުޅުދުއްފާރު އަދި ހއ. ފިއްލަދޫ އެވެ.


Bodu Generator eh ga massala jehi maadhamaa Kulhudhuffushin karantu kandanee\nފެނަކަ މުވައްޒަފުންތަކެއް ކަރަންޓް މައްސަލަ ހައްލުކުރުމަށް މަސައްކަތް ކުރަނީ--ފައިލްފޮޓޯ\nބޮޑު އިންޖީނެއްގައި މައްސަލަ ޖެހި އާދިއްތަ އަދި ހޯމަ ދުވަސް ކުޅުދުއްފުށިން ކަރަންޓް ކަނޑަނީ\nކުޅުދުއްފުށި ސިޓީއަށް ކަރަންޓް ފޯރުކޮށްދިނުމަށް ބޭނުންކުރާ އިންޖީނުތަކުގެ ތެރެއިން އެއް މެގަވޯޓްގެ ޖަނަރޭޓަރަކަށް މައްސަލައެއް ދިމާވެ، އަންނަ އާދިއްތަ ދުވަހާއި ހޯމަ ދުވަހު ބައެއް ގަޑިތަކުގައި ކަރަންޓްގެ ހިދުމަތް މެދުކޭނޑޭނެކަމަށް ފެނަކަ ކޯޕަރޭޝަން ބުނެފި އެވެ.\nކުޅުދުއްފުށީގައި ކަރަންޓް ފޯރުކޮށްދިނުމަށް ޖުމްލަ6އިންޖީނު ބޭނުންކުރާއިރު މައްސަލަ ކުރިމަތިވީ އިތުރު އިންޖީނެއް ގުޅުމުގެ މަސައްކަތް ކުރަމުންދަނިކޮށްނެވެ.\nއެ ކޯޕަރޭޝަންގެ އޮފިޝަލަކު ވިދާޅުވީ، މިއަދު ދެ އިންޖީނެއްގައި މައްސަލަ ޖެހުނު ކަމަށާ ނަމަވެސް އެތަނުން އެއް އިންޖީނަށް ދިމާވި މައްސަލަ މިހާރު ހައްލުކޮށްފައިވާ ކަމަށެވެ. އަދި މިހާރު މައްސަލަ ޖެހިފައި ހުރި ޖަނަރޭޓަރުގެ މައްސަލަ ހައްލުކުރުމަށް މާދަމާ، އާދިއްތަ އަދި ހޯމަ ދުވަހު ހެނދުނު 10:00 – 16:00 އާ ދެމެދު ރަށުގެ އެކި ސަރަހައްދުތަކުން ދޭތެރެދޭތެރެއިން ކަރަންޓްގެ ހިދުމަތް މެދުކެނޑޭނެ ކަމަށެވެ.\nއެހެންވުމުން މި ދުވަސްވަރު ވީހާވެސް މަދުން ކަރަންޓް ބޭނުންކުރުމަށް އެފަރާތުން އިލްތިމާސްކުރެ އެވެ. ފެނަކަ އިން ބުނީ ކަރަންޓް ކެނޑޭ ކޮންމެ ފަހަރަކުވެސް ކަރަންޓް އައުމުގެ ކުރިން އިލެކްޓްރޯނިކް އަދި އިލެކްޓްރިކަލް ތަކެތިން ކަރަންޓް ކަނޑާލާފައި ބެހެއްޓުމަކީ ރައްކާތެރިކަމެއް ކަމަށެވެ.\nކުޅުދުއްފުށީގެ ކަރަންޓްގެ ހާލަތު ރަނގަޅުކުރުމަށް ފެނަކަ އިން ދަނީ ގިނަ މަސައްކަތްތަކެއް ކުރަމުންނެވެ. އެގޮތުން ދާދިފަހުންވެސް ވަނީ ގިނަ އަދަދެއްގެ ކަރަންޓް ސާމާނު ގެނެސްފަ އެވެ.\nޒިގްޒެގް ސަރަހައްދަކަށް ދިމާވެފައިވާ ވޯލްޓޭޖް ޑްރޮޕްވުމުގެ މައްސަލަ ހައްލުކޮށްފި\nކޮންޓްރޯލް ޕެނަލްގެ މަސައްކަތަކަށް ކުޅުދުއްފުށިން ކަރަންޓް ކަނޑަނީ\nބޮޑު އިންޖީނެއް ހަލާކުވެއްޖެ، ކަރަންޓް ވީހާވެސް މަދުން ބޭނުންކުރޭ!


މިއަދު ހަވީރު ޓީސީ އާއި ދަ ގްރާންޑޭ ބައްދަލުކުރި މެޗުގެ ތެރެއިން. - ފޮޓޯ: ވަގުތު\nޕްރެޒިޑެންޓްސް ކަޕް ފުޓްބޯޅަ މުބާރާތުގައި މިއަދު ހަވީރު ދަ ގްރާންޑޭ ސްޕޯޓްސް ކްލަބާ ދެކޮޅަށް ކުޅުނު މެޗުން 3-1 އިން ޓީސީ ސްޕޯޓްސް ކްލަބް މޮޅުވެއްޖެ އެވެ.\nމިއަދުގެ މޮޅާ އެކު ޓީސީ ވަނީ ހަ މެޗުން ހަ ޕޮއިންޓް ހަމަކޮށްފަ އެވެ. ހަ މެޗުގެ ތެރެއިން އެޓީމަށް ދެން މޮޅެއް ލިބުނީ ކްލަބް އީގަލްސް އަތުންނެވެ. މިވަގުތު ޓީސީ ހަ ވަނައިގައި އޮތްއިރު ހަމަ އެ އަދަދަށް ޕޮއިންޓް ހޯދައިގެން ލަނޑުގެ ތަފާތުން ފަސް ވަނައިގައި އޮތީ ސުޕަ ޔުނައިޓެޑް ސްޕޯޓްސް (ސަސް) އެވެ. ދަ ގްރާންޑޭ އަށް މުބާރާތުގައި އަދި ލިބުނީ ޕޮއިންޓެކެވެ. ފަސް މެޗުން ބަލިވިއިރު އެޓީމު އޮތީ ފުލުގަ އެވެ.\nމެޗުގެ ފުރަތަމަ ހާފުގައި ޓީސީ އިން ވަނީ ތިން ލަނޑު ޖަހައިފަ އެވެ. ފުރަތަމަ ލަނޑު ލިބުނު ޕެނަލްޓީއަކުން 14 ވަނަ މިނެޓުގައި ޖެހީ މުހައްމަދު ދާނިޝް އިބްރާހީމް އެވެ. ޓީސީ އަށް މި ޕެނަލްޓީ ލިބުނީ ދަ ގްރާންޑޭގެ މުސްރިފު މޫސާ ޓީސީގެ އަހުނަފް މުހައްމަދު ތަސްނީމް އަށް އޭރިޔާ ތެރެއިން ފައުލް ކުރުމުންނެވެ. ޓީސީގެ ދެ ވަނަ ލަނޑު 18 ވަނަ މިނެޓުގައި ޖެހީ އަހުނަފް އެވެ. ފުރަތަމަ ހާފު ނިމެން ތިން މިނެޓަށް ވެފައިވަނިކޮށް ޓީސީގެ ތިން ވަނަ ލަނޑު ޖެހީ ތޮލާލް ނަސީރު އެވެ. މެޗުގެ ދެ ވަނަ ހާފު ރަނގަޅަށް ފަށައި 47 ވަނަ މިނެޓުގައި ދަ ގްރާންޑޭ އިން ވަނީ ފަރަގު ކުޑަކޮށްފަ އެވެ. މި ލަނޑު އެޓީމަށް ޖަހައިދިނީ މުސްރިފް އެވެ. މެޗުގެ ބާކީ ބައިގައި ދަ ގްރާންޑޭ އިން ޓީސީ ގޯލެއް ޖެހިޔަނުދީ ހިފެހެއްޓިއިރު އެޓީމަށް ލިބުނު ފުރުސަތުތަކުގެ ބޭނުމެއް ނުހިފުނެވެ. މެޗުގެ މޮޅު ކުޅުންތެރިޔާގެ މަގާމް ހޯދީ ޓީސީގެ ޒުވާން މިޑްފީލްޑަރު ނިޝާމް މުހައްމަދު ރަޝީދު އެވެ.\nޕްރެޒިޑެންޓްސް ކަޕްގައި ވާދަކުރާ އަށް ޓީމުގެ މެދުގައި ލީގު ބުރެއް ކުޅުމަށް ފަހު ފައިނަލުގައި ވާދަކުރާނީ އެންމެ ކުރި ހޯދާ ދެޓީމެވެ. މިވަގުތު 16 ޕޮއިންޓާ އެކު ކްލަބް ވެލެންސިއާ އެއް ވަނައިގައި އޮތްއިރު ދެ ވަނައިގައި އޮތް ކްލަބް ގްރީން ސްޓްރީޓްސް އާއި ތިން ވަނައިގައި އޮތް މާޒިޔާ އަށް ވަނީ 15 ޕޮއިންޓް ލިބިފަ އެވެ. ހަތަރު ވަނައިގައި އޮތީ ހަތް ޕޮއިންޓް ހޯދާފައިވާ ކްލަބް އީގަލްސް އެވެ. މުބާރާތުގައި މިރޭ ކުޅޭނީ ހަތް ވަނައިގައި އޮތް ޔުނައިޓެޑް ވިކްޓްރީ އާއި ސަސް އެވެ.\nދަ ގްރާންޑޭ ބަލިކޮށް މާޒިޔާ އެއް ވަނަ އަށް\nދަ ގްރާންޑޭ އާ އެކު މާފުށީ ޒުވާނުން ގަލޮޅު ދަނޑަށް


Dhiraagun kudakudhinge hiyaage computer lab ah beynunvaa muhimmu hadhiyaa thakeh - vNews.mv\nދިރާގުން ކުޑަކުދިންގެ ހިޔާގެ ކޮމްޕިއުޓަރ ލެބަށް ބޭނުންވާ މުހިންމު ވަސީލަތްތަކެއް ހަދިޔާކޮށްފި\nމަރްޔަމް ލީން 20 November 2020, 17:52\nދިރާގުން ވިލިމާލޭގައި ހުންނަ ކުޑަކުދިންގެ ހިޔާގެ ކޮމްޕިއުޓަރ ލެބަށް ބޭނުންވާ މުހިންމު ވަސީލަތްތައް ހަދިޔާ ކޮށްފިއެވެ.\nދިރާގުން ވަނީ ކުޑަކުދިންގެ ހިޔާއަށް ބޭނުންވާ 23 ކޮމްޕއުޓަރ ޑެސްކާއި، އިތުރު5ކޮމްޕީއުޓަރ ސިސްޓަމް އާއި އިތުރު ދިރާގު ފައިބަރ 100އެމް އިންޓަނެޓް ކަނެކްޝަންއަކާއި ދިރާގުޓިވީ ކަނެކްޝަން ހަދިޔާކޮށްފައެވެ.\nމީގެއިތުރުން ކުޑަކުދިންގެ ހިޔާގެ މެނޭޖްމަންޓްގެ އެދުމުގެމަތިން،2ލެބަށް ބޭނުންވެފައިވާ، މަރާމާތުކުރުމުގެ މަސައްކަތްތައް ކުރިއަށްގެންދިއުމަށް ވެސް ދިރާގުން ވަނީ އެހީތެރިކަން ފޯރުކޮށްދީފައެވެ.\nމީގެ ކުރިންވެސް ދިރާގުން ވަނީ ދިރާގު ޓީވީގެ7ކަނެކްޝަނެއް ކުޑަކުދިންގެ ހިޔާގެ އެކިއެކި ފްލޯތަކަށް ހަދިޔާކޮށްދީފއެވެ. އަދި އެ ކުދިންގެ އޮންލައިން ކްލާސްތައް ހިންގުމަށް ދިރާގުން އަންނަނީ ފައިބަރ އިންޓަނެޓްގެ ޚިދުމަތް ހިލޭ ފޯރުކޮށްދެމުންނެވެ.\nމިކަމާ ގުޅިގެން ކުޑަކުދިންގެ ހިޔާގެ ސީއީއޯ މޫމިނާ އާދަމް ވިދާޅުވީ ދިރާގުން ވޭތުވެދިޔަ 12 އަހަރު ކުޑަކުދިންގެ ހިޔާ އަށް ވެދެމުންދާ ދީލަތި އެހީތެރިކަން ނުހަނު އިހުލާސްތެރިކަމާއެކު ފާހަގަކުރާ ކަމަށެވެ.\nއެ ކުދިންގެ ކިޔެވުމަށާއި، މުނިފޫހިފުލުވުމަށް ދިރާގުން ފޯރުކޮށްދީފައިވާ ދިރާގު ޓީވީ އަދި އިންޓަނެޓަކީ ވަރަށް މުހިންމު ދެ ވަސީލަތް ކަމުގައިވެސް އޭނަ ވިދާޅުވި އެވެ. އަދި އެކުދިންގެ ދިރިއުޅުމުގައި ހެޔޮ ބަދަލެއް ގެނެސްދިނުމަށް ދިރާގުން ދެއްވަމުން ގެންދަވާ އެހީތެރިކަމަށް މޫމިނާ ވަނީ ޝުކުރުއަދާކޮށްފަ އެވެ.\nމީގެކުރިންވެސް އެކުންފުނިންވަނީ ކުޑަކުދިންގެ ހިޔާތަކަށް އެކި ގޮތްގޮތުން އެހިތެރިކަން ފޯރުކޮށްދެމުންނެވެ. އެގޮތުން ދިރާގުން އެންމެ ފުރަތަމަ ކޮމްޕިއުޓަ ލެބް ކުޑަކުދިންގެ ހިޔާގައި ގާއިމުކުރުމަށް އެހީތެރިވެފައިވަނީ 2013 ވަނަ އަހަރުއެވެ. ހަމަ އެއަހަރު ދިރާގުން ވަނީ ކުޑަކުދިންގެ ހިޔާގައި ލައިބްރަރީ އެއްވެސް ގާއުމުކޮށްދީފައިއެވެ.\nމީގެ އިތުރުން ދިރާގުން ވަނީ ހުޅުމާލޭގައި ހުންނަ ކުޑަކުދިން ބަލަހައްޓާ މަރުކަޒު "ފިޔަވަތި"ގައި އިންޓަނެޓްގެ ޚިދުމަތް ހިލޭ ފޯރުކޮށްދީ، އޮންލައިން ކްލާސްތައް ހިންގުމުގެ ނިޒާމު4ކްލާސްރޫމް ގައި ގާއިމުކޮށްދީފައިއެވެ.


Ahmed Adheel | Magey Candidate 2019 | SunOnline\nއެޑްރެސް: ގަހާ، ކ. ކާށިދޫ\nކެނޑިޑޭޓު ނަމްބަރު: 4\nއަހްމަދު އަދީލްއަކީ ތައުލީމީ ދާއިރާގައި 15 މަސައްކަތްކުރެއްވި ބޭފުޅެކެވެ. ސްކޫލު ބެލެނިވެރިންނާއި މުވައްޒަފުންނާއި ދަރިވަރުންނާ ވާހަކަދައްކައި، އެކުގައި މަސައްކަތްކުރެވިފައި ވާތީ އަދީލް ގަބޫލުކުރައްވަނީ ތަފާތު ފިކުރުތަކުގެ މީހުންނާ މަޝްވަރާކޮށް، ގުޅިގެން މަސައްކަތްކުރުމުގެ ގާބިލުކަން އޭނާގެ ކިބައިގައި އެބަހުރި ކަމަށެވެ. މަޝްވަރާގެ މަތިވެރި އުސޫލުގެ ދަށުން ކަންކަން ނިންމުމަށް އޭނާއަށް އެނގިވަޑައިގަންނަވައެވެ. ކާށިދޫ ދާއިރާގައި ހުރި މައްސަލަތައް އަދީލްއަށް ފެނި ތަޖުރިބާކުރެވިފައިވާތީ އޭނާއަކީ އެ ކަންކަމުގެ ވާހަކަ ދައްކަން އެންމެ ގާބިލު، އަދި ނަތީޖާ ނެރެވޭނެ މީހެއް ކަމުގައި އަދީލް ގަބޫލުކުރައްވައެވެ.\nއަދީލް ގަބޫލުކުރައްވާ ގޮތުގައި ވޭތުވެދިޔަ ދައުރުތަކުގައި ކާށިދޫ ދާއިރާގެ ރައްޔިތުންގެ އިހުސާސްތަކާއި ޝުއޫރުތައް ރައްޔިތުންގެ މަޖިލީހުގައި އިއްވިފައި ނުވެއެވެ. ކާށިދޫ ދާއިރާއަށް އަދީލް ކުރިމަތިލައްވަނީ، މަޖިލީހުގެ ތެރެއިން ގާނޫނު ހެދުމުގެ ނިޒާމުގެ ތެރޭގައި އޭނާގެ ދާއިރާގެ ރައްޔިތުން ތަމްސީލުކޮށް، ރައްޔިތުންނަށް ލިބެންޖެހޭ އެންމެހާ ހައްގުތައް ހޯދައިދިނުމެވެ. ސަރުކާރުގެ ވައުދުތައް ފުއްދުމުގައި އެއްބާރުލުންދީ އެހީތެރިވުމަށާއި، ވައުދުތައް ނުފުއްދޭނަމަ ޖަވާބުދާރީ ކުރުވަން ޖެހޭ ފަރާތްތައް ޖަވާބުދާރީކުރުވަން އޭނާ ބޭނުންފުޅުވެއެވެ. އަދީލުގެ އަޒުމަކީ ރައްޔިތުން ބައިވެރިކުރުވައިގެން ރައްޔިތުންގެ މަޖިލިސް ނަޒާހަތްތެރި މަޖިލީހަކަށް ހަދަން އޭނާ ބޭނުންފުޅުވެއެވެ.\nއަދީލްއަކީ ކާށިދޫ ދާއިރާއަށް އުފަން، ކާށިދޫގެ ދަރިއެކެވެ. އޭނާއަކީ ތައުލީމީ ދާއިރާގައި މަސައްކަތްކުރައްވާ ތައުލީމީ ބޭފުޅެކެވެ. ތައުލީމީ ދާއިރާގައި މުދައްރިސެއްގެ އިތުރުން ޕްރިންސިޕަލެއްގެ ގޮތުގައި، ޖުމްލަ 15 އަހަރު ދުވަހުގެ މުއްދަތަކަށް ހިދުމަތްކޮށްދެއްވިއެވެ. އެ ދާއިރާގައި ނަޒާހާތްތެރިކަމާއި އިހުލާސްތެރިކަމާއެކު، ތަފާތު ފިކުރާއި މިޒާޖުގެ ތަފާތު މީހުންނާއެކު މަސައްކަތް ކރައްވައި، ގިނަ ބައެއްގެ އިތުބާރު ހޯއްދެވިއެވެ.\nއަދީލް މަޖިލީހަށް ކުރިމަތިލައްވަނީ، މަޖިލީސް ނަޒާހާތްތެރި، ތެދުވެރި ތަނަކަށް ހެދުމުގެ މަގުސަދުގައެވެ. ކާށިދޫ ދާއިރާގެ ދެ ރަށް ކަމުގައިވާ ކާށިދޫ އަދި ގާފަރުގެ އިގްތިސާދީ ހާލަތާއި ތައުލީމީ އަދި ސިއްހީ ހިދުމަތްތަކުގެ ހާލަތު ފުރިހަމަކުރުމަށެވެ. އަދީލް ވިދާޅުވާ ގޮތުގައި، ރައްޔިތުންގެ އިތުބާރު ގެއްލިފައި އޮތް މަޖިލީހަށް އިތުބާރު އަލުން އިޔާދަކޮށްދޭން އޭނާ ހުންނެވީ އަޒުމު ކަނޑައަޅައިގެންނެވެ. އަދި އޭނާ ނިސްބަތްވާ އަދާލަތު ޕާޓީގެ "ސަތިރީސް" ސިޔާސަތުތައް ހާސިލުކުރުމުގައި ގަދައަޅާ މަސައްކަތްކުރުމަށް އަދީލް ހުންނެވީ ތައްޔާރަށެވެ.


ރިބާ ހިމެނޭ ދަރަނި އަތުލުމާއި ... ޝަރުޢީ ޟަރޫރަތް | މުޢާމަލާތު | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު މުޢާމަލާތު ރިބާ ހިމެނޭ ދަރަނި އަތުލުމާއި ... ޝަރުޢީ ޟަރޫރަތް\nސުވާލު: ދިރިއުޅުމުގައި މީހާ ބޭނުންވާ ކަންތައްތައް، އެންމެ ފުރިހަމަ ކުރުމަށްޓައި، ދަރަންޏަށް ފައިސާ ނެގުމަކީ ކޮންކަހަލަ ކަމެއްތޯ؟ އަދި ދަރަންޏަކަށް ކޮންމެހެން ވެސް ބޭނުންވެފައި ވާ މީހަކު، ރިބާ ލާފައި ނޫން ގޮތަކަށް ދަރަނި ދޭނެ މީހެއް ނުފެނިއްޖެ ހާލަތުގައި، ހަދާނީ ކިހިނެއްތޯ؟\nޖަވާބު: އައްޝައިޚް ޔޫސުފުލް ޤަރަޟާވީ\n''ކޮންމެހެން ވެސް ޟަރޫރީ ކަމެއް ފުއްދަން ދަރަންޏެއް ނަގަން މުސްލިމަކަށް މަޖްބޫރުވާ ހާލަތުގައި، ރިބާ ލާފައި ނޫން ގޮތަކަށް ދަރަނި ދޭން މީހަކު އެއްބަސް ނުވެއްޖެނަމަ، އެ ފާފަ އެޅޭނީ ދަރަނި ދޭ މީހާގެ ބޮލުގައެވެ. އަދި މިފަދަ ދަރަންޏެއް ނަގާ އިރު، ޟަރޫރަތުގެ ދާއިރާ ފުޅާކޮށްގެން ނުވާނެއެވެ. ދިހަ ރުފިޔާގެ ދަރަންޏެއް ނަގަން މަޖްބޫރުވެފައި ވާ މީހާ، އެގާރަ ރުފިޔާ ނަގައިގެން ނުވާނެއެވެ.\n''ރިބާ ކާ މީހާއަކީ، މީހުންނަށް ދަރަނި ދީފައި، ދަރަނި އަނބުރާ އަތުލާ އިރު، އިތުރަށް އަތުލާ މީހާއެވެ. ޝައްކެއް ވެސް ނެތް ގޮތުގައި، މިފަދަ މީހަކީ މާތް ﷲ ގެ ލަޢްނަތް ލިބޭ މީހެކެވެ. އިސްލާމް ދީނުގައި ޙަރާމް ހުރިހާ ކަމެއްގައި ވެސް އުސޫލު އޮނަން ބީދައިން، ރިބާ ކެއުމުގެ ފާފަ އުފުލަން ޖެހެނީ، ރިބާ ކާ މީހާ އެކަންޏެއް ނޫނެވެ. ކިއެއްތެ، ރިބާ ކާ މީހާގެ އިތުރުން ރިބާ ދޭ މީހާ -ރިބާ ހިމެނޭ ދަރަނި ނަގާ މީހާ- ވެސް ފާފަވެރިވެއެވެ. އަދި ރިބާ ޢަޤުދު ލިޔެދޭ މީހާއާއި ހެކިވެރިވާ މީހުން ވެސް ފާފަވެރިވެއެވެ.\nރަސޫލުﷲ -ޞައްލައްﷲ ޢަލައިހި ވަސައްލަމަ- ގެ ޙަދީޘްފުޅެއްގައި ވަނީ: لَعَنَ رَسُولُ اللَّهِ صَلَّى اللَّهُ عَلَيْهِ وَسَلَّمَ  آكِلَ الرِّبَا وَمُؤْكِلَهُ وَكَاتِبَهُ وَشَاهِدَيْهِ وَقَالَ هُمْ سَوَاءٌ\nނަމަވެސް ކޮންމެހެން ވެސް ޟަރޫރީ ކަމަކަށްޓަކައި، ރިބާ ލާފައި ދަރަންޏެއް ނަގަން މަޖްބޫރުވާ މީހާ، މިފަދަ ދަރަންޏެއް ނަގައިފިނަމަ ފާފަވެރިވާނީ، އެ ދަރަނި އެ ގޮތަށް ދިން މީހާއެވެ. އަދި މި ފަދަ ދަރަންޏެއް ނެގުން ހުއްދަ ވާނީ، ޝަރުޢީ ގޮތުން ޤަބޫލު ކުރެވޭފަދަ ޟަރޫރަތެއް އޮވެއްޖެނަމައެވެ. ދިރިއުޅުމުގައި ބޭނުންވާ އަރާމުތައް ފުއްދަން ނުވަތަ މުއްސަނދި ދިރިއުޅުން އުޅެން، މިފަދަ ދަރަންޏެއް ނަގައިގެން ނުވާނެއެވެ. ޟަރޫރީ އެއްޗެއްސަކީ، ކޮންމެހެން ބޭނުންވާ ބޭހާއި ކާ އެއްޗެއްސާއި އަންނައުނު ފަދަ، އެއާ ނުލާ ދިރި ނު އުޅެވޭނެ، އެ ނުލިބިއްޖެނަމަ އެ މީހާގެ ނަފްސަށް ގެއްލުން ލިބިދާނެ ކަންކަމެވެ.\nހަމަ އެހެންމެ މި ފަދަ ޟަރޫރަތެއް އޮވެގެން ރިބާ ހިމެނޭ ދަރަންޏެއް ނެގުމުގެ ހުއްދަ ދެވެނީ، ހުއްދަ ދެވުނު ޟަރޫރަތް ކިރިޔާ ފުއްދޭ ވަރަށެވެ. އެއަށް ވުރެ އިތުރަކަށް ނޫނެވެ. މިސާލަކަށް އޭނާއަށް ބޭނުންވަނީ ދިހަ ރުފިޔާ ނަމަ، އެގާރަ ރުފިޔާ އަތުލައިގެން ނުވާނެއެވެ.\nއަނެއްކޮޅުން، ޟަރޫރަތަކަށްޓަކައި މިފަދަ ރިބާ ދަރަންޏެއް ނެގުމުގެ ކުރިން، ހުއްދަ ގޮތުގައި އާމްދަނީ ހޯދަން ކުރެވުނުހާ މަސައްކަތެއްކޮށް، ޙަލާލް ގޮތުގައި ދަރަންޏެއް ހޯދަން ކުރެވުނުހާ މަސައްކަތެއް ކުރަން ޖެހޭނެއެވެ. އަދި މިފަދަ މާއްދީ ދަތިކަމެއްގައި އުޅޭ މީހަކަށް އެހީތެރިވުމަކީ، އޭނާގެ މުސްލިމް އަޚުންގެ މައްޗަށް ވާޖިބު ކަމެކެވެ. ހުރިހާ ގޮތެއް ހުސްވެ، ހުރިހާ ދޮރެއް ބަންދު ވުމުން، ދެން މިފަދަ ރިބާ ހިމެނޭ ދަރަންޏަކާ ދިމާލަށް ދިއުން ހުއްދައެވެ. އެއީ ފަހަރެއްގައި ވެސް، ރިބާ ޙަލާލް ވާތީކީ ނޫނެވެ. ކިއެއްތަ، އެއީ އޭނާ އަށް ލިބިދާނެ ގެއްލުމަކަށް ބަލާފައި، އެ ގެއްލުމުން ސަލާމަތް ވުމަށް، ޝަރުޢީ ޟަރޫރަތެއް އޮތީމާ ދެވުނު ރުޚްޞާއެކެވެ. އަދި އޭނާ ރިބާ އެކުލެވޭ ދަރަންޏެއް ނަގަން ވާނީ، އެކަމަށް ނުރުހޭ ހާލު އަދި ބޭނުން ޖެހޭ މިންވަރުން ބޭރު ނުވާ ހާލުގައި ހުރެއެވެ. އަދި ރިބާ ދަރަނި އަތުލުން ނޫން ގޮތެއް ހޯދަން ކުރެވުނުހާ މަސައްކަތެއް ކުރަމުން، މަގެއް ފެނުނުހާ އަވަހަކަށް އެ މަގަކާ ދިމާލަށް ދާން ނިޔަތް ގަނެގެންނެވެ.\nމުސްލިމުން ދިރިއުޅުމުގެ ކަންތަކުގައި ނަގަން ޖެހޭނީ މެދުމިން ގޮތްތަކެވެ. އަދި ޚަރަދު ކުރުމުގައި އިޤްތިޞާދު ކުރަން ޖެހެއެވެ. ޝައްކެއް ވެސް ނެތް ގޮތުގައި، އިސްރާފް ކުރުމަކީ ދީނުގައި ޙަރާމް ކަމެކެވެ. މާތް ﷲ ވަޙީ ކުރައްވަނީ وَلاَ تُسْرِفُواْ إِنَّهُ لاَ يُحِبُّ الْمُسْرِفِينَ\nމާނައަކީ: ''ތިޔަބައިމީހުން އިސްރާފް ނުކުރާށެވެ. އެހެނީ އިސްރާފް ކުރާ މީހުންނަށް، އެކަލާނގެ ލޯބިވެވޮޑިގެން ނުވެއެވެ.'' (އަލްއަންޢާމް141)\nއަދިވެސް ވަޙީ ކުރައްވަނީ : وكُلُواْ وَاشْرَبُواْ وَلاَ تُسْرِفُواْ إِنَّهُ لاَ يُحِبُّ الْمُسْرِفِينَ\nމާނައަކީ: ''އަދި ތިޔަބައިމީހުން ކައިބޮއެ އުޅޭށެވެ. އަދި އިސްރާފް ނުކުރާށެވެ. ހަމަކަށަވަރުން އެ ކަލާނގެ، އިސްރާފް ކުރާ މީހުންދެކެ ރުހިވޮޑިގެން ނުވެއެވެ.''(އަލްއަޢްރާފް31)\nފަޤީރުންނަށާއި މިސްކީނުންނަށް އަދި މި ނޫންވެސް ހެޔޮ ކަންތަކުގައި މުދަލުން ހޭދަ ކުރުމަށް، ޤުރުއާނުގައި ވަނީ މުސްލިމުންނަށް ގޮވާލާފައެވެ. ނަމަވެސް ގޮވާލާފައި ވަނީ، ލިބިފައިވާ މުދަލުން ބައެއް ހޭދަ ކުރުމަށެވެ. ހުރިހާ މުދަލެއް ނޫނެވެ. ލިބޭ އެއްޗަކުން ބައެއް ހޭދަ ކޮށްގެން މީހަކު ފަޤީރު ވުމަކީ ވަރަށް ނާދިރު ކަމެކެވެ. ޚަރަދު ކުރުމުގައި މެދުމިން ގޮތެއް ގެންގުޅުމުން، މުސްލިމަކު އަތްމަތި ދަތިވެ މީހުން އަތުން ދަރަނި އަތުލަން ނުޖެހޭނެއެވެ. ދަރަނި އަތުލުމަކީ އިސްލާމް ދީން އެހާ ރުހޭ ކަމެއް ނޫނެވެ. އެހެނީ ކީރިތި ރަސޫލުﷲ -ޞައްލައްﷲ ޢަލައިހި ވަސައްލަމަ- ވަނީ މިއީ މަކްރޫހަ ކަމެއްކަން އަންގަވާފައެވެ. މިނިވަނެއްގެ ބޮލުގައި އެޅިފައިވާ ދަރަންޏަކީ، ރޭގަނޑު ހާސްކަން ގެނެސްދޭ އަދި ދުވާލު ނިކަމެތިކަން ގެނެސްދޭ އެއްޗެކެވެ. އަދި ކީރިތި ރަސޫލުﷲ -ޞައްލައްﷲ ޢަލައިހި ވަސައްލަމަ- ވަނީ، ދަރަނިވެރިވުމުން ސަލާމަތް ވުމަށާއި، މީހުންގެ ބާރު ދަށުވުމުން ރައްކާތެރިކޮށް ދެއްވުމަށް އެދިވަޑައިގެން ދުޢާ ކުރައްވާފައެވެ. އަދި ދަރަނިން ސަލާމަތްކޮށްދެއްވުމަށް އެދިވަޑައިގެން ކީރިތި ރަސޫލާ -ޞައްލަﷲ ޢަލައިހި ވަސައްލަމަ- ދުޢާ ކުރެއްވި އަޑު މީހަކަށް އިވުމުން، ތިހާ ގިނައިން ދަރަނިން ސަލާމަތްކޮށްދެއްވުމަށް އެދިވަޑައިގެން ދުޢާ ކުރައްވަނީ ކީއްވެތޯ ސުވާލު ދެންނެވިއެވެ. އެ ހިނދު ރަސޫލާ -ޞައްލަﷲ ޢަލައިހި ވަސައްލަމަ- ޙަދީޘް ކުރެއްވީ، މީހަކު ދަރަނި އަތުލައިފިނަ، ވާހަކަ ދައްކައިފިއްޔާ ދޮގު ހަދާނެ ކަމަށެވެ. އަދި ވަޢްދެއް ކޮށްފިއްޔާ ވަޢްދާއި ޚިލާފް ވާނެ ކަމަށެވެ. މި ޙަދީޘްފުޅުގައި ބަޔާންކޮށް ދެއްވާފައި މި ވަނީ ދަރަނި ނެގުމުން މީހާގެ އަޚްލާޤަށް ކުރާ ނޭދެވޭ އަސަރެވެ.\nހަމަ އެހެންމެ، މައްޔިތާގެ ބޮލުގައި ދަރަންޏެއް އެޅިފައި އޮވެ، އަދި އެ އަދާ ކުރާނެ ފައިސާއެއް ދޫ ކޮށްފައި ނެތްކަން އެނގިވަޑައިގެންފި ނަމަ، ރަސޫލާ -ޞައްލަﷲ ޢަލައިހި ވަސައްލަމަ- އެ މީހެއްގެ މައްޗަށް ކަށުނަމާދު ކުރަން ހަވާލު ކުރައްވަނީ ކޮންމެވެސް އެހެން މީހަކާއެވެ. މި ކަމުން ވެސް އެނގެނީ ދަރަނީގެ ނުރައްކާތެރި ކަމެވެ. އަދި އެހެން ފަހަރަކު ހަދީޘް ކުރެއްވި ބަސްފުޅެއްގެ މާނައިގައި ވަނީ، ''ދަރަނި ފިޔަވާ ހުރިހާ އެއްޗެއް ޝަހީދުވާ މީހާގެ ފާފައިން ފުއްސެވޭނެއެވެ.''\nނަބަވީ މި އިރުޝާދު މިހެން އޮއްވައި، ކޮންމެހެން މުހިއްމު ޟަރޫރީ ބޭނުމެއް ނެތި މުސްލިމަކު ދަރަނި ނަގަން ނު އުޅޭނެއެވެ. މަޖްބޫރުވެގެން އާދައިގެ ޙަލާލް ދަރަންޏެއް ނަގަން ވެސް މުސްލިމުން ޖެހިލުން ވާ އިރު، ރިބާ ފައިދާ ލާފައި ހުންނަ ދަރަނި ނަގަން މުސްލިމަކަށް ކެރޭނީ ކިހިނެއްހެއްޔެވެ؟


vnews - Raudha ge maru, adhives suvaaluthakegge thereyga!\nރައުދާގެ މަރު، އަދިވެސް ސުވާލުތަކެއްގެ ތެރޭގައި!\nބަންގްލާދޭޝްގެ އިސްލާމީ ބޭންކް މެޑިކަލް ކޮލެޖްގައި ކިޔަވަމުން ދިޔަ ދިވެހި މޮޑެލް "ރައުދާ އާތިފް" ދަންޖެހިގެން މަރުވެފައި ހުއްޓާ ފެނުނު ޚަބަރު ލިބުނީ މިއަހަރުގެ މަރޗް މަހުގެ 29ވަަނަ ދުވަހު އެވެ. ގިނަ ބަޔަކަށް ޤަބޫލުކުރަން ދަތިވި މި ޚަބަރާއި އެކު އުފެއްދި ސުވާލަކީ ރައުދާ އަމިއްލައަށް މަރުވެދާނެތޯ އެވެ. ސަބަބަކީ ރައުދާ އަކީ މެޑިކަލްގެ ދާއިރާއިން ކުރިއަށްދާން ފޮނި އުއްމީދުތަކެއް ދެކެމުން އައި އުޖާލާ ކުރިމަގެއް އޮތް ޒުވާނަކަށް ވުމެވެ.\nރައުދާގެ މަރާއި ގުޅިގެން ކަންހިނގައިދިއަގޮތް ބަނގުލަދޭޝްގެ ނޫސްތަކުގައި ދިއައީ އާއްމުކުރަމުންނެވެ. ގިނަ ވާހަކަތައް ގެނެސްދީފައި ވަނީ ކޮޖެލުގެ ވެރިންނާއި ފުލުހުންނާއި ހަވާލާދީ އެވެ. އަދި ރައުދާ މަރުވީ އަމިއްލައަށް ދަންޖެހިގެން ކަމަށް އެ ޤައުމުގެ ފުލުހުން ނިންމިއެވެ.\nނަމަވެސް ރައުދާގެ އާއިލާ އިން ފުރަތަމަވެސް ބުނަމުން އައީ ރައުދާ އަމިއްލައަށް މަރުވާންވީ ސަބަބެއް ނެތްކަމަށެވެ. އާއިލާއިން ބުނާ ގޮތުގައި ރައުދާ މަރުވި ހަފުތާތެރޭވެސް އޭނާ ވަނީ މެޑިކަލް ޑިގްރީ ނިންމުމަށް އޮސްޓްރޭލިއާއަށް ދާން ބޭނުންވާކަމަށްބުނެ އާއިލާގެ ބައެއް މެންބަރުންނާއި ވާހަކަދައްކާފަ އެވެ. އެެއާއިއެކު އާއިލާ ބަނގްލަދޭޝްއަށް ގޮސް، ރައުދާ ދިރިއުޅުނު ކޮޓަރިން ފެނުނު ކަންކަމަށް ބެލުމަށްފަހު، އަދި ރައުދާގެ ކަރުގައި ހުރި ނިޝާންތަކަށް ބެލުމަށްފަހު، އެ މައްސަލަ އިތުރަށް ތަހުގީގު ކުރުމަށް ބާރުއަޅައި ޚާއްސަކޮށް ރައުދާގެ ބައްޕަ މުހައްމަދު އާތިފު އެކަމަށް ގިނަ މަސައްކަތްތަކެއް ކުރިއެވެ.\nރައުދާގެ މަރާއި ގުޅިގެން، "60 މިނެޓް އޮސްޓްރޭލިއާ" އާއި ވާހަކަދައްކަމުން ރައުދާގެ ބައްޕަ ބުނެފައި ވަނީ، ރައުދާ އަމިއްލަައަށް ދަންޖެހިގެން އަދި އެހެންގޮތަކަށްވެސް އަމިއްލައަށް މަރުނުވާނެ ކަމަށެވެ.\n"އަހަންނަށް އެނގޭ މިކަމުގައި ނުބައެއް އެބަ އުޅޭކަން. ކޮންމެވެސް މީހަކު ހަމަ ޔަގީނުންވެސް މިކަމުގެ ފަހަތުގަ ހުންނާނެ." އާތިފް ބުނަމުންދަނީ މިހެންނެވެ.\nރައުދާގެ ބައްޕަ ވަނީ މި މައްސަލަ ތަހުގީގުކުރުމަށް، އޮސްޓްރޭލިއާގެ އިންޓަރނޭޝަނަލް ހިއުމަންރައިޓްސް ލޯޔަރ ރާބިއާ ސިއްދީގުގެ އެހީތެރިކަމަށް މިކަން އިތުރަށް ބަލަމުންނެވެ.\n"އަހަރެން ދެކޭގޮތުގަ. ފެންނަނީ މަރާލާފަ އޮތްކަމަށް." ރައުދާގެ މަރުގެ ކަންކަން ހިނގައިދިއަ ގޮތަށް ބެލުމަށްފަހު، ރާބިއާ ސިއްދީގު ބުނެފައިވެ.\nއޮސްޓްރޭލިއާ ފޮރެންސިކް ޓީމަކާއި ހަވާލާދީ 60 މެނެޓްގައި ބުނެފައިވާގޮތުގައި، ރައުދާގެ ކަރުގައި ހުރި ފާހަގަ އާއި، ރައުދާ ދަންޖެހެން ބޭނުންކުރި ކަމަށްބުނާ ސްކާފް އިން، އެއީ ސުއިސަޑެއް ނޫންކަމަށް ބާރުދޭކަމަށެވެ. ފޮރެންސިކް ޓީމުން ބުނާގޮތުގައި ރައުދާގެ މަރުގައި ބޮޑެތި ކަންބޮޑުވުންތައް އެބަހުއްޓެވެ. ރައުދާގެ މަރަށް ގާތްގަނޑަށް7މަސް ވީފަހުން، އެ މަރާއި ގުޅޭގޮތުން "60 މިނެޓް އޮސްޓްރޭލިއާ" އިން ތައްޔާރުކުރި ރިޕޯޓޤ އާއްމު ކުރީ މިމަހުގެ 15 ވަނަ ދުވަހުއެވެ. މި ރިޕޯޓުގައި ވާގޮތުން ރައުދާ މަރުވީ އަމިއްލައަށްކަން ނުނިންމޭނެ ގިނަ ސުވާލުތަކެއް ވަނީ އުފައްދާފަ އެވެ.\nނަމަވެސް އޭގެ އެއްދުވަސްފަހު، ރައުދާގެ މަރާއި ގުޅިގެން ކުރި ތަހުގީގު ނިންމުމަށްފަހު ބަންގްލަދޭޝްގެ ފުލުހުން ވަނީ މިމަހުގެ 17ވަނަ ދުވަހުގެ ވަގުތެއްގައި އެ މައްސަލައާއި ގުޅޭ ލިޔުންތައް އެގައުމުގެ ރާޖްޝާހީ މެޓްރޯޕޮލިޓަން މެޖިސްޓްރޭޓް ކޯޓަށް ހުށަހަޅާފަ އެވެ. ރައުދާ މަރުވީ އަމިއްލައަށް ކަމަށްބުނެ ބަންގްލަދޭޝް ފުލުހުން ދެފަހަރެއްގެމަތިން އޭނާގެ ހަށިގަނޑު އޮޓޮޕްސީ ހެދި އެވެ. އަދި ރައުދާ އާތިފް މަރުވީ ލޯބިވެރިޔާއާ މައްސަލަ ޖެހިގެން އޭނާ އަމިއްލަ އަށް ކަމަށް ކަނޑައަޅައި އެމައްސަލައިގެ ތަހުގީގު ވަނީ ނިންމާފަ އެވެ.\nފުލުހުންގެ ލިޔުންތައް ކޯޓަށް ހުށަހެޅި ނަމަވެސް، އެ ތަހުގީގަށް އިތުބާރު ނުކުރެވޭ ކަމަށް ބުނެ އެ މައްސަލައިގެ ލިޔުންތައް ބަލައިނުގަތުމަށް ރައުދާގެ ބައްޕަ ކޯޓުގައި އެދިފައިވާ ކަމަށް ބަންގްލަދޭޝްގެ ބައެއް ނޫސްތަކުގައި ރިޕޯޓްކޮށްފައިވެ އެވެ. ރައުދާގެ މަރާ ގުޅިގެން ހައްޔަރުކޮށްފައިވާ ދަރިވަރު ސީރަތު ޕަރްވީން މުހައްމަދާއި ރައުދާގެ މަރާ ގުޅުވޭނެ އެއްވެސް ހެއްކެއް ފުލުހުންގެ ތަހުގީގަށް ލިބިފައި ނުވާ ކަމަށް ތަހުގީގު ރިޕޯޓްގައި ފާހަގަކޮށްފައިވާ ކަމަށްވެސް މީޑިއާ ރިޕޯޓްތައް ބުނެ އެވެ.\nރައުދާގެ މަރުވީ އަމިއްލައަށް ކަމަށް ބަންގްލަދޭޝް ފުލުހުން ތަކުރާރުކޮށް ބުނިނަމަވެސް، އެކަން ޤަބޫލުކުރަން ދަތިވާ ގިނަ ކަންކަން އާއިލާއިން ވަނީ ފާހަގޮށްފަ އެވެ.\nއެއްކަމަކީ ރައުދާ އާއިއެކު އެ ކޮލެޖުގައި ކިޔަވަމުންދިއަ އިންޑިއާގެ ކަޝްމީރަށް ނިސްބަތްވާ ސީރަތް ޕަރްވީން މުހައްމަދު އެމައްސަލައިގައި ވާހަކަ ދައްކަން ދެކޮޅު ހެދުމެވެ. ރައުދާ ދަންޖެހިފައި ހުއްޓާ ފެނުނީ ސީރަތަށް ކަމަށް ބުނާއިރު، އެކަމަށް ބާރުދޭ ހެއްކެއް ނުދެއްކޭކަމަށް އާއިލާއިން ބުނެއެވެ.\nަރައުދާގެ މަރާއި ގުޅިގެން ދިވެހި ފުލުހުންގެ ޓީމެއްވެސް އޭޕްރީލް މަހުގެ2ވަނަ ދުވަހު ބަނގްލަދޭޝްއަށް ގޮސް އެކަން ތަހުގީގުކޮށްފައިވެ އެވެ. މި ތަހުގީގު ޓީމުގައި އެއް ބައިވެރިއަކީ، ޗީފް ސުޕްރިންޓެންޑެންޓްގެ މަޤާމުގައި ކުރިން ހުންވެ، (މިހާރު މަޤާމުން ވަކިކޮށްފަ) މުހައްމަދު ރިޔާޒް އެވެ.\nދިވެހި ފުލުހުން ހޯދި ހޯދުންތަކުން އެނގުނު ގޮތުގައިވެސް ރައުދާ ދަންޖެހިފައި ހުއްޓާ އެންމެ ފުރަތަމަ ފެނުނީ އޭނާގެ އެކުވެރިޔާ ސީރަތު ޕަރްވީން އަށެވެ. ނަމަވެސް ރައުދާ ސަލާމަތް ކުރަން ނުވަތަ ދަންޖެހިފައި ހުއްޓާ ފެނުމުން ނަގަން މަސައްކަތް ކޮށްފައި ވަނީ އެތަނުގައި ކިޔަވާ އެކި ކުދިންނާއި ސެކިއުރިޓީންނާއި ކޮލެޖުގެ ބައެއް އިިސްވެރިން ގުޅިގެންކަން އެނގުނު ކަމަށެވެ. އަދި ރައުދާ ސަލާމަތްކުރަން ކޮޓަރިއަށް މީހުން ވަންއިރު ސީރަތު ހުރީ ތަންކޮޅެއް ފަހަތުގައި ކަމަށާއި، ރައުދާ ދަންޖެހިފައި ހުރި ޝޯލް ކަނޑާލީ އެއްކުއްޖަކު ފައިގައި ހިފުމުން އެެހެން ކުއްޖަކު އެނދުމައްޗަށް އެރުމަށްފަހު ކަމަށްވެސް އެ ކުދިންނާއި ހަވާލާދީ ފުލުހުން ބުނެފައިވެ އެވެ.\nދިވެހި ފުލުހުން ކުރި ތަހުގީގުން ރައުދާގެ ފޯނުން ވަރަށްގިނަ މައުމާތު އެއްކުރެވިފައިވާ ކަމަށްވެ އެވެ. އަދި އެ މައުލޫމާތުގެ މައްޗަށް ބިނާކޮށް، މާލޭގައި ހުރި ރައުދާއާ ގުޅުން އޮތް މީހެއްގެ ބަޔާން ނަގާފައިވާ ކަމަށާއި، ނަމަވެސް އެކަމުގައި ޒާތީ ގިނަ މައުލޫމާތުތަކެއް ހިމެނޭތީ އާއި އެ މައްސަލައަކީ ތަހުގީގުކުރަމުންދާ މައްސަލައަކަށްވާތީ ތަފްސީލް ހިއްސާކުރެވެން ނެތްކަމަށް ފުލުހުން އޭރު ބުންޏެވެ. މީގެ އިތުރަށް ރައުދާ ޑޮކްޓަރަށް ދެއްކި ލިއުންވެސް ފުލުހުންނަށް ލިބިފައިވާ ކަމަށާއި، ޑޮކްޓަރު ލިއުމުގައިވާ ކަންކަންވެސް ހިއްސާކުރެވެން ނެތްކަމަށްވެސް ފުލުހުން ކުރިން ބުނެފައިވެ އެވެ.\nމީޑިޔާ ރިޕޯޓުތައް ބުނާ ގޮތުގައި ރައުދާ މަރުވުމުގެ ކުރިން އެންމެ ފަހުން އުޅުނީ "ސީރަތު" އާއި އެކުގަ އެވެ. އަދި ރައުދާ މަރުވެފައި އޮތްވާ ފެނުނު ދުވަހުގެ ރޭ އޭނާ ޑޮކްޓަރަށް ދައްކަން ދިއަކަމަށް ދެކެވޭ ވާހަކައިގައިވެސް އެކަމުގައި އެހީތެރިވެ ދިނީ ސީރަތު ކަމަށް ބުނެއެވެ. ދެން އޮތީ ސީރަތަކީ މީގެ ކުރިން ރައުދާއަށް އޮޅުވާލައިގެން ނިދާ ބޭސް ދިނުމަށް މަސައްކަތް ކުރި ކުއްޖެއް އާއިލާއިން ބުނާ ބުނުމެވެ.\n"ސީރަތު" އާއި "ރައުދާ" ސޯޝަލް މީޑިޔާގައި އެންމެފަހުން ދައްކާފައިވާ ވާހަކަ އަކީ މިއީ ކަމަށް ބެލެވެ އެވެ. ސީރަތު ބުނާގޮތުން އޭނާގޮސް ރައުދާގެ ކޮޓަރީގައި ޓަކި ޖެހުމުންވެސް ރައުދާ ނުހުޅުވި އެވެ.\nސީރަތު އާއި ރައުދާ އަކީ ވަރަށްގާތް ދެމީހުން ކަން މި ފޭސްބުކް ޕޯސްޓް އިން އެނގެއެވެ. އެކަމަށް ބާރުދެނީ ރައުދާ މަރުވެފައި އޮތްވާ ފެނުނުކަމަށް ބުނި ދުވަހުގެ ދެ ދުވަސްކުރިން މަރޗް 26 ވީ، ހޯމަ ދުވަހުގެ ރޭގެ ވަގުތެއްގައި ރައުދާ އާއި އެކު ޕަރުވީން ނަގާފައިވާ ފޮޓޯއެއް އޭނާގެ ފޭސްބުކް އެކައުންޓްގެ ކަވަރ ފޮޓޯއަކަށް ލާފައި އިނުމުންނެވެ.\nއޮޓްޕްސީ ރިޕޯޓާއެކުވެސް ރައުދާ މަރުވިގޮތް އާއިލާއަށް ގަބޫލު ނުކުރެވޭތީ، މަރުގެ ހަގީގަތް ހޯދަން ދިއަ ދިވެހި ފުލުހުންގެ ޓީމު ބުނާގޮތުން ނަމަ، ރރައުދާގެ ފޯނުން ފެނުނީ މުހިންމު މައުލޫމާތުތަކެކެވެ. އަދި ފުލުހުންގެ ހޯދުންތައް ބަންގްލަދޭޝްގެ ފުލުހުންނާއި ހިއްސާކުރި ކަމަށްބުނާއިރު، ރައުދާގެ މަރުގެ ތަހުގީގަށް "ސީރަތު ޕަރްވީން"ގެ މޯބައިލް ފޯނު އަތުލިކަމަށްވެ އެވެ. ސަބަބަކީ އާއިލާއިން އޭނާގެ ފޯން ބަލަން އެދުމާއި އެންމެފަހުން ރައުދާ އުޅުނީ އޭނާ އާއި އެކުގައި ކަމަށްވުމެވެ. އެހެންކަމުން ޕަރްވީން ޑިލީޓް ނުކުރާނަމަ ނުވަތަ އެއްވެސް އެއްޗެއް ސިއްރުކުރަން ބޭނުން ނުވާނަމަ، ރައުދާ ކުރިކަމަށް ޕަރްވީން އެބުނި މެސެޖު އޭނާގެ ފޯނުގައި އިންނަންވާނެ އެވެ. އަދި ރައުދާގެ އެ މެސެޖުން ކޮންމެވެސް އެއްޗެއް ސާފުވާނެ ކަމަށް ބެލެވެ އެވެ.\nރައުދާގެ މަރާއި މެދު ގިނަބަޔަކު ސުވާލު އުފައްދަމުންދާ އިރު، ސުވާލު އުފެދޭ އެހެންނަމަވެސް ޖަވާބު ނުލިބޭ ގިނަ ސުވާލުތަކެއް އެބަހުއްޓެވެ. އަދި އެ ސުވާލުތައް އިތުރުވެގެން ދިއައީ ރައުދާގެ އަސްލު އިންސްޓަރގްރާމް އެކައުންޓަށް އަދިވެސް ނުވަދެވުމެވެ. އަދި މިހާރު ސީރަތުގެ ފޭސްބުކް އެކައުންޓްގައި ރައުދާގެ ފޮޓޯ ފެންނަން ނެތުމަކީ ރައުދާގެ އާއިލާއިން ޚާއްސަކޮށް މުހައްމަދު އާތިފު އުފައްދަމުންދާ ސުވާލުތައް އިތުރަށް ފުނިޖެހިގެންދާ ސަބަބުކަމަށް ވެދާނެ އެވެ.\nއާތިފްގެ ސުވާލުތައް ގިނަ ނަނަމަވެސް ބަނގްލަދޭޝްގެ ފުލުހުން މިވަނީ، ރައުދާ މަރުވީ ލޯބިވެރިޔާއާ މައްސަލަ ޖެހިގެން އޭނާ އަމިއްލަ އަށް ކަމަށް ކަނޑައަޅައި އެމައްސަލައިގެ ތަހުގީގު ނިންމާލާފަ އެވެ.\n"އަހަރެން މިހޯދަނީ ހަގީގަތް. އަހަރެން ބޭނުން އަހަރެންގެ ދަރިފުޅުގެ މަރުގެ ފަހަތުގައިވާ ހަގީގަތް އެނގެން. އޭނަ މަރާލީ ކާކުތޯ؟ ކީއްވެތޯ؟." ރައުދާގެ ބައްޕަ އާތިފް އަދިވެސް ބުނަނީ މިހެންނެވެ.


Ghassan media ah, dhekolhun thafaathu shuooruthah!\nޣައްސާން މީޑިއާއަށް، ދެކޮޅުން ތަފާތު ޝުއޫރުތައް!\nޣައްސާން މައުމޫން އާއި ދުންޔާ، މަންމާފުޅާއެކު - އަހުމަދު ޝުރާއު | އަވަސް\nކުރީގެ ރައީސް މައުމޫން އަބްދުލް ގައްޔޫމްގެ ބޭފުޅުންގެ ތެރެއިން މީޑިއާއަށް އެންމެ ފަރިތަ އަދި ގިނަ ބަޔަކު ދަންނަ ބޭފުޅެއްގެ ގޮތުގައި މީގެ ކުރިން ހުންނެވީ ދުންޔާ މައުމޫނެވެ. ނަމަވެސް ރައީސް އަބްދުﷲ ޔާމީންގެ ވެރިކަމުގައި އެރި އެންމެ ބޮޑު "ސިޔާސީ ސުނާމީ" ގައި ޔުމްނާ މައުމޫނާއި އަހުމަދު ފާރިސް މައުމޫން ވަނީ އިދިކޮޅު އިއްތިހާދުގެ ސިޔާސީ ދެވަނަ ޖީލްގެ ލީޑަރުންނަށްވެފަ އެވެ. އެކަމަކު ސަރުކާރުގެ އިސް މަގާމެއްގައި މިހާރު ވެސް ހުންނެވި ޣައްސާން މައުމޫން ހުންނެވީ ފަރުދާގެ ފުރަގަހުގަ އެވެ.\nފަރުދާގެ ފުރަގަހުގައި ޣައްސާން ހުންނެވިއިރު ބައްޕާފުޅު، ރައީސް މައުމޫން ގެންދަވަނީ އިދިކޮޅުގެ އެންމެ ވަރުގަދަ ލީޑަރުގެ ގޮތުގައި މަސައްކަތްޕުޅު ކުރައްވަމުންނެވެ. ބޭބެފުޅު ފާރިސް ވަނީ އިސްލާހީ މަސައްކަތުގައި އުޅުއްވަނިކޮށް ހައްޔަރުކޮށްފަ އެވެ. މި ހާލަތުގައި އާއިލާ އޮތްއިރު، ދައްތާފުޅު ދުންޔާ މައުމޫނާއެކު ޣައްސާން ސަރުކާރުގައި ހުންނެވީ، "ކޮރަޕްޝަން ހިންގަވާފައިވާތީ، މަޖުބޫރުވެގެން" ކަމަށް ރައީސް މައުމޫން ވެސް ހިމެނިވަޑައިގަންނަވާ އިދިކޮޅު އިއްތިހާދުގެ ބައެއް ބޭފުޅުން ގެންދެވީ ތުހުމަތު ކުރައްވަމުންނެވެ.\nއެ ތުހުމަތުތަކަށް ފުރަތަމަ ފަހަރަށް ޣައްސާން ރައްދު ދެއްވީ، ރޭ ޕީއެސްއެމްއަށް ދެއްވި އިންޓަވިއުއެއްގަ އެވެ. ޣައްސާން ވިދާޅުވި ގޮތުގައ އޭނާއަކީ ކޮރަޕްޝަން ހިންގާނެ ބޭފުޅެއް ނޫނެވެ. އޭނާ ބޮޑުބޭބޭފުޅު، ރައީސް ޔާމީނާއެކު ސާބިތުވެ ހުންނަވާނެ އެވެ. އެއީ އެމަނިކުފާނުގެ މަސައްކަތްޕުޅު ކައިރިން ފެނި، އެއީ އެންމެ ރަނގަޅު ގޮތް ކަމުގައި ދެކެ ވަޑައިގަންނަވާތީ އެވެ. ރައީސް ޔާމީންއާއެކު ހުންނެވީ އެއްވެސް މަޖުބޫރު ކަމެއް އޮވެގެން ވެސް ނޫނެވެ.\nބަސް މަދު ޣައްސާން ރޭ ދެއްކެވި ވާހަކަފުޅު ތަކުން ސޯޝަލް މީޑިއާ، ހާއްސަކޮށް ޓްވިޓާގައި ތަފާތު ޝުއޫރުތައް ވަނީ ކެކިއަރާފަ އެވެ؛ ރައީސް ޔާމީންގެ ސަރުކާރަށް ތާއީދު ކުރާ ފަރާތްތަކުން ވަނީ، ޣައްސާން ތައުރީފްގެ ބަސްތައް އޮއްސާފަ އެވެ. ހުދު ރައީސް މައުމޫންގެ ދަރިކަލުން ވެސް ހުންނެވީ ރައީސް ޔާމީންގެ ތަރައްގީގެ ވިސްނުމާއެކު ކަމަށް ބުނެ، ޕީޕީއެމްގެ އެކްޓިވިސްޓުން ގިނަ ޓްވީޓްތަކެއް ކޮށްފައިވެ އެވެ.\nޣައްސާންއަށް ތައުރީފްކޮށް ޕީޕީއެމްގެ މީހުން ވާހަކަ ދެއްކިއިރު، އިދިކޮޅު މީހުންނަށް މިކަން ގަބޫލެއް ނުކުރެވެ އެވެ. ބައްޕާފުޅާއި ބޭބޭފުޅަށް "އަނިޔާއެއް" ލިބެމުންދާއިރު ވެސް ޣައްސާން ރައީސް ޔާމީނަށް ތައުރީފް ކުރައްވައި އެމަނިކުފާނުގެ ދިފާއުގައި ވާހަކަ ދެއްކެވުމަކީ ބަލައިގަންނަން އުނދަގޫ ކަމެއްގެ ގޮތުގައި ބުނެ އިދިކޮޅު ފަރާތްތަކުން ޓްވީޓް ކޮށްފަ އެވެ.\nއާއިލީ ގުޅުމަށް އިސްކަން ނުދީ، ޒާތީ ފައިދާއަށް ޣައްސާން އާއި ދުންޔާ މަސައްކަތް ކުރައްވާ ކަމުގެ ތުހުމަތު ވެސް ބައެއް މީހުން ވަނީ ކޮށްފަ އެވެ.\nރައީސް މައުމޫނާއި އާއިލާގެ ބޭފުޅުންނަށް ކުރިން ވަރަށް ބޮޑަށް ފާޑު ވިދާޅުވަމުން އައި އައްޑޫ މީދޫ ދާއިރާގެ މެންބަރު ރޮޒެއިނާ އާދަމް ވިދާޅުވީ، ޣައްސާން އާއި ދުންޔާގެ އަމަލުތައް ދިފާއު ކުރެއްވުމަށް ކޮންމެ ވާހަކައެއް ދެއްކި ނަމަވެސް ހުދު ދައްތައެއްގެ ހައިސިއްޔަތުން ސިފަ ކުރެވެނީ "އެ ދެ ބޭފުޅުންނަކީ އަމިއްލަ އެދުން ބޮޑު ދެ ބޭފުޅުން" ގެ ގޮތުގައި ކަމަށެވެ.\nދުންޔާއަށް ފާޑުވިދާޅުވުމުގެ ގޮތުން ރޮޒެއިނާ ވިދާޅުވީ، "ޔުމްނާ މައުމޫން ފަދަ ދައްތައެއް ލިބުމަކީ ފާރިސްގެ ނަސީބު" ކަމަށެވެ. އަދި، ޣައްސާން ރޭ ދެއްކެވި ވާހަތަކަކީ ރައީސް މައުމޫން، ބަދުނާމްވާ ފަދަ ވާހަކަތަކެއް ކަމަށް ވެސް ރޮޒެއިނާ ވިދާޅުވި އެވެ.\nއެފަދަ ވާހަކަތަކަށް ވެސް ރޭ ޣައްސާން ރައްދު ދެއްވި އެވެ. ޣައްސާން ވިދާޅުވީ، ބައްޕާފުޅު، މައުމޫންގެ އާއިލާގައި އޮތް ގާތް ގުޅުމަށް ދުވަހަކު ވެސް ބަދަލެއް ނާންނާނެ ކަމަށެވެ. ބައްޕާފުޅާއި މަންމާފުޅު އަދި އެއްބަނޑު އެއްބަފާ ބޭބެ އާއި ދައްތަމެންނާއެކު އޮތީ ވަރަށް ގާތް ގުޅުމެއް ކަމަށާއި އެ ލޯތްބަށް ބަދަލެއް ނާންނާނެ ކަމަށެވެ.\nރައީސް އޮފީހުގެ ސްޓޭޓް މިނިސްޓަރުގެ މަގާމުގައި ހުންނެވި ޣައްސާން މައުމޫން ވިދާޅުވީ، އާއިލާގެ ހަތަރު ބޭފުޅުން ތަރުބިއްޔަތު ކޮށްފައިވަނީ އަބަދުވެސް އަމިއްލައަށް ކަންކަން ދިރާސާކޮށް، އަމިއްލައަށް ކަންކަން ނިންމާ ގޮތަށް ކަމަށެވެ. މި މައްސަލާގައި ޔުމްނާ މައުމޫން ވެސް މީގެ ކުރިން ވާހަކަ ދައްކަވާފައިވެ އެވެ. ޔުމްނާ ވިދާޅުވެފައިވަނީ، އެންމެންގެ ހިޔާލު އެއްގޮތް ނުވާނެ ކަމަށާއި މިހާރު ސިޔާސީ މަސްރަހަށް ބަލާއިރު އެއް އާއިލާއެއްގައި ހުރިހާ ބޭފުޅުން އެއް ފިކުރެއްގައި މަސައްކަތް ކުރާ އާއިލާއެއް ނެތް ކަމަށެވެ. އެ އާއިލާއަށް ވެސް އެހެން ވެފައިވާ ކަމަށެވެ. ނަމަވެސް ޔުމްނާ ވަނީ އިދިކޮޅުން ކުރާ މަސައްކަތަކީ ހުރިހާ ރައްޔިތުންގެ ހައްގުގައި ކުރާ މަސައްކަތެއް ކަމަށް ވިދާޅުވެ، އިދިކޮޅާ ގުޅިވަޑައިގަތުމަށް ދުންޔާ އާއި ޣައްސާންއަށް ދައުވަތެއް ކުރިން ދެއްވާފަވެ.\nޔުމްނާ ވިދާޅުވީ، އިދިކޮޅުން ކުރާ މަސައްކަތަކީ ކޮންމެހެންވެސް ކުރަންޖެހޭ މަސައްކަތެއް ކަމަށް ރައީސް މަައުމޫނާއި ފާރިސްވެސް ގަބޫލުކުރައްވާ ކަމަށެވެ. އިންސާފަށް ކުރަމުންދާ މަސައްކަތުގައި ފާރިސް އަދި ރައީސް މައުމޫންގެ ޒިންމާއެއް އޮތް ކަމަށް ދެކިވަޑައިގެން އިދިކޮޅު ލީޑަރުންނާއި ގުޅިގެން އެ ކުރައްވާ މަސައްކަތުގައި ގައްސާން އަދި ދުންޔާ ބައިވެރިވުމަށް އެދި ވަޑައިގަންނަވާ ކަމަށެވެ.\nގައްސާން މައުމޫން އިދިކޮޅު ފަރާތްތައް ރައީސް މައުމޫން އަބްދުލްގައްޔޫމް\n"ޖޯޝުގައި ނުޖެހި ޕްރައިމަރީ ނިންމާލުމަކީ ކާމިޔާބެއް"\nއިދިކޮޅުން ބަޖެޓަށް ވޯޓު ދިނީ ޔާމީން ނިންމަވައިގެން: ގައްސާން


ހުވަނި އަޅަނީ ގަސްގަހުގައި ކަމުގައި ވިޔަސް ހުވަނީގެ އުނދަގޫ އެންމެ ބޮޑުވަނީ އިންސާނުންނަށެވެ. ދިވެހިންގެ ތެރޭގައި ހުވަނި އެންމެ ބޮޑަށް މަޝްހޫރު ވެފައި ވަނީވެސް ގަސްގަހާގެއްސައްވުރެ ބޮޑަށް އިންސާނުންނަށް ގެއްލުންދޭ އެއްޗެއްގެ ގޮތުގައެވެ.\nމި ތަސްވީރުން ތިޔަ ފެނިވަޑައިގަންނަވަނީ ( ހުދުކުލައިގައި އެއިނީ އަންހެން ކޮކާލެވެ.އަދި ގަދަމުށިކުލައިގައި އެއިނީ ފިރިހެން ކޮކާލެވެ.)\nހުވަނި އަޅާ ދުވަސްވަރު ފުދޭވަރަކަށް ގިނައިން ހުވަނި އަޅާކަން ފާހަގަ ކުރެވެއެވެ. މިހެން ދިމާވަނީ ހުވަނީގެ އަންހެން ކޮކާ ބިސްއަޅާ ދުވަސްވަރު މާގިނައިން (ހޫނުގަދަ ދުވަސްވަރު ނުވަތަ މޫސުމަށް ބަދަލުއައުމުން ) ބިސްއަޅާތިއެވެ. އަދި ހުވަނީގެ ބިސްތަކަކީ ކޮންމެދުވަސްވަރެއްގައި އަޅާފައިވާ ބިސްތަކެއް ކަމުގައި ވިޔަސް ވިހެއުމަށް ނުވަތަ ދަރިމައިވުމަސް ބޭނުންވާ ރަނގަޅުމާޙައުލު ލިބެންދެން މިބިސްތަށް ހަލާކުނުވެ ގިނަ ދުވަސްތަކެއްވަންދެން ހުރުމަށްފަހު އެއްފަހަރާ އެއްދުވަސްވަރެއްގައި މިބިސްތައް ވިހާތީއެވެ. މިކޮކާ ބިސްއަޅަނީ ބޮނޑި ބޮނޑިއަށެވެ. މިއިން ކޮންމެ ބިސްބޮނޑިއެއްގައި 50 ބިހާއި 1500 ބިހާއި ދެމެދުގެ އަދަދަކަށް ބިސް ހިމެނެއެވެ. މިކޮކާ ބިސްއަޅަނީ ގަސްގަހުގެ ގަސްގަޑަށާއި އިމާރާތް ތަކުގެ ފާރުފަދަ ތަންތަނަށެވެ ބިސްބޮނޑީގައި ބިސް ގިނަވުމުގެ ސަބަބުން އެބިސްތަކުން ގިނައަދަދެއްގެ ހުވަނި އުފުދެއެވެ. ބިސްއަޅާތާ 1 ހަފުތާ އާއި3ހަފުތާ އާއި ދެމެދުގެ މުއްދަތެއްގައި ހުވަންޏަށް (ފަނި) ބަދަލުވެއެވެ.މިހުވަނި2ހަފުތާ ތެރޭގައި ޕިޔުޕާޔަކަށް ބަދަލުވެއެވެ. 1 ހަފުތާ އާއި2ހަފުތާ އާއި ދެމެދުގެ މުއްދަތެއްގައި މިޕިޔުޕާ ކޮކާލަކަށް ބަދަލުވެއެވެ. ހުވަނީގެ ކާނާއަކީ ފަތެވެ. ބޮޑެތިގަސްގަހުގައި ގިނައިން ހުވަނިއެޅުމުން ހުވަނި ޕިޔުޕާޔަށް ބަދަލުވަމުން އަންނަ މަރުހަލާގައި ގަހުގެ ފަތްތަށް ކާލާ ގަހުގެ ފެހިކަން އެއްކޮށް ދުއްވާލައެވެ. ހެދެމުން އަންނަ ގަހެއްނަމަ ބައެއްފަހަރު ގަސްހެދުން ހުއްޓި މަރުވާގޮތް ދިމާވެއެވެ.\nދުނިޔޭގެ ނިސްބަތުން ބަލާއިރު ގާތްގަނޑަކަށް 500 އަށްވުރެ ގިނަ ބާވަތްތަކުގެ ގަސްގަހަށް ހުވަނީގެ އަސަރު ކުރެއެވެ. ރާއްޖޭގައި މައިގަނޑުު ގޮތެއްގައި ހުވަނި އަޅާކަން ފާހަގަކުރެފިފައި ވަނީ މިދިލި، ޖަނބުރޯލު، ފުނަ، ކުންނާރު، ބަނބުކެޔޮ، ފޭރު، އަނބު، ދިއްގާ ފަދަ ބޮޑެތި ގަސްގަހުގައެވެ. މިފަދަގަސްގަހަކީ އާންމުުކޮށް ގޯތިތެރޭގައި ހައްދާއުޅޭ ބޮޑެތި ގަސްގަސް ކަމުން ހުވަނިއެޅުމުން ގަހަށް ގެއްލުން ވުމުގެ އިތުރަށް އިންސާނުންނަށްވެސް ވަރަށް ބޮޑަށް މީގެއަސަރު ކުރެއެވެ. ހުވަންޏަކީ ވާލައިގެ ގަހުގައި އުޅޭ އެއްޗެއްކަމުން ގަސްކައިރީ އުޅޭއުޅުމުގައި ގަހުން ތިރިވެފައިވާ ވާތައް މީހުންގެ ގައިގައި ޖެހުމުން ގަދައަށް ކަހާ، ހިރުވާ ފިންނަގާ، ފިއްތައް އެކުވެ ފިތް ނަގާފައިވާ ހިސާބު ރަތްވެ ދުޅަވެއެވެ.\nގޭތެރޭގައި ހައްދާ ބަގީޗާ ގަސްތަކާ ޚިލާފަށް އާންމުގޮތެއްގައި ހުވަނި އަޅަނީ ބިޔަކޮށް ހެދޭވައްތަރުގެ ގަސްގަހުގައެވެ. މައިގަނޑު ގޮތެއްގައި މިގޮތަށް ހެދިފަވާ ބޮޑެތި ގަސްގަހަކީ މޭވާއަޅާ ރަނގަޅު އާމުދަނީވެސް ލިބޭފަދަ ގަސްގަހެވެ. އެހެންކަމުން މިއިން ގަހެއްގައި ހުވަނި އެޅުމުން މިއީ ކޮންމެ މީހަކުވެސް މިކަމާމެދު ފިކުރު ބޮޑުވާވަރުގެ ބޮޑުކަމަކަށްވެއެވެ. އަޅުގަނޑުމެންގެ ގޯތިތެރޭގައި ހެދިފައިވާ ބޮޑެތި ގަސްތަކުގައި ހުވަނި އެޅުމުން ގޭގައި އުޅޭ މީހުންނާއި ޅަދަރިން ހުވަނިން ސަލާމަތް ކުރުމަށް ދެންކުރެވޭނެ އެއްވެސްކަމެއް ނެއްކަމަށްދެކި ބައެއްފަހަރު އެފަދަ ގަސްތައް ކަނޑާލެވޭކަން ހިތާމަޔާއެކު ފާހަގަ ކުރަމެވެ. މިއީ މިކަމަށް އޮތް އެންމެ ރަނގަޅު ގޮތް ކަމަށް އަޅުގަނޑު ނުދެކެމެވެ. ދުރާލާ ވިސްނާ އެކަށީގެންވާ ރަނގަޅު ފިޔަވަޅުތައް އެޅިއްޖެނަމަ ހުވަނީގެ އާބާދީ ކޮންޓްރޯލް ކުރުމަކީ އުނދަގޫ ކަމެއްކަމަށް އަޅުގަނޑު ނުދެކެމެވެ.\nހުވަނި އަޅަނީ ކުރިން ލިޔެވިފައިވާފަދައިން ކޮންމެއަހަރެއްގެވެސް ވަކިދުވސް ވަރެއްގައި ކަމުން އަދި މައިގަނޑު ގޮތެއްގައި ހުވަނި އަޅަންފައްޓަނީ އެންމެފުރަތަމަ ރަށުގައި ހުންނަ ބޮޑެތި މިދިލިގަސް ފަދަ ގަސްގަހުގައި ކަމުން ކޮންމެއަހަރެއްގެވެސް މިދުވަސްވަރާދިމާކޮށް މިފަދަ ގަސްތައް ބަލައި ކޮންމެވެސް ވަރަކަށް ކޮށައި މިގަސްތަކުގައި ހުވަނި އުޅޭކަމުގައިވާނަމަ ކޮންޓްރޯލް ކުރުމަށް ފިޔަވަޅުއެޅިދާނެއެވެ. މިހެން ކަންތައް ކުރެވިއްޖެނަމަ މުޅިރަށުތެރެއަށް އިތުރަށް ފެތުރުން މަޑުޖެހޭނެއެވެ. ހުވަނީގެ ކޮކާ މަދުކުރުމަށް ރޭގަނޑު ހުވަނި އަޅާފައިވާ ގަހުގެ ތެރޭގައި އަލިގަދަ ބޮތްކެއް ދިއްލާފައި ބޮކިދަށުގައި ސައިބޯނިފެންއެއްޗެއް ބެހެއްޓުމުން ބޮކީގެ އައްޔަށް އަންނަ ހުވަނީގެ ފިރިހެން ކޮކާތައް ފެންއެއްޗަށް ވެއްޓި މަރުވާނެއެވެ. ހުވަނީގެ އަންހެން ކޮކަލަކީ އުދުހޭއެއޮޗެއް ނޫނެވެ. އަދި ހުވަނީގެ ކޮކާހިފުމަށް ހާއްސަ ދަތިފަދަ އެއްޗެހި ހުރެއެވެ. ބައެއް ގައުމުތަކުގައި އަންހެން ކޮކަލާއި ފިރިހެން ކޮކާދުރުކުރުމަށް ،ފެރެނޯންސް، ވެސްބޭނުންކުރެއެވެ. މިހެން ހެދުމުން އިތުރަށް ބިސްއެޅުން މަދުވެއެވެ. ހުވަނި ގިނައިން އަޅާފައިވާ ގަސްގަހުގެ ގަސްގަޑުގައި ނުވަތަ ގޮފިގަނޑުގައި ގޯނިގަނޑެއް ނުވަތަ ފޮތިގަނޑެއްފަދައެއްޗެއް އައްސާލުމުން ހުވަނިތަށް މިގޯނިގަނޑުގެ ދަށަށް ޖަމާވާނެއެވެ. ދެން ގޯނިގަނޑު ނައްޓާލާ އެތަނަށް ޖަމާވެފައިހުރި ހުވަނިތައް ނައްތާލެވިދާނެއެވެ. މާހައުލުގައި އުޅޭ އެހެނިހެން ދިރޭތަކެތި މަދުވުމަކީ ހުވަނީގެ އާބާދީ ގިނަވުމަށް ލިބޭ ބާރެކެވެ. ޚާއްޞަކޮށް ކާޅު، ކޮވެލި، ފަދަ ދޫންޏާއި މަކުނު ފަދަ ތަކެއްޗަކީ މިކަހަލަ ފަނިފަދަތަކެތި ކައިއުޅޭ ތަކެއްޗެވެ.\nހުވަނި މަދުކުރުމަށް ސައިބޯނި ނުވަތަ ދޮންނަކުނޑި ފެނަށް އެއްކޮއްގެން މިފެނުން ގަސްތަކަށް ސްޕްރޭ ކުރުމުން ހުވަނީގެ ބިސްތަކާއި ކުދިފަނިތައްވެސް ނައްތާލެވޭނެއެވެ. ސައިބޫނިފެން ތައްޔާރުކުރާނީ 20-40 ގްރާމް ސައިބޯނި ނުވަތަ ދޮންނަކުނޑި 10 ލީޓަރު ފެން މިންގަނޑުންނެވެ. ހުވަނީގެ ބައިލޮޖިކަލް ކޮންޓްރޯލެއް ގޮތުގައި ބައިލަސް ތުރިންޖިއަންސީސް (ބީޓީ) ކިޔާ ބެކްޓީރިއާއެއް ބޭނުން ކުރެއެވެ. އަދި މިނޫނަސް ބައެއްކަހަލަ ވައިރަސް އަދިފަންގަސްފަދަ ޖަރާސީމު ބޭނުންކޮއްގެންވެސް ބައެއް ޤައުމުތަކުގައި ހުވަނީގެ އާބާދީ ކޮންޓޮރޯލްކުރެއެވެ. ހުވަނި ކޮންޓްރޯލް ކުރުމަށް ކެމިކަލް ބޭހެއް ސްޕްރޭކުރަންވާނީ މިފަދަގޮތަކަށް ކޮންޓޮރޯލް ކުރެވެންނެތްނަމައެވެ. ކެމިކަލް ބޭސް ބޭނުން ކުރުމަކީ އަޅާ އެންމެ ފަހުފިޔަވަޅު ކަމުގައި ވާންވާނެއެވެ. އަދި ކެމިކަލް ބޭސް ބޭނުން ކުރަންވާނީ ބޭހާބެހޭ މަޢުލޫމާތު ރަނގަޅަށް ސާފުކޮށް ރައްކާތެރި ކަމުގެ ފިޔަވަޅުތަކާއި އެކުގައެވެ. މިހެންކަމުން ގަސް ކަނޑާލުމުގެ ބަދަލުގައި މިފަދަގޮތްތައް ބޭނުންކޮށްގެން ހުވަނިން ގަސްތަކާއި އިންސާނުންނަށް ސަލާމަތްވެނިދާނެއެވެ.\nމިމަޢުލޫމާތު ނަގާފައި ވަނީ ''އެހުރު 2003'' އިންނެވެ. ނަމަވެސް ކުދި ބަދަލުތައް ގެނެވިފައި ވާނެއެވެ.\nPosted by buruniyaz.com at 2:31 AM


vnews - Gaza Aaraasthukurumugai israel ge dhauru onannan jeheyne: America\n9 އޮކްޓޯބަރ 2014\nއިޒްރޭލުން ދިން ހަމަލާ ތަކުގައި ގާޒާއިން ސުންނާފަތިކޮށްލާފައިވާ ގެއްގައި މީހަކު މަޑުކޮށްލައިގެން -- ފޮޓޯ: އޭއެފްޕީ\nގާޒާ އާރާސްތުކުރުމުގެ މަސައްކަތުގައި އިޒްރޭލުގެ ދައުރެއް އޮންނަން ޖެހޭނެ ކަމަށް އެމެރިކާއިން ބުނެފި އެވެ.\nފަންސާސް ދުވަހަށް ދިގު ދެމިގެންދިޔަ ހަމަލާތަކުގައި ގާޒާއަށް ލިބުނު ގެއްލުންތަކުން އަރައިގަނެ އެ ސަރަހައްދު އަލުން އާރާސްތު ކުރުމަށް ބައިނަލްއަގުވާމީ މުޖުތަމައުން ފަށާފައިވާ މަސައްކަތާގުޅޭ ގޮތުން ވާހަކަ ދައްކަވަމުން އެމެރިކާގެ ޚާރިޖިއްޔާގެ ތަރުޖަމާނު ޖެން ސާކީ ވިދާޅުވީ، ގަޒާ އާރާސްތުކުރުމަށް ބޭނުންވާ އެހީގެ ތަކެތި އެ ސަރަހައްދަށް ގެންދެވޭނެ ގޮތް ހަމަޖައްސައިދިނުމަށް އިޒްރޭލާއި ފަލަސްތީނު ސަރުކާރުން އެހީތެރިކަން ދޭނެކަމަށް އުއްމީދު ކުރައްވާކަމަށެވެ.\nމިސްރު މެދުވެރިއެއްގެ ދައުރު އަދާކޮށްގެން ކުރިއަށް ގެންދިޔަ ވާހަކަތަކަށް ފަހު އެކުލަވާލި އެއްބަސްވުމާއި އެކު އިޒްރޭލުން ގާޒާއަށް ދެމުންދިޔަ ހަމަލާ ހުއްޓާލި ނަމަވެސް އެ ސަރަހައްދު އާރާސްތުކުރުމުގެ މަސައްކަތުގައި އިޒްރޭލުގެ އެއްބާރުލުން އަދި ދީފައެއް ނުވެއެވެ.\nގާޒާ އާރާސްތުކުރުމުގެ މަސައްކަތަށް ބޭނުންވާނެ ފައިސާއާއި އެހީގެ ތަކެތި ހޯދުމުގެ މަސައްކަތް ކުރިއަށް ގެންދިއުމަށް އެމެރިކާ އިސްނަގައިގެން މިސްރާއި ނޯވޭ ގުޅިގެން ގާޒާ އާރާސްތުކުރުމުގެ ކޮންފަރެންސް ބޭއްވުމަށް ދަނީ މަސައްކަތް ކުރަމުންނެވެ. އަންނަ އާދިއްތަ ދުވަހު ބޭއްވުމަށް ހަމަޖެހިފައިވާ މި ކޮންފަރެންސްގައި އެމެރިކާގެ ޚާރިޖީ ވަޒީރު ޖޯން ކެރީ ބައިވެރިވެވަޑައިގަތުމަށް ވަނީ ހަމަޖެހިފައެވެ.\nގާޒާ އާރާސްތުކުރުމުގެ މަސައްކަތް ރާވާފައިވާ ގޮތުގެ މައްޗަށް އެކުލެވޭ 76 ސަފްހާގެ ރީކޮންސްޓްރަކްޝަން ޕްލޭނެއް އާއްމުކޮށްފައެވެ. އެ ޕްލޭނުގައިވާ ގޮތުން ގާޒާ އާރާސްތުކުރުމަށް 04 ބިލިއަން ޑޮލަރު ބޭނުންވާނެއެވެ. މީގެ ބޮޑުބައި ޚަރަދުކުރުމަށް ނިންމާފައިވަނީ، ގެދޮރު ގެއްލިފައިވާ އެއްލައްކައެއްހާ މީހުންނަށް ގެދޮރު ހޯދައިދިނުމަށެވެ.\nއެމެރިކާއިން ވަނީ މިހާރު ވެސް 118 މިލިއަން ޑޮލަރު ގާޒާގައި ދިރިއުޅޭ ފަލަސްތީނު ރައްޔިތުންނަށް އެހީވުމަށް ދޭ ގޮތަށް ނިންމާފައެވެ. ޕްސާކީ ވިދާޅުވީ، މިސްރުގެ ގާހިރާގައި ކުރިއަށްދާ އެހީގެ ކޮންފަރެންސްގައި ފަލަސްތީނަށް އެހީވުމުގެ ގޮތުން އިތުރު އެހީތަކެއް ލިބިގެންދާނެކަމަށް އުއްމީދުކުރައްވާކަމަށެވެ. އަދި މި ކޮންފަރެންސްގައި ބޮޑެތި އެހީތަކެއް ދެވޭ ފަދަ ބައިނަލްއަޤްވާމީ މުޖުތަމައުގައި ނަގާ ކިޔާ ގައުމުތައް ބައިވެރިވާނެކަމަށް ވިދާޅުވި އެވެ.\nގާޒާ އާރާސްތުކުރުމަށް އެމެރިކާއިން ވެދޭ ފައިސާގެ އެހީއަކީ ބޭކާރު ހޭދައަކަށް ވެގެން ނުދާނެ ގޮތަކަށް، ގާޒާއާއި އިޒްރޭލާއި ދެމެދު ދާއިމީ ސުލްހަ ގާއިމުކުރެވިގެންދާނެކަމާއި މެދު އޭނާ އެއްވެސް އެއްޗެއް ވިދާޅުވެފައެއް ނުވެއެވެ.\nގާޒާގެ ބައެއް މީހުން އަޤްސޯ މިސްކިތަށް ވަނުމުގެ ހުއްދަ އިޒްރޭލުންދީފި\nގާޒާގައި އިޒްރޭލުން ހިންގީ ނަސްލު ނައްތާލުމެއްއް: އައްބާސް


2017ge emme muhimmu baeh kanthah | Mihaaru\nއީރާންގެ މައި ސަހަރުތަކުގައި މިހާރު ކުރަމުންދާ އިދިކޮޅު މުޒާހަރާތައް ކޮންޓްރޯލް ކުރުމަށް އެ ގައުމުގެ ފުލުހުންނާއި ސިފައިން މަގުތަކަށް ނުކުމެ ހަރަކާތްތެރިވަނީ.\n01 ޖެނުއަރީ 2018 - 12:18\nއިއްޔެ ނިމި ދިޔަ 2017 ވަނަ އަހަރަކީ، ދުނިޔޭގެ މަސްރަހުގައި މުހިންމު އެތައް ކަމެއް ހިނގައި ދިޔަ އަހަރެކެވެ. އޭގެ ތެރޭގައި އެކި ސަރަހައްދުތަކަށް އަސަރު ފޯރުވި ކަންކަމާއި މުޅި ދުނިޔޭގެ ގުޅުމަށް އަސަރު ފޯރުވި ކަންތައް ހިމެނެ އެވެ. އުފާވެރި އެތައް ކަމެއް ހިނގި ފަދައިން ހިތާމަ އާއި ކަރުނައިން ލޯތައް ތެންމައިލި އެތައް ކަމެއް ހިނގައި ދިޔަ އެވެ. އޭގެ ތެރެއިން ވެސް ފާހަގަ ކޮށްލެވޭ 17 ކަމަކަށް ބަލައިލުން މުހިންމެވެ.\nއުމުރުން 70 އަހަރުގެ ބިލިއަނަރު ޑޮނަލްޑް ޓްރަމްޕު، އެމެރިކާގެ ރައީސްގެ މަގާމާ ހަވާލުވެވަޑައިގަތެވެ. އެމެރިކާ ވަރުގަދަ ކުރުމުގެ ޝިއާރެއްގެ ދަށުން ވެރިކަމަށް އިންތިޚާބުވެވަޑައިގެންނެވި ޓްރަމްޕުގެ ހަރުކަށި ސިޔާސަތުތައް ފުޅާވަމުންދާ އިރު، އެ ސިޔާސަތުގެ ސަބަބުން، މެދުއިރުމަތީގައި ބޮޑެތި ހަމަނުޖެހުންތައް ވެސް ދަނީ ހިނގަމުންނެވެ.\nއިސްލާމީ ދުނިޔެއާ މެދު ހަރުކަށި ސިޔާސަތެއް ގެންގުޅުއްވާ ޓްރަމްޕު، މެއި މަހުގެ ތެރޭގައި ސައޫދީ އަރަބިއްޔާ އަށް ވަޑައިގެން، އަރަބި އިސްލާމީ އެމެރިކާ ސަމިޓްގައި ބައިވެރިވެވަޑައިގަތެވެ.\nމި އަހަރުގެ މެއި މަހުގެ 21 ވަނަ ދުވަހު ޓެރަރިޒަމާ ދެކޮޅަށް ސައޫދީ އަރަބިއްޔާގައި ބޭއްވި އަރަބި އިސްލާމީ އެމެރިކާ ސަމިޓްގައި، ސައޫދީ ރަސްގެފާނުގެ އަރިހުގައި އެމެރިކާގެ ރައީސް ޓްރަމްޕު ބައިވެރިވަނީ.\nގަލްފުގެ އެންމެ ނުފޫޒު ގަދަ ގައުމުތައް ކަމަށްވާ ސައޫދީ އަރަބިއްޔާ، އެމިރޭޓްސް، ބަހްރައިން އަދި މިސްރުން ގަތަރާ އެކު އޮތް ހުރިހާ ގުޅުންތަކެއް ކަނޑައިލި ކަން ޖޫން މަހުގެ ކުރީކޮޅު އިއުލާން ކުރި އެވެ. ގަތަރާ އެކު އޮތް ގުޅުން ކަނޑައިލުމަށް އެ ގައުމުތަކުން ދެއްކި ބަހަނާއަކީ، ހައްދުފަހަނަޅާފައިވާ އިސްލާމީ ޖަމާއަތްތަކަށް ގަތަރުން ވާގިވެރިވާ ކަމަށް ކުރި ތުހުމަތެވެ.\nސައޫދީ އަރަބިއްޔާ އަށް 2017ގެ ތެރޭގައި ބޮޑެތި ގިނަ ބަދަލުތަކެއް އައިސްފައިވެ އެވެ. އޭގެ ތެރެއިން އެންމެ ފުރަތަމަ ފާހަގަ ކޮށްލެވެނީ ރަސްގެފާނު ސަލްމާންގެ ދަރިކަލުން މުހައްމަދަށް، ޖޫން މަހުގެ ފަހުކޮޅު އެ ގައުމުގެ ވަލީ އަހުދުގެ މަގާމު ދެއްވުމެވެ. އެއާ އެކު ޒަމާނީ އިސްލާހީ ބަދަލުތަކެއް އެ ގައުމުން ފެންނަން ފެށި އެވެ.\nސެޕްޓެމްބަރު މަސް ނިމިގެން ދިޔައީ، ސައޫދީ އަރަބިއްޔާގެ އަންހެނުންނަށް ކާރު ދުއްވުމުގެ ހުއްދަ ދެއްވުމަށް ރަސްގެފާނު ނެރުއްވި ޚާއްސަ ގަރާރާ އެކުގަ އެވެ. އެ ގަރާރުގައިވާ ގޮތުން ޖޫން 2018ގެ ތެރޭގައި ސައޫދީ އަންހެނުންނަށް އެކަމުގެ ހުއްދަ ލިބޭނެ އެވެ. މި ނިންމެވުމާ އެކު އަންހެނުންގެ ހައްގުތަކަށް މަސައްކަތް ކުރާ ޖަމިއްޔާތަކާއި ޑިމޮކްރެސީގެ ޖަމާއަތްތަކުން ސައޫދީ އަށް ތާރީފު ކުރަން ފެށި އެވެ.\nސައުދީ އަރަބިއާގެ ރިޔާޒުގައި އަންހެނަކު ކާރަށް އަރަނީ: ސައުދީ އަންހެނުން ކާރު ދުއްވުން މަނާކޮށްފައި އޮތް އޮތުން ވަނީ ނިމުމަކަށް ގެނެސްފައި. --ފޮޓޯ:އޭއެފްޕީ\nޖެހިގެން އައި އޮކްޓޫބަރު މަސް ނިމިގެން ދިޔައީ، ސައޫދީ އަރަބިއްޔާގެ ސްޓޭޑިއަމްތަކުގައި ބާއްވާ ތަފާތު ކުޅިވަރު މުބާރާތްތައް ބަލަން، ވަނުމުގެ ހުއްދަ އަންހެނުންނަށް ދިނުމަށް ނިންމި ނިންމުމާ އެކުގަ އެވެ. ކުޅި ބަލަން އަންހެނުން ސްޓޭޑިއަމްތަކަށް ވަނުމަކީ ސައޫދީގައި ޒަމާނުއްސުރެ މަނާ ކަމެކެވެ.\nސައޫދީ އަރަބިއްޔާގައި ކުރިން ފިލްމުތައް ދައްކާ ސިނަމާތައް ހުރި ނަމަވެސް މީގެ 35 އަހަރު ކުރިން ވަނީ ހުރިހާ ސިނަމާތައް ބަންދުކޮށް ފިލްމު ދެއްކުން މަނާކޮށްފަ އެވެ. ނަމަވެސް އެ ނިންމުން ބާތިލުކޮށް، އަލުން ސިނަމާތައް ހުޅުވުމަށް ސައޫދީ ސަރުކާރުން ނިންމީ ޑިސެމްބަރު މަހުގެ ކުރީކޮޅުގެ ތެރޭގަ އެވެ. ސައޫދީ ސަރުކާރުން ލަފާކުރާ ގޮތުގައި މާޗް 2018ގެ ތެރޭގައި ސިނަމާތަކުގައި ފިލްމު ދައްކަން ފެށޭވަރު ވާނެ އެވެ.\nމި ހުރިހާ ކަންކަމަކީ ވެސް، ސައޫދީގެ ވަލީ އަހުދު މުހައްމަދު ބިން ސަލްމާންގެ މޭސްތިރި ކަމުގެ ދަށުން ފަށާފައިވާ 2030ގެ ތަސައްވުރުގެ ނަމުގައި ފަށާފައިވާ އިޖްތިމާއީ އަދި އިގްތިސާދީ އިސްލާހީ މަޝްރޫއުގެ ތެރޭގައި ހިމެނޭ ކަންކަމެވެ.\nމީގެ އިތުރުން އެންމެ ފާހަގަ ކޮށްލެވޭ ކަމަކީ ކޮރަޕްޝަނާއި ފަސާދައާ ދެކޮޅަށް ސައޫދީ ސަރުކާރުން ފެށި މަޝްރޫއުގެ ދަށުން ގިނަ އަދަދެއްގެ ވިޔަފާރިވެރިންނާއި މަހުޖަނުންނާއި ޝާހީ އާއިލާގެ އަމީރުންތަކެއް ހައްޔަރު ކުރުމެވެ. ނޮވެމްބަރު މަސް ނިމެނިކޮށް ފެށި މި މަޝްރޫއުގެ ދަށުން 200 އަށް ވުރެ ގިނަ މީހުން ހައްޔަރު ކޮށް 2،000 ބޭންކު އެކައުންޓް ފްރީޒްކުރި އެވެ. ނަމަވެސް އޭގެ ތެރެއިން ގިނަ މީހުން މިހާރު ވަނީ، އެމީހުންގެ މިލްކިއްޔާތުގެ ވަކި ވަރެއް ސައޫދީ ސަރުކާރަށް ދިނުމުން މިނިވަން ކޮށްފަ އެވެ.\nމުސްލިމުންގެ ފުރަތަމަ ގިބްލަ ކަމަށްވާ މަސްޖިދުލް އަގްސާ ފޮޓޯގެ ތިރީގައި ކުޑަ ކަޅު ގުއްބަކާ އެކު. އަދި އެ މިސްކިތުގެ ގޯތި ތެރޭގައި ހުންނަ މަސްޖިދު ގުއްބަތުއް ސަޚްރާ ރަން ކުލައިގެ ގުއްބަކާ އެކު.\nމެދުއިރުމަތީގެ މަސްރަހުން އެންމެ ފާހަގަ ކޮށްލެވުނު ކަމަކަށް ހިނގީ، ގުދުސަކީ އިޒްރޭލުގެ ވެރިރަށް ކަމަށް އެމެރިކާ އިން ރަސްމީކޮށް އިއުތިރާފްވެ އިޒްރޭލުގައި ހުންނަ އެމެރިކާގެ އެމްބަސީ ގުދުސަށް ބަދަލުކުރުމަށް އެމެރިކާގެ ރައީސް ޑޮނަލްޑް ޓްރަމްޕު، ޑިސެމްބަރު 6، 2017 ގައި އިއުލާން ކުރެއްވުމެވެ. އެ ދުވަހުން ފެށިގެން މިއަދާ ހަމައަށް ވެސް ފަލަސްތީނުގެ ބިންތަކުގައި ދަނީ އިޒްރޭލުގެ އަޅުވެތިކަމާ ދެކޮޅަށް މުޒާހަރާ ކުރަމުންނެވެ. އަދި އެކި ގައުމުތަކުގައި ދަނީ މުޒާހަރާ ކުރަމުންނެވެ.\nޓްރަމްޕުގެ އެ ނިންމުމަކީ ޣައިރު ގާނޫނީ ނިންމުމެއް ކަމަށް ކަނޑައަޅައި މިސްރުން އދ.ގެ ސަލާމަތީ މަޖިލީހަށް ހުށަހެޅި ގަރާރު އެމެރިކާގެ ވީޓޯގެ ސަބަބުން ބާތިލުވެފައި ވަނިކޮށް، އެ މައްސަލައިގައި ޔަމަނުން ހުށަހެޅި ގަރާރު އދ.ގެ އާންމު މަޖިލީހުގައި ފާސްވީ 128 ގައުމުގެ ބޮޑު ތާއީދަކާ އެކުގަ އެވެ. އެ ގަރާރާ ދެކޮޅަށް ވޯޓު ދިނީ އެންމެ ނުވަ ގައުމެވެ.\nސީރިޔާ އަށް އަތް ގަދަކޮށްގެން އުޅުނު އިސްލާމިކް ސްޓޭޓް (އައިއެސް) ޖަމާއަތުގެ ހަނގުރާމަވެރިން، ރައްގާ އިން ފައްސާލެވިއްޖެ ކަމަށް، ސިރިޔާ ސަރުކާރަށް ވާގިވެރިވަމުން ދިޔަ ރަޝިޔާ އިން އިއުލާން ކުރީ އޮކްޓޫބަރު މަހުގެ މެދުތެރޭގަ އެވެ. އަދި އިރާގުގައި ހަނގުރާމަ ކުރަމުން ދިޔަ އައިއެސްގެ ހަނގުރާމަވެރިން ބަލިކޮށްލެވިއްޖެ ކަން އިރާގު ސަރުކާރުން އިއުލާން ކުރީ ޑިސެމްބަރު މަހުގެ ތެރޭގަ އެވެ.\nއިސްލާމިކް ސްޓޭޓް (އައިއެސް) ގެ ބާރުގެ ދަށުން މޫސަލް ހިފުމަށް އިރާގު ސިފައިން ދިން އެންމެ ފަހުގެ ހަމަލާތަކުގެ ތެރެއިން. --ފޮޓޯ:އޭއެފްޕީ\nނިމިދިޔަ އަހަރުގެ ތެރޭގައި ދިންް އެންމެ ބޮޑު ޓެރަރިސްޓް ހަމަލާއަކީ މިސްރުގެ ސައިނާގައި ހުރި މަސްޖިދުއް ރައުޟާ އަށް ދިން ބަޑީގެ ހަމަލާތަކެވެ. ނޮވެމްބަރު 24 ވީ ހުކުރު ދުވަހުގެ ހުކުރު ވަގުތު އެ މިސްކިތަށް ދިން ހަމަލާގައި 230 އަށް ވުރެ ގިނަ މީހުން މަރުވެ އެތައް ސަތޭކަ ބަޔަކު ޒަޚަމްވި އެވެ.\nވިލާތުގެ ގައުމުތަކުން އެންމެ ފާހަގަ ކޮށްލެވެނީ ފަރަންސޭސި ވިލާތުގެ ރައީސްގެ މަގާމަށް އިމަނުއެލް މެކްރޯން އިންތިހާބު ވުމެވެ. އުމުރުން 39 އަހަރުގެ އިމަނުއެލް އިންތިހާބުވީ ވާދަކުރެއްވި އެހެން ކެންޑިޑޭޓުންގެ މައްޗަށް ބޮޑު ތަފާތަކުން ކުރި ހޯއްދަވައިގެންނެވެ.\nއޭޝިޔާ ސަރަހައްދުން އެންމެ ފާހަގަ ކުރެވެނީ، މިޔަންމާގައި ދިރިއުޅޭ ރޮހިންޖާ ދަރިކޮޅުގެ މުސްލިމުންނާ ދެކޮޅަށް މިޔަންމާ ސަރުކާރުން ހިންގި ނަސްލު ނައްތައިލުމުގެ ހަރަކާތްތަކެވެ. މިޔަންމާ ސިފައިންގެ ހަމަލާތަކުގައި ރޮހިންޖާގެ އެތައް ހާސް މުސްލިމުންނެއް މަރާލާފައިވާ އިރު، ރެފިއުޖީންގެ ގޮތުގައި އަވައްޓެރި ބަންގާޅަށް 665،000 އަށް ވުރެ ގިނަ މީހުން ހިޖުރަ ކުރި އެވެ.\nމަޖްބޫރު ވެގެން ޒިމްބާބުވޭގެ ވެރިކަން ދޫކޮށްލި ރޮބަޓް މުގާބޭ. --ފޮޓޯ:އޭއެފްޕީ\nޒިމްބާބުވޭގެ ރައީސްގެ މަގާމުގައި 39 އަހަރު ވަންދެން ހުންނެވި ރޮބަޓް މުގާބޭއާ ދެކޮޅަށް އެ ގައުމުގެ ސިފައިން ތެދުވުމުން، އަދި އެންމެ ފަހުން އޭނާގެ ޕާޓީން ވެސް މަޖުބޫރު ކުރުމުން، އެނޫން ގޮތެއް ނެތިގެން މަގާމުން އިސްތިއުފާ ދެއްވުމަށް ވުރެ މުހިންމު ކަމެއް އެފްރިކާ ބައްރުން ފާހަގައެއް ނުކުރެ އެވެ. މުގާބޭގެ ބަދަލުގައި ވެރިކަމާ ހަވާލުވެވަޑައިގަތީ ކުރީގެ ނައިބު ރައީސް އެމާސަން މިނަންގަގްވާ އެވެ.\nއަހަރު ނިމިގެން ދިޔައީ، އީރާންގެ ބޮޑެތި ސަހަރުތަކުގައި ސަރުކާރާ ދެކޮޅަށް ފަށާފައިވާ މުޒާހަރާތަކުންނެވެ. މި މުޒާހަރާތަކުގައި 200 އަށް ވުރެ ގިނަ މީހުން ހައްޔަރުކޮށްފައިވާ އިރު، ސިފައިން ބަޑި ޖެހުމުގެ ސަބަބުން ބައެއް މީހުން މަރުވެފައިވާ ކަމަށް ބައެއް ރިޕޯޓްތައް ބުނެ އެވެ. މުދަލުގެ އަގުތައް މައްޗަށް ދިއުމާ ދެކޮޅަށް ފެށި އިހުތިޖާޖްތައް މިހާރު ވަނީ ސިޔާސީ ބޮޑު މުޒާހަރާއަކަށް ބަދަލުވެފަ އެވެ. މުޒާހަރާތަކުގައި އެންމެ ބޮޑަށް އަޑު އުފުލަމުން ދަނީ، ރޫހާނީ ލީޑަރު އާޔަތުﷲ އަލީ ޚާމަނާއީއާ ދެކޮޅަށެވެ.\nއިތުރު ލިޔުންތައް އީރާން މިސްރު ރަޝިއާ ސީރިއާ އިރާގު ރޮބަޓް މުގާބޭ ޑޮނަލްޑް ޓްރަމްޕް ރޮހިންޖާ


Ticket vikkan feshumuge5gadi iru kurin queue hadhaifi | Mihaaru\nއިތުރަށް ވިއްކާ 1،000 ޓިކެޓު ގަންނަން ފަސް ގަޑިިއިރު ކުރިން ކިއު ހަދައިފި\nއާންމުނަށް އިތުރު 1،000 ޓިކެޓު މިރޭ 8:00 އިން ފެށިގެން ސޯޝަލް ސެންޓަރުގައި ވިއްކާނެ\nމާދަމާ ލަންކާ އާއި ރާއްޖެ ކުޅޭ މެޗު ބަލަން ޓިކެޓު ގަތުމަށް ބައެއް ޒުވާނުން މިއަދު މެންދުރު ސޯޝަލް ސެންޓަރުގައި ކިއު ހަދާފައި -- ފޮޓޯ: ފަޔާޒު މޫސާ/މިހާރު\n09 އޮކްޓޯބަރ 2021 - 15:46\nސާފް ޗެމްޕިއަންޝިޕްގައި މާދަމާ ހަވީރު ރާއްޖެ އާއި ސްރީ ލަންކާ ކުޅޭ މެޗަށް އާންމުންނަށް އިތުރު 1،000 ޓިކެޓް މިރޭ ވިއްކާނެކަން އެފްއޭއެމުން އިއުލާނުކުރުމާ އެކު ޓިކެޓް ގަންނަން ކިއު ހަދައިފި އެވެ.\nމާދަމާގެ މެޗުގެ ޓިކެޓް ގަންނަން ހެނދުނުން ފެށިގެން ގަލޮޅު ދަނޑު ކައިރީ ގިނަ ބަޔަކު ކިއޫގައި ތިބި ނަމަވެސް ކުޑަ ވަގުތުކޮޅެއްގެ ތެރޭގައި ޓިކެޓް ހުސްވުމުން މިއަދު ގިނަ ބަޔަކު ވަނީ ގަލޮޅު ދަނޑު ކައިރީގައި މުޒާހަރާކޮށްފަ އެވެ. އެކަމާ ހެދި އާންމުނަށް އިތުރު 1،000 ޓިކެޓު މިރޭ 8:00 އިން ފެށިގެން ސޯޝަލް ސެންޓަރުގައި ވިއްކަން ނިންމައި އެކަން ވަނީ އިއުލާނުކޮށްފަ އެވެ.\nއިތުރު ޓިކެޓް ވިއްކަން ނިންމައި އެކަން އިއުލާނުކުރީ މެންދުރު ފަހު ތިނެއް ޖަހަން އުޅެނިކޮށެވެ. ހަމަ އެ ވަގުތުން ސޯޝަލް ސެންޓަރު ކައިރީ ކިއޫ ހަދަން ފެށި އެވެ. ބައެއް މީހުން ތަންތަނުން ގޮނޑި ގެނެސް އޭގައި ތިބި އިރު އެތައް ބަޔަކު ކޮޅަށް ވެސް އެބަ ތިއްބެވެ.\nޓިކެޓް ނުލިބިގެން ގަލޮޅު ދަނޑު ކައިރީގައި މުޒާހަރާ ކުރަން ތިބި މީހުން ވެސް، ޓިކެޓު ވިއްކާނެކަން އިއުލާނު ކުރުމުން އެތަން ދޫކޮށް ގޮސް ދަނޑު ކައިރި ވަނީ ހުސްވެފަ އެވެ.\nއެފްއޭއެމުން މިއަދު ބުނީ އިތުރަށް ވިއްކާ 1،000 ޓިކެޓަކީ ސްޕޮންސަރުންނާއި ކުޅުންތެރިންގެ އާއިލާތަކާއި ކްލަބްތަކަށް ހާއްސަކޮށްފައިވާ 2،500 ޓިކެޓްގެ ތެރެއިން އާންމުންނަށް ވިއްކަން ނިންމި ޓިކެޓް ކަމަށެވެ. އެ ޓިކެޓްތައް ވިއްކަން ނިންމީ ރާއްޖެ މެޗު ބަލަން ދަނޑަށް ވަންނަން ގިނަ ބަޔަކު އެދެމުންދާތީ އެކަމަށް ހައްލެއް ހޯދައިދިނުމަށް ކަމަށް ވެސް އެ އެސޯސިއޭޝަނުން ބުންޏެވެ.\nމާދަމާގެ މެޗަށް ވެސް ވިއްކަން ހަމަޖެހިފައި ވަނީ 5،000 ޓިކެޓެވެ. ޓިކެޓު ލިބެނީ ގޮނޑިބަރިން 100ރ. އަަށް އަދި ސިޑިބަރިން 75ރ. އަށެވެ.\nރާއްޖޭ މެޗްގެ ޓިކެޓް ހުސްވެ ހޫނުވުމުން މިރޭ އިތުރު 1،000 ޓިކެޓް ވިއްކަނީ https://t.co/nixx5KWXrm\n— Mihaaru (@Mihaarunews) October 9, 2021\nމީގެ ކުރިން ކުޅުނު މެޗުތަކުގެ ޓިކެޓުތައް ގިނަ އަދަދަކަށް ޓިކެޓު ހޯދައި ބައެއް މީހުން ވަނީ އަގުބޮޑުކޮށް ބްލެކް މާކެޓުގައި ޓިކެޓު ވިއްކައިފަ އެވެ. މީހަކަށް ވިއްކަނީ ފަސް ޓިކެޓެވެ. އެކަމަކު، އެފްއޭމްއިން ބުނީ މިރޭ ވިއްކާނީ މީހަކަށް ޓިކެޓެއް ކަމަށެވެ.\nފުޓްބޯޅަ އެފްއޭއެމް ސާފް ޗެމްޕިއަންޝިޕް\nދީނީ ކަންކަމުގަ ތިހާފޯރި ހުންނާނެތަ؟ ދުނިޔެ ހޯދުމުގަ އެންމެން އަވަދިނެތި. ހިތާމަ ހުރިކަމެއް.. :(\nކޮބާ ބޭނުމަކީ ތިވަރުން އުޅުމުގެ.. މިގައުގައި އިހްލާސްތެރި ކަމާއި އެކު އެއްކަމެއް ކުރާ އެކަކުވެސް ޒިންމާތަކާއި ހަވާލު ވެގެން ނެތް. ގައުމުގެ އެންމަތިން ފެށިގެން ޕިޔޯނާއި ހަމަޔަށްވެސް ކޮރަޕްޝަން ، ކޮރަޕްޓް ނުވެ އުޅެން އުޅޭ މީހާ ހުންނަން ޖެހެނީ އެއްކަމެއް ނުކުރެވި ބޯގޮއްވާލަ ގޮއްވާލަ. މިއޮތީވާ އިސްލާމީ ގައުމެއް ، ނަމާދަށް ކިޔުހަދަން ލަދުގަންނަ ޒުވާނުން ގޮނޑި ހިފައިގެން5ގަޑިއިރު ކުރިން ޓިކެޓް ކިޔުގަ..\nއޯކޭ. ކޮންމެ ކުއްޖަކުވެސް ވަގުތަށް ނަމާދުކޮށްލާނެ ގޮތެއް ހޯދާލައްޗޭ. ވަރަށް ސަޅިވާނެ، އަދި އެއްބަޔެއްކަންވެސް ދޭހަވާނެ ޤިބުލަ ހޯދާލައިގެން އެންމެން ތިޔަތާތިބެ ޖަމާއަތުގަ ނަމާދުކޮށްލައިފިއްޔާ\nއާއްމުންނަށް ޓިކެޓު ވިއްކާނެކަމެއްނެތް. ކަލޭމެއްބޭނުން މީހަކަށް ދީފައި ތިކަން ނިންމާލާ...\nދަނޑަށް ވަންނަން ހަމަޖެހިފައިވާ 5000 ޓިކެޓްގެ ތެރެއިން 2500 ވަކި ބަޔަކަށް ރިޒާވް ކޮއްފަ( އެފް.އޭ.އެމް އާއި ގުޅިފަވާ ބަޔަކަށް). އެމީހުން ބޮޑު އަގުގަ އާންމު ރައްޔިތުންނަށް ވިއްކަން؟ މީ ބަލަންޖެހޭ މައްސަލައެއް.\nކޮވިޑު ދުވަސްވަރު މީހުން ގޭ ބަންދުވެގެން ވަރަށް ނުތަނަވަސް ދިރިއުޅުމެއް އުޅެފަ ކުޑަވަރެއްގެ ފްރީޑޮމް ލިބުނީމަ ހިތްއުފާކޮށްލަން ލިބުނު މިފުރުސަތު ކާކުދޫކޮއްލަން ބޭނުންވާނީ. ކިތަންމެ ދިގު އިންތިޒާރެއްވިޔަސް ޔަގީނުން ޓިކެޓް ލިބޭނަމަ 90 މިނެޓްގެ އުފަލާ މަޖަށް އެއީ އެއްޗެއްނުން. އަދިވެސް ދިވެހިންގެ ލެޔަކީ ފުޓްބޯޅަ.އިންތިޒާމު ކުރާބަޔަކަށް ރަގަޅަށް މެނޭޖު ނުުކުރެވިގެންގޮސް ކޮންމެވެސް ދުވަހަކު މީހުން ފޫހިވާނެ ދުވަސްވެސް އަންނާނެ، އެކަމަކު އަދިއެއްނުން\nސަރުކާރުގެ ކުންފުނި ތަކަށް ކޮންމެ ކުންފުންނަކަށް 200 ޓިކެޓް ހިލޭ ބެހުމުން ދެން އާންމު ރައްޔިތުންނަށް އެއިން އޮންނާނީ ކޮން ޓިކެޓެއްތޭ ސަރުކާރު ކުންފުންނަކުން އެފްއޭއެމް މުބާރާތް ސްޕޮންސަރ ކުރަން ޖެހޭތޭ ނުޖެހޭނެއޭ އެކަން ކުރަން ދޫކޮށްލަން ޖެހޭނީ އާންމު ވިޔަފާރި ތަކަށޭ ސަރުކާރު ކުންފުނި ކޯއްޗެއް މަޝްހޫރު ނުވެގެންތޭ ތިޔާއުޅެނީ ސަރުކާރުގެ ކުންފުނި ތަކަށް ވައްކަން ކުރަން ފުރުސަތު ނޫންތޭ ސަރުކާރުން ތިޔާ ދެނީ..\nބުރޯ ކަލެއަށް ރޯނުބައި ތަނަކަށް ވަދެވިގެންއުޅޭހެން ހާދަހީވެޔޭ.\nއެބަ އަޑުއިވޭ ސްޓޭޑިއަމް ވަށާހުރި ބައެއް ބިލްޑިންތަކުން ވަރަށް އަގުބޮޑުކޮށް ޓިކެޓް ވިއްކާ ޚަބަރު؟ މީތެދެއްތޯ؟\nކަލެއަށް ކީއް. ކުޑަދޮރުން. ޓެރަސް މަތިން ބެލުން މަނައެއް ނުކުރެވޭނެ. ދަޑުގަ 100 ފޫޓު އުހަށް ފުޅަފެއް އަޅާ. އޭރުން އަހަރުމެންނަށް ނުފެންނާނެ.\nކޮވިޑް އުޅޭއިރު އެތައްހާސް ބަޔަކު އެއްވުމަކީ އެހެންމީހުންނަށް ހުރި ނުރައްކަލެއް. ގޭގަތިބެގެން ޓީވީން ބެލުން މުހިންމު.\nޓިކެޓް ގަންނަން ކިއޫގައި ޖެހެން ޖެހޭތޯ މިހާރު ބޭންކް ގައި ވެސް ކިއޫ އެއް ނޯވޭ ދެން ގައުމީ ޓީމް ކުޅޭ މެޗްގެ ޓިކެޓް ގަންނަން ކިއޫގައި ގައި ދުރު ކަމެއް ނެތި މީހުން ތިބުން އެއީ ވަރަށް ވެސް ވިޔާނުދާ ނުރައްކާތެރި ކަމެކޭ މިކަން ސަރުކާރަށް އެނގޭނެއޭ އަބަދު ޓީވީން ތަސްބީހަ އެއް ކިޔާ ގޮތަށް ގައި ދުރުކުރާށޭ ކިޔުން އެކަނިއޭ މިސަރުކާރަށް އިނގެނީ ޑިޖިޓަލް ޓެކްނޮލޮޖީ ބޭނުންކޮށްގެން ކިއޫ ގައި ނުޖެހި ޓިކެޓް އޮންލައިން ކޮށް ގަނެވޭނެ ގޮތް ހަދަން މިސަރުކާރަށް\nސިޔާސަތެއް ، ވައްޓަފާޅިއެއް ، ވިސްނުމެއް ނެތީމަ ދެން ހުންނާނީ އަމާޒޭ ލާހޫރޭ ބީދައިން ދޯ.މިފަދަ ތަރައްގީ ޒަމާނެއްގަ ދެން ކީއްކުރަން މިރޭ 8 އަށް މި މަޑުކުރަނީ!! ގަންނަން ކިއުގަ މީހުން އެބަތިބި، ތަން އެބަހުރި ، ޓިކެޓް އެބަހުރި.ދެން ކީއްކުރަން 8 ޖަހަންދެން މި މަޑުކުރަނީ.ވަކިއިރުވަރެއް ބަލާފަ ބާ ޓިކެޓް ވިއްކަން މިފަށަނީ!!!


ޑރ. އަފްރާޝީމް އަލީގެ މަރާ ގުޅޭ މައުލޫމާތު ހާމަކުރަނީ – Ungoofaaru\nބަނޑޭރިގަނޑު/ޙަބަރު/ޑރ. އަފްރާޝީމް އަލީގެ މަރާ ގުޅޭ މައުލޫމާތު ހާމަކުރަނީ\nޑރ. އަފްރާޝީމް އަލީގެ މަރާ ގުޅޭ މައުލޫމާތު ހާމަކުރަނީ\nއިބްރާހީމް ޒަޔާން 21 އޮކްޓޯބަރ 2018\n0 6,968 މިނެޓެއް ނުވަނިސް ކިޔާލެވޭ\nމީގެ ހަ އަހަރު ކުރިން ރަހުމުކުޑަ ގޮތަކަށް އަވަހާރަކޮށްލާފައިވާ ރައްޔިތުންގެ މަޖިލީހުގެ އުނގޫފާރު ދާއިރާގެ އެއިރުގެ މެމްބަރު، ޑރ. އަފްރާޝީމް އަލީގެ މަރާ ގުޅޭގޮތުން ލިބިފައިވާ މައުލޫމާތު، އެކަން ހާމަކުރެވޭނެ ފަދަ ޕްލެޓުފޯމެއްގައި ހާމަކުރައްވާނެ ކަމަށް އޭރު ކޮމިޝަނަރ އޮފް ޕޮލިސްގެ މަގާމުގައި ހުންނެވި އަބްދުﷲ ރިޔާޒް ވިދާޅުވެއްޖެއެވެ. އަބްދުﷲ ރިޔާޒާއި ހަވަލާދެއްވާ މިހަބަރު ގެނެސްދީފައިވަނީ އައްޑޫލައިވްގައެވެ.\nއައްޑޫލައިވް ގައިވާގޮތުން “މަރްހޫމް ޑރ. އަފްރާޝީމް އަލީގެ މަރާއި ގުޅިގެން އަޅުގަނޑަށް ލިބިފައިވާ ހުރިހާ މައުލޫމާތެއް އެކަމަށް އެޕްރޮޕްރިއޭޓު ޕްލެޓްފޯމެއްގައި ހާމަ ކުރަން މިހިރީ ތައްޔާރަށް. އެކަންކަން ސޯޝަލް މީޑިޔާގައި ހާމަކުރުމަކީ އެންމެ ޒިންމާދާރު ގޮތެއް ކަމަށް ނުދެކެން” ރިޔާޒް ވިދާޅުވެފައިވެއެވެ.\nއިންތިޚާބަށް ފަހު އަބްދުﷲ ރިޔާޒް ޖަލު ބަންދުން މިނިވަން ވުމުން އާންމުންގެ ގިނަ ބަޔަކު ވަނީ ސޯޝަލް މީޑިޔާގައި، އެ މައުލޫމާތު ހިއްސާ ކުރަން ވަގުތު ޖެހިއްޖެތޯ ރިޔާޒާ ސުވާލު އަމާޒު ކުރައްވަމުންނެވެ.\nއެ ސުވާލުތަކަށް ޖަވާބު ދެއްވަމުން މިރޭ ރިޔާޒު ވިދާޅުވިކަމަށް އެނޫހުގައި ބުނެފައިވަނީ ސޯޝަލް މީޑިޔާއަކީ އެފަދަ މައުލޫމާތު ހާމަކުރަން އެކަށީގެންވާ ޕްލެޓްފޯމެއް ނޫން ކަމަށެވެ.\nރައީސް އަބްދުﷲ ޔާމީންގެ ވެރިކަންނިމި ދެން އުފެދިގެން އަންނަ އިބްރާހީމް މުހައްމަދު ސޯލިހުގެ ގުޅިފައިވާ ސަރުކާރަކީ އެސަރުކާރެއް ގެނައުުމުގައި އަބްދުﷲ ރިޔާޒުވެސް ބައިވެރިވާ ސަރުކާރެއްކަމަށްވުމުން އެފަދަ ޕްލެޓްފޯމެއް މިއުފެދޭ ސަރުކާރުގައި ޤާއިމުވެގެން ދާނެކަމީ ވަރަށްބޮޑަށް ޔަޤީން ކުރާކަމެއްކަމަށް ގިނަބަޔަކު ދަނީ ބުނަމުންނެވެ.\nޑރ. އަފްރާޝީމް އަލީ މަރާލި މައްސަލާގައި ދައުލަތުން ވަނީ ހުސެން ހުމާމްގެ މައްޗަށް ދައުވާ އުފުލާފައެވެ. ގަސްދުގައި މީހަކު މެރުމުގެ ކުށް ހުމާމްގެ މައްޗަށް ސާބިތުވާ ކަމަށް ކްރިމިނަލް ކޯޓުން ހުކުމްކޮށް، މަރަށް މަރު ހިފުމަށް ވެސް ވަނީ ހުކުމްކޮށްފައެވެ.\nޑރ އަފްރާޝީމް އަލީގެ މަރުގެ ތަހުގީގަށް އެހީތެރިކަން ފޯރުކޮށްދޭން ތައްޔާރު - ޕްރޮފެސަރ އުގައިލް